**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Οκτωβρίου 2021, ημέρα Τρίτη και ώρα 14.30΄, στην Αίθουσα **Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασιλείου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων». (3η συνεδρίαση)

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης, o Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης και o Υφυπουργός Ανάπτυξης και Επενδύσεων, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Κομνηνάκα Μαρία, Λαμπρούλης Γεώργιος, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Κυρίες και κύριοι συνάδελφοι, αρχίζει η 3η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».

Πριν εισέλθουμε στη συζήτηση, επί των άρθρων, προχωρούμε στην ψήφιση, επί της αρχής.

Ο Εισηγητής της Πλειοψηφίας, ο κ. Σιμόπουλος, ψηφίζει υπέρ.

Ο Εισηγητής της Μειοψηφίας, ο κ. Αραχωβίτης, ψηφίζει κατά.

Ο Ειδικός Αγορητής του Κινήματος Αλλαγής, ο κ. Πάνας, δηλώνει επιφύλαξη.

Ο Ειδικός Αγορητής του Κ.Κ.Ε., ο κ. Συντυχάκης, ψηφίζει κατά.

Ο Ειδικός Αγορητής της Ελληνικής Λύσης, ο κ. Μπούμπας, δηλώνει επιφύλαξη και ο Ειδικός Αγορητής του ΜέΡΑ25, ο κ. Αρσένης, ψηφίζει κατά.

Συνεπώς, το σχέδιο νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων», γίνεται δεκτό επί της αρχής, κατά πλειοψηφία.

Τον λόγο έχει ο Εισηγητής της Πλειοψηφίας, ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Κύριε Υπουργέ, κύριε Γενικέ, κυρίες και κύριοι συνάδελφοι, το νομοσχέδιο αυτό πέρασε από πάρα πολλά «κύματα». Πριν από μήνες, δόθηκαν στη δημοσιότητα κάποια στοιχεία από τα αποτελέσματα μιας επιτροπής. Από κει και πέρα, συμμετείχαν πάρα πολλοί, με τον ένα ή με τον άλλο τρόπο, στη διαμόρφωση του τελικού σχεδίου που ήρθε στη Βουλή.

Όταν με πήραν τηλέφωνο για να γίνω Εισηγητής, γνωρίζοντας τις επιμέρους ενστάσεις ορισμένων παραγωγικών φορέων, ήξερα ότι ο ρόλος μου δεν θα είναι καθόλου εύκολος. Είπα, όμως, ναι, γιατί θεώρησα και θεωρώ, ότι ο ρόλος του Εισηγητή σε μία τέτοια κεντρική διαδικασία είναι κρίσιμος και μπορεί να λειτουργήσει ως συνδετικός κρίκος της Κοινοβουλευτικής του Ομάδας, των παραγωγικών φορέων και της Κυβέρνησης. Γνώριζα, επίσης, ότι έχω απέναντί μου έναν Υπουργό, ο οποίος σε όλη αυτή τη διαδικασία της κατάρτισης του νομοσχεδίου, άκουγε τις παραγωγικές τάξεις. Είχα επαφή μαζί του και ήξερα, ότι δεν είχε καν πρόβλημα, αν είχα μία διαφορετική άποψη για κάποιες πτυχές ενός νομοσχεδίου που κινείται σε, απόλυτα, ορθή κατεύθυνση.

Ερχόμενος στην, επί των άρθρων, συζήτηση, θέλω να τονίσω ξανά προς όλες τις πλευρές της Αντιπολίτευσης της Βουλής, ότι δεν προκύπτει από πουθενά, ότι μπαίνουν εταιρείες μέσα στις λαϊκές αγορές. Αυτό είναι σαφές με το άρθρο 6, όπου καθορίζεται ποιοι παίρνουν τις άδειες. Εκεί αναφέρεται με σαφήνεια, ότι πρόκειται για νομικά πρόσωπα ή για αγροτικούς συνεταιρισμούς ή για συνεταιρισμούς γυναικών. Με σαφήνεια, λοιπόν, ο νομοθέτης αναφέρει, ότι δεν υφίσταται θέμα εταιρειών στις λαϊκές αγορές.

Σε σχέση με το άρθρο 5, περιμένουμε τις διευκρινίσεις από την Κυβέρνηση. Μέσα από τις διευκρινίσεις θα γίνει σαφές, γιατί το νόημα του νομοθέτη είναι αυτό. Δεν υπάρχει διαφοροποίηση στις άδειες των παραγωγών από τις άδειες των επαγγελματιών.

Σε ότι αφορά στα άρθρα 11 και 13 που είναι ένα πρόβλημα για τους παραγωγικούς φορείς. Υπάρχει μία αντίληψη του νομοθέτη, ότι για να οργανωθεί καλύτερα η κατάσταση στις λαϊκές αγορές, προφανώς, τα όποια φαινόμενα διαφθοράς να μειωθούν, εάν όχι να εξαλειφθούν, θα πρέπει να αντιστοιχίζεται η άδεια του παραγωγού με μία θέση. Αυτή είναι μία άποψη του Υπουργείου, με την οποία συμφωνώ. Κατανοώ, όμως, ότι πρέπει να υπάρχει ένα διάστημα, μέσα στο οποίο θα μπορέσουν οι Δήμοι, αλλά, κυρίως, οι Περιφέρειες της χώρας να αποκτήσουν εκείνες τις δομές, ώστε, πραγματικά, να μπορέσει να γίνει αυτό. Και, μάλιστα, παίρνει υπόψη ο νομοθέτης, ότι οι υφιστάμενες άδειες των παραγωγών, δεν θα μπουν στη διαδικασία της προκήρυξης. Ουσιαστικά, οι παραγωγοί με τις υφιστάμενες άδειες θα καταλάβουν θέσεις. Μάλιστα, επειδή υπάρχουν και κάποιοι παραγωγοί, οι οποίοι έχουν, άτυπα, για πολύ μεγάλο διάστημα, κάποιες θέσεις, θα υπάρχει μία διαδικασία να πάρουν κανονικά την άδεια για τη συγκεκριμένη θέση. Κι αυτό είναι σημαντικό.

Μέσα από το ΟΠΣΑΑ, το ηλεκτρονικό αυτό σύστημα, θεωρώ, ότι, πραγματικά, θα πετύχουμε αυτή τη διαφάνεια που όλοι ζητάμε. Φυσικά, όμως, κατανοώ τις ενστάσεις των επαγγελματιών και των παραγωγών για την κατάσταση, στην οποία βρίσκονται οι Περιφέρειες, ουσιαστικά, οργανωτικά, στην Αττική και στην Κεντρική Μακεδονία, μία κατάσταση που μπορεί να μην τους επιτρέψει να ανταποκριθούν σε ένα σύστημα, με το οποίο συμφωνώ. Δηλώνω από το βήμα αυτό, ότι στον βαθμό που μπορώ, θα πάρω πρωτοβουλία, ώστε το Υπουργείο Εσωτερικών, να προχωρήσει σε μία διαδικασία -δεν ξέρω αν θα είναι νομικό πρόσωπο αυτό που θα συστήσει για τις λαϊκές αγορές ή κάτι άλλο- πραγματικά, οι Περιφέρειες Αττικής και Κεντρικής Μακεδονίας να έχουν τη δύναμη να ανταποκριθούν στο σύστημα αυτό.

Μέχρι τότε, όμως, πρέπει με κάποιον τρόπο να προχωρήσουμε. Υπάρχουν υφιστάμενες δομές, θα πρέπει να τις εξοπλίσουμε με αυτή τη δυνατότητα και με τη δυνατότητα να συμμετέχουν σε αυτές τις λήψεις των αποφάσεων και εκπρόσωποι των συνδικαλιστών.

Στο άρθρο 15, υπάρχουν οι όροι για την προκήρυξη. Εγώ κατανοώ, ότι θα πρέπει να είναι πληρωμένες οι οφειλές, οι ασφαλιστικές και οι φορολογικές, όπως, επίσης, κατανοώ, ότι πάρα πολλοί συμπολίτες μας, οι οποίοι δραστηριοποιούνται στις λαϊκές αγορές, δεν έχουν αυτή τη δυνατότητα. Θα πρέπει, λοιπόν, να βρούμε έναν τρόπο με κάποιον διακανονισμό, ίσως, μεγαλύτερο, ώστε να τους δώσουμε αυτή τη δυνατότητα. Τονίζω εδώ, ότι σε καμία περίπτωση δεν προκύπτει από πουθενά, γιατί το άκουσα και σε αυτή την Αίθουσα, ότι οι θέσεις μπαίνουν σε πλειστηριασμό. Οι θέσεις δεν μπαίνουν σε πλειστηριασμό, δεν προκύπτει από πουθενά κάτι τέτοιο.

Το άρθρο 17, περιλαμβάνει αυτή την περίφημη διαδικασία, όπου ένας παραγωγός, αν δεν μπορεί να διαθέσει το 50% της παραγωγής του, όπως προκύπτει μέσα από το ΟΣΔΕ-ξέρω βέβαια ότι στο ΟΣΔΕ δεν μπαίνουν ποσότητες- αλλά όπως προκύπτει μέσα από τη διαδικασία αυτή, δεν θα μπορεί να έχει την άδεια . Θεωρώ ότι αυτό θα μπορεί να γίνει σε δύο με τρία χρόνια, μέσα από έναν μέσο όρο και από τις συζητήσεις μου με τους παραγωγούς, αυτό το συγκεκριμένο μέτρο, περιλαμβάνει το πολύ το 5% των παραγωγών. Το 95% των παραγωγών δεν το αφορά.

Στο άρθρο 19, γίνεται σαφές, επίσης, ότι οι υφιστάμενες άδειες δεν χάνουν κανένα προνόμιο μεταβίβασης, κάτι που, επίσης, είναι πολύ σημαντικό.

Στο άρθρο 21, επίσης, μέτρα, όπως η καταβολή των τελών προσέλευσης, θεωρώ ότι είναι, απολύτως, φυσιολογικά, όπως και στο άρθρο 22, μέτρα που αφορούν στον βοηθό του πωλητή.

Για το άρθρο 26 έχω μιλήσει. Θεωρώ ότι αφορά στο Υπουργείο Εσωτερικών, ενώ στον βαθμό που με αφορά και μπορώ, θα κινηθώ σε μία τέτοια κατεύθυνση, ώστε να δούμε τη δημιουργία αυτού του νομικού προσώπου που ζητούν οι εκπρόσωποι των επαγγελματιών και των παραγωγών.

Σε ότι αφορά στο άρθρο 32, ναι, πρέπει να γίνουν οι πρότυπες αγορές. Κατανοώ, όμως, και την άποψη των εκπροσώπων των επαγγελματιών και των παραγωγών, ότι θα πρέπει να καταβληθεί κάθε προσπάθεια, ώστε να μη δημιουργηθούν καινούργιες πρότυπες, αλλά να μεταβληθούν κάποιες από τις υπάρχουσες σε πρότυπες.

Στο άρθρο 56, σχετικά με το e-Καταναλωτής, θεωρώ ότι είναι μία μεταρρύθμιση που πρέπει να προχωρήσει, γιατί είναι μία τέτοια μεταρρύθμιση, την οποία «αγκαλιάζουν» κάθε μέρα 200.000 συμπολίτες μας. Πραγματικά, μπορεί μέσα από ευρωπαϊκά προγράμματα να υπάρχει διαδικασία κατάρτισης. Ούτως ή άλλως, είναι ένα πρόγραμμα που για να εφαρμοστεί, πρέπει να είναι έτοιμοι οι επαγγελματίες και οι παραγωγοί και όσοι δεν διαθέτουν τον εξοπλισμό, γιατί υπάρχουν και πολλοί που δεν διαθέτουν τον εξοπλισμό, ώστε να μπορέσει να γίνει αυτό μέσα από επιχορήγηση μέσα από τα ευρωπαϊκά προγράμματα.

Στο σημείο αυτό, θεωρώ, ότι θα πρέπει το Υπουργείο -και νομίζω έχει τη διάθεση- μέσω του ΕΣΠΑ να βρει κονδύλια, ώστε να αποκτήσουν μία ομοιομορφία οι πάγκοι των λαϊκών αγορών.

Σχετικά με τα πρόστιμα, γιατί ακούω διάφορα, στο άρθρο 62, δεν αφαιρείται η άδεια σε καμία περίπτωση, εκτός εάν λειτουργεί κάποιος στη λαϊκή αγορά, χωρίς να έχει ταμειακή μηχανή. Δεν υπάρχει θέμα αφαίρεσης της αδείας. Η ποινή αφορά τη θέση. Στο σημείο αυτό, πιστεύω ότι μπορούμε να μετριάσουμε τις ποινές, όσο περισσότερο μπορούμε.

Σε ότι αφορά στο άρθρο 66, στην παρ. 4, φαίνεται, αυτό που είπα και πριν, ότι δεν χάνουν τις θέσεις τους ή δεν μπαίνουν σε διαδικασία προκήρυξης των θέσεων, όσοι παραγωγοί, ήδη, έχουν άδειες και δραστηριοποιούνται στην αγορά.

Τέλος, κύριε Πρόεδρε, ως προς το μεγάλο θέμα των παραγωγών, οι οποίοι μπορεί να γίνουν επαγγελματίες, κατανοώ αυτά που λένε οι εκπρόσωποι της Αττικής, καθώς εδώ ο κλήρος είναι μικρός, αλλά από την άλλη, κατανοώ και τις ενστάσεις των παραγωγών από τη Θεσσαλία και τη Βόρεια Ελλάδα. Θεωρώ ότι το Υπουργείο στην κατεύθυνση αυτή, καλείται να βρει τη «χρυσή» τομή και στο τέλος να είναι όλοι ευχαριστημένοι.

Τελειώνοντας, να αναφέρω αυτό που είπα στην αρχή. Ναι, είμαι χαρούμενος που είχα τη δυνατότητα να είμαι Εισηγητής σε αυτό το νομοσχέδιο. Θεωρώ ότι μέσα και από τις δικές μου θέσεις και, κυρίως, από τη θέληση του Υπουργού να ακούσει, πηγαίνουμε σε ένα νομοσχέδιο, το οποίο ήταν σε πολύ καλή κατεύθυνση και συνέβαλα κι εγώ να βελτιωθεί λίγο ακόμη.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**:Ευχαριστούμε τον κ. Σιμόπουλο. Όλη η ηγεσία του Υπουργείου ήταν κοντά σας, κύριε Σιμόπουλε.

Κύριε Μπούμπα, τι ψηφίζετε;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ)**: Επιφύλαξη, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Αρχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Κύριε Πρόεδρε, ευχαριστώ.

Κύριε Υπουργέ, κ.κ. Υφυπουργοί, είσαστε όλη η ηγεσία του Υπουργείου εδώ και αυτό δείχνει και τη σοβαρότητα του παρόντος νομοσχεδίου. Ξεκινώντας με τις τοποθετήσεις των φορέων, είδαμε ότι όλοι οι φορείς, λιγότερο ή περισσότερο, έθεσαν ζητήματα. Εκτός από αυτούς που έβαλαν συγκεκριμένα ζητήματα και είναι κατά του νομοσχεδίου, ακόμη και αυτοί που υποστήριξαν, ότι το νομοσχέδιο είναι σε μία καλή κατεύθυνση, έθεσαν ζητήματα.

Θα σας θυμίσω την τοποθέτηση της κυρίας Πατουλίδου, η οποία είπε ότι έχει κενά και δεν λύνει ζητήματα, του κ. Πασβαντίδη, ότι είναι αδύνατο να εφαρμοστεί αυτό το νομοσχέδιο, του κ. Καφαντάρη, ότι είναι πρωτοφανή τα πρόστιμα και μία σειρά άλλων τοποθετήσεων. Να σας επισημάνω, ότι όλοι έθεσαν πραγματικά ζητήματα ελέγχων, στο τι γίνεται στις λαϊκές αγορές, όχι πλαισίου, ελέγχων. Δηλαδή, να πάμε τη συζήτηση στη σωστή της βάση. Αν το πρόβλημα είναι οι έλεγχοι, που κανένας δεν είπε ότι όλα γίνονται καλά στις λαϊκές, σας το είπα από την πρωτομιλία μου, να βελτιώσουμε το πλαίσιο των ελέγχων και όχι να αλλάξουμε τη δομή και τη φιλοσοφία ενός θεσμού ενενήντα τριών χρόνων.

Αν βάλουμε έναν τίτλο στις τοποθετήσεις των φορέων, αυτός θα ήταν, ότι «οι φορείς συμφώνησαν λιγότερο ή περισσότερο» ή ότι «οι λαϊκές με αυτό το νομοσχέδιο χάνουν τον παραγωγικό τους προσανατολισμό». Θα τα πούμε ένα-ένα, αλλά πριν ξεκινήσουμε για τα άρθρα του νομοσχεδίου, να πούμε ότι δεν καταφέραμε να έχουμε τους χειροτέχνες και τους καλλιτέχνες στην Επιτροπή μας, ώστε να ακούσουμε τα ζητήματά τους, παρ’ όλο που έγινε μία μεγάλη συνεδρίαση και ακούστηκαν πάρα πολλά πράγματα.

Ακούσαμε τα ζητήματα της ΕΣΑμεΑ, που έχει καταθέσει και επιστολή και νομίζω ότι και αυτά πρέπει να ληφθούν υπόψη, σε ότι αφορά στην προσβασιμότητα, αλλά και τη διαδικασία αδειοδότησης ανθρώπων με ειδικά ζητήματα και βέβαια, την κυρία Συγγελιώτη από την Ομοσπονδία Θεάματος Ακροάματος, όπου και εκείνη έθεσε άλλα ζητήματα.

Σε ότι αφορά στο νομοσχέδιο, θα ξεκινήσω από το τέλος, με τα άρθρα 71 και 72, που αφορούν στο Υπουργείο Παιδείας, που, όπως μας κατήγγειλε ο εκπρόσωπος της ΟΙΕΛΕ, ήλθαν, χωρίς καμία διαβούλευση από το αρμόδιο Υπουργείο. Θεωρώ, κύριε Υπουργέ, ότι καλό είναι τώρα που είμαστε στην Επιτροπή, να αποσυρθούν και να έλθουν με μία άλλη διαδικασία από το Υπουργείο Παιδείας και μετά από μία συζήτηση, για να έχουν όλοι οι εμπλεκόμενοι θέση και άποψη, γιατί ενώ ήσασταν πολύ «ανοιχτός» στις συζητήσεις για το νομοσχέδιο για τις λαϊκές και το υπαίθριο εμπόριο, όπως παραδέχθηκαν οι φορείς, εδώ δεν υπήρξε καμία διαβούλευση. Άρα, νομίζω, ότι καλό θα ήταν τα άρθρα 71 και 72 να αποσυρθούν τώρα και να επανέλθουν για συζήτηση, στη συνέχεια, και από το Υπουργείο Παιδείας.

Αναφορικά με τα άρθρα της δικής σας αρμοδιότητας και τα ζητήματα που έχουν τεθεί μέχρι τώρα. Καταρχάς, ξεκινώντας από το άρθρο 2, να πούμε, ότι οι ορισμοί είναι μία αναδιατύπωση, αφού θέλετε να «ανακατέψετε την τράπουλα» σε ένα νομοσχέδιο, του ορισμού του ν.4497/2017. Μάλιστα, πολλοί από τους αρχικούς ορισμούς έχουν τροποποιηθεί στην πορεία. Στο άρθρο 11, για τις αγορές βιολογικών παραγωγών, αναφέρεστε στο άρθρο 56 του ν.4235, που έχει, ήδη, τροποποιηθεί με το άρθρο 20 του ν.4492. Οι συγκεκριμένες αγορές θα μπορούσαν να λειτουργήσουν και ως πρότυπο δημοκρατικής διαχείρισης αγορών, με τη συμμετοχή όλων των εμπλεκόμενων φορέων, με τη συμμετοχή, κυρίως, των παραγωγών, αυτό, πραγματικά, προέκυψε μέσα από συγκεκριμένη διαβούλευση, και όλοι είναι ικανοποιημένοι και περήφανοι για τις αγορές, αμιγώς, παραγωγών βιολογικών προϊόντων. Θα σας καλούσα να το χρησιμοποιήσετε ως πρότυπο, για να δείτε πώς προκύπτουν ζητήματα και επιλύονται ζητήματα, αν υπάρχει καλή διάθεση, μέσα από διαβούλευση και δεν είναι η διαβούλευση προσχηματική.

Σε ότι αφορά στη διάρκεια, στο άρθρο 5, είπατε ότι θα το αλλάξετε, ότι υπάρχει, πραγματικά, ζήτημα, όταν βάζετε από ένα έως πέντε χρόνια στους πωλητές. Το καταλάβατε και νομίζω ότι θα το αλλάξετε.

Το άλλο ζήτημα, όμως, που υπάρχει, είναι ότι έχουμε μέσα στην προκήρυξη διαφορετικά κριτήρια. Αυτό που συναντάμε πολλές φορές μέσα στο νομοσχέδιο, δηλαδή, να υπάρχουν διαφορετικά κριτήρια, δεν είναι παράδειγμα καλής νομοθέτησης. Και θα σας πούμε και άλλα παραδείγματα. Πάμε, όμως, στα πιο σημαντικά και θα γυρίσουμε στα επιμέρους.

Στο άρθρο 6 , σε συνδυασμό με το άρθρο 11, είναι ξεκάθαρο, όσο και να θέλετε να ισχυριστείτε κάτι διαφορετικό, ότι η άδεια οδηγεί σε θέση. Δεν υπάρχει άδεια, αν δεν δοθεί θέση. Άρα, μην λέμε πράγματα, τα οποία μπορεί να ακούγονται διαφορετικά. Πού πήγε, λοιπόν, η δυνατότητα να υπάρχει επέκταση και χρήση της άδειας λαϊκής σε έναν παραγωγό, όπου θέλει, εφόσον ισχύουν οι άλλες προϋποθέσεις, όταν είναι συνδεδεμένος με μία θέση; Δεν υπάρχει, δηλαδή, αυτό που λέτε. Καταργείται, εκ των πραγμάτων, το βασικό. Αυτός είναι ο «πυρήνας». Καταργείται η άδεια λαϊκής. Δηλαδή, ο παραγωγός δεν έχει άδεια. Έχει μία θέση.

Στο άρθρο 13, ένα βασικό ζήτημα, που το συναντάμε σε πολλά άρθρα, μέχρι το περίφημο 67, με την πληθώρα των υπουργικών αποφάσεων, είναι ότι τα είδη δεν υπάρχουν πουθενά στον νόμο. Δεν υπάρχει ούτε παράρτημα στον νόμο, κύριε Υπουργέ, που να λέει ποια είδη, τελικά, πωλούνται στις λαϊκές αγορές, και παραπέμπεται σε υπουργική απόφαση. Από το άρθρο 11, μέχρι και το άρθρο 67, σε διάφορα σημεία, είναι διαφορετικοί αυτοί που, τελικά, καθορίζουν τα είδη που πωλούνται σε κάθε λαϊκή. Δηλαδή, κάθε λαϊκή έχει τους δικούς της όρους και κανόνες. Από μία υπουργική απόφαση που θα βγάλει ένας Υπουργός, που θα είναι η δεσμευτική υποτίθεται για τα είδη που τελικά μπορούν να πουληθούν στις λαϊκές, οποιοσδήποτε άλλος μπορεί να την αφαιρέσει, κατά τη διαδικασία, είτε της προκήρυξης, είτε της διαδικασίας χορήγησης της άδειας. Αυτό το νιώθετε ως ασφάλεια δικαίου; Ο καθένας να μπορεί να καθορίσει ποια προϊόντα θα πωλούνται στη δική του λαϊκή;

Σε σχέση με τα κριτήρια, στο άρθρο 16. Τα είπαμε και χτες, είναι τραγελαφικά. Νομίζω ότι πρέπει να το ξαναδείτε. Στον αρχικό νόμο 4497, υπάρχει μοριοδότηση, υπάρχει διαδικασία. Είναι το άρθρο 33. Δείτε τη διαδικασία των κριτηρίων που προβλέπεται εκεί. Δεν μπορεί, δηλαδή, κάποιος, κάτω των 30 χρονών να είναι και πολύτεκνος και πτυχιούχος, για να πάρει άδεια σε λαϊκή. Θίχτηκε απ’ όλους αυτό το θέμα και πρέπει να το λάβετε υπόψη.

Στο άρθρο 17, σε ότι αφορά στην ανανέωση. Σας ξαναλέμε, ότι το ΟΣΔΕ δεν περιλαμβάνει ποσότητες. Το ΟΣΔΕ έχει μόνο καλλιέργειες και εκτάσεις. Άρα, αν κάποιος, για παράδειγμα, έχει φακές, τις οποίες δηλώνει στο ΟΣΔΕ, αλλά όλη του η ποσότητα δεν είναι κατάλληλη, για να πουληθεί στη λαϊκή, βρίσκει έναν άλλο τρόπο να πουλήσει τη μεγάλη ποσότητα και ενδεχομένως, μία μικρή ποσότητα ή καθόλου ποσότητα να μην πουληθεί στη λαϊκή. Ποιο είναι το πρόβλημα; Ότι εδώ η ποινή είναι αφαίρεση της άδειας. Δεν το λέτε αφαίρεση της άδειας. Το λέτε αναστολή. Το λέτε με διάφορους άλλους τρόπους, αλλά μην κοροϊδευόμαστε. Η αναστολή μέχρι την επαναπροκήρυξη μπορεί να είναι μετά από έναν χρόνο και έτσι του στερείται η θέση. Αυτό είναι το πρόβλημά μας και αυτό είναι το ζήτημα που βάζουμε σε μία σειρά -στο άρθρο 21 συγκεκριμένα- από κυρώσεις που οδηγούν σε αναστολή. Δεν θέλετε να το πείτε αφαίρεση. Δεν θέλετε να το πείτε θέση, άδεια. Δεν έχει σημασία για τον παραγωγό. Είναι αναστολή της άδειας.

Και αναφέρω μία σειρά από κυρώσεις. Στο άρθρο 21, παρ.1, αναστολή για δύο μήνες αν μείνουν απλήρωτα τα τέλη. Αναστολή, αν προκηρυχθεί σε δύο μήνες η θέση. Απώλεια θέσης, αν υπάρχει ανωτέρα βία πάνω από τις τριάντα μέρες. Μέχρι τις τριάντα ημέρες είναι εντάξει, αλλά πάνω από τις τριάντα μέρες, έφυγε.

Επίσης, και στην παρ.5 δύο αποδείξεις ανεξαρτήτως ποσού -σας το είπαν όλοι- μέσα σε έναν χρόνο. Δυο άνηθα να ξεχάσει κάποιος μέσα σε έναν χρόνο, πάει η άδεια. Θέλετε να το πείτε αναστολή; Πείτε το, όπως θέλετε. Προσέξτε, όμως, αναστολή λέτε. Αν δεν γίνει προκήρυξη, τι θα γίνει, κύριε Σιμόπουλε;

Εδώ τίθεται, όμως, και ένα ζήτημα σοβαρότερο και το είπε αν δεν κάνω λάθος και ο νομικός, ο κ. Κωτσόπουλος. Τίθεται ένα ζήτημα ισονομίας και τελικά συνταγματικότητας. Με δύο αποδείξεις στερείτε την άδεια στο σούπερ μάρκετ; Με δύο αποδείξεις μέσα σε έναν χρόνο στερείτε την άδεια σε οποιαδήποτε άλλη επιχείρηση; Κάνετε αναστολή στο σούπερ μάρκετ; Επιβάλλετε την ίδια ποινή στη μεγάλη επιχείρηση για το ίδιο φορολογικό αδίκημα; Αυτή είναι η ουσία. Γιατί αν αύριο γίνει προσφυγή, κύριε Υπουργέ, θέλω να μου πείτε, τι θα ισχυριστείτε, τι θα πείτε σε ένα συνταγματικό δικαστήριο που, ενδεχομένως, θα το προσβάλλει.

Πάμε παρακάτω. Στην παρ.6, του άρθρου 21, για την επικαιροποίηση στοιχείων. Επίσης, οδηγεί στο ίδιο ζήτημα. Δηλαδή, στις άλλες επιχειρήσεις, όταν δεν υπάρχει επικαιροποίηση κάνετε την ίδια αναστολή; Και να σας πω και κάτι; Εδώ γίνεται, χωρίς να υπάρχει προηγούμενη ενημέρωση και όχληση ή προθεσμία για την προσκόμιση των δικαιολογητικών. Εδώ γίνεται ένα λάθος. Φαντάζομαι, ότι εκεί παραπέμπετε στην παρ.3, του άρθρου 64. Αν δεν είναι το άρθρο 64, είναι το άρθρο 67. Το 64 είναι λάθος, είναι ένα άρθρο ποινικό.

Άλλο ζήτημα που τίθεται. Αν δεν πουλήσει όλη την παραγωγή του ο άνθρωπος ή την έχει ξεπουλήσει και του έχει τελειώσει η παραγωγή και δεν μπορέσει να πάει στις επόμενες λαϊκές, πάλι και αυτό του στερεί την άδεια; Πάλι και γι’ αυτό αναστολή; Το είπε από τους φορείς, ο κ. Καφαντάρης.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Δεν ισχύει, όμως.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Γιατί δεν ισχύει; Θα σας πω εγώ, αν ισχύει αμέσως. Ο κ. Καφαντάρης είπε ότι τα πρόστιμα είναι πρωτοφανή. Το άρθρο 6, που αφορά στις ποσότητες του ΟΣΔΕ και αυτό οδηγεί στην αναστολή.

Σε ότι αφορά στο τέλος θέσης, είναι ένα άλλο ζήτημα στο άρθρο 23. Το τέλος θέσης είναι ημερήσιο; Δηλαδή, κάθε φορά που υπάρχει παρουσία χρεώνεται το τέλος; Είναι μηνιαίο ή ετήσιο, ανεξαρτήτως πόσες φορές θα πάει ο παραγωγός στη λαϊκή; Και αυτό να το δούμε.

Στο άρθρο 26, για τις αρμόδιες αρχές. Εδώ είναι το «ζουμί» της Δημοκρατίας. Η συμμετοχή των παραγωγών στη λήψη των αποφάσεων. Σας είπαν οι εκπρόσωποι των φορέων και μάλιστα, εκπρόσωπος που υπερασπιζόταν το νομοσχέδιο, ότι από την προηγούμενη περιφερειακή διοίκηση, αλλά και στην παρούσα περιφερειακή διοίκηση, συμμετέχει στον φορέα που διαχειρίζεται. Αυτό δεν είναι η πεμπτουσία της Δημοκρατίας; Η συμμετοχή των ενδιαφερομένων να εκφράζουν απόψεις; Όπως τέτοιο ζήτημα βάζουμε και στη διαδικασία ελέγχων στο άρθρο 61, όπου κι εκεί θα πρέπει ο παραγωγός, όταν γράφεται παράβαση να έχει άποψη και να δηλώνει τις δικές του απόψεις. Κατά τον έλεγχο του διαπιστώνεται μία παράβαση, δεν θα έχει το δικαίωμα να γράψει την άποψή του;

Σε ότι αφορά στο άρθρο 37, είπατε ότι θα το αλλάξετε. Ωραία.

Πάμε στο άρθρο 56, στον ΟΠΣΑΑ. Κανένας δεν διαφωνεί με τον εκσυγχρονισμό. Που είναι η διαφωνία, όμως, για να συνεννοούμαστε; Η διαφωνία είναι στον αποκλεισμό πάλι. Αν κάποιος δεν δηλώσει τις τιμές μέχρι τις 08.00, πάλι και γι’ αυτό θα έχει αυτές τις κυρώσεις; Που ισχύει αυτό;

Ισχύει μόνο στη λαϊκή και στα σουπερμάρκετ με πάνω από 90 εκατομμύρια τζίρο. Για φανταστείτε το. Όλοι οι άλλοι δεν δηλώνουν στο σύστημα την έναρξη των τιμών των ποσοτήτων. Το δηλώνουν μόνο στη λαϊκή, οι λαϊκατζήδες, και όσοι έχουν τζίρο πάνω από 90 εκατομμύρια. Είναι σοβαρά πράγματα αυτά; Εγώ θα σας έλεγα ναι, πολύ καλό είναι να δηλώνεται η τιμή και ο εκπρόσωπος των καταναλωτών το είπε και όλοι. Να δηλώνεται σε ένα πλαίσιο προαιρετικό, αλλά μην το βάζετε ως πανάκεια, ότι λύσατε το πρόβλημα της ακρίβειας. Αν βρει κάποιος καταναλωτής το φθηνότερο άνηθο στον Πειραιά και το φθηνότερο μαϊντανό στην Κηφισιά, τι θα κάνει; Ένα δρομολόγιο με τον ηλεκτρικό Πειραιάς-Κηφισιά; Δεν το λύνει, μην το επικαλείστε. Καλό είναι, ναι είναι μία πρωτοτυπία, ωραία πράγματα, να έχει εικόνα ο καταναλωτής, αλλά δεν είναι η λύση.

Επίσης, δεν μας λέτε τι γίνεται με την έκπτωση, αν αλλάξει, κατά τη διάρκεια της ημέρας, η τιμή. Θα πρέπει πάλι να το ξαναπερνάει; Κι αν δεν το έχει ενημερώσει και βρει ο έλεγχος διαφορετική τιμή ΟΠΣΑΑ πάγκου, θα έχει τις κυρώσεις, επειδή έκανε προσφορά στο ένα ματσάκι άνηθο δώρο άλλο ένα, για να ξεπουλήσει;

Στο άρθρο 62, για τις κυρώσεις. Στις κυρώσεις αναφέρθηκαν πολλοί και αναφερόμαστε όλοι. Υπάρχει ζήτημα ισότητας και ισονομίας, απέναντι στις κυρώσεις που επιβάλλονται για τα ίδια αδικήματα σε άλλες κατηγορίες ομοειδών καταστημάτων. Δείτε το πιο σοβαρά. Είναι ζητήματα που απασχολούν τους παραγωγούς, απασχολούν τους καταναλωτές.

Το άρθρο 64, είναι μία ποινική κύρωση. Υπήρχε στον προηγούμενο νόμο και ήταν έξι μήνες για τους φτωχοδιαβόλους, με αναστολή. Το κάνατε δύο χρόνια. Τι σας ενοχλούσε το έξι μήνες με αναστολή; Αυτό δείχνει και μία εμμονή. Βρήκαμε τον «λήσταρχο» και τον συλλάβαμε;

Πάμε τώρα στο άρθρο 66, στις μεταβατικές διατάξεις, που είναι το μεγάλο ζητούμενο. Στην παρ.2α, οι παλιοί έχουν δικαίωμα και θα παραμείνουν με την άδεια, κύριε Σιμόπουλε, αλλά για όσο ισχύει. Μόλις αλλάξει το καθεστώς, μόλις λήξει, θα πάνε με την καινούργια διαδικασία. Μην λέτε, λοιπόν, στους παραγωγούς, ότι εσείς που έχετε μόνιμη άδεια, είσαστε εσαεί. Κάποια στιγμή, η άδεια η υφιστάμενη που έχουν στα χέρια τους, λήγει για τον άλφα ή βήτα λόγο. Μόλις λήξει, ξαναπάνε με την καινούργια διαδικασία. Όταν λήξει η άδεια, η ανανέωση δεν γίνεται με την καινούργια; Να το δούμε αυτό.

Σε ότι αφορά στο 50% της παραγωγής, που έγινε μεγάλη κουβέντα. Τι ενοχλούσε το 50%; Η προστασία που υπήρχε από τον νόμο, το 50% να είναι παραγωγικές άδειες. Και μιλάω για το 3, σε συνδυασμό με το 8ε, που υπάρχει ζήτημα το να υπάρχει μία ρητή διασφάλιση το 50% παραγωγοί, το 50% επαγγελματίες;

Είπατε και έγινε πολύς λόγος, για το αν είναι καταναγκαστικό το να αλλάξει κάποιος από παραγωγός και να γίνει επαγγελματίας. Που υπήρχε ζήτημα μέχρι τώρα; Ένας παραγωγός, ο οποίος είχε άδεια για τα προϊόντα του στο ΟΣΔΕ είχε μία παραγωγική άδεια. Αν αυτός ήθελε να επεκτείνει τις διαδικασίες του σε προϊόντα που ήταν εκτός του ΟΣΔΕ, μπορούσε και μπορεί και πάντα μπορούσε, να πάει να αλλάξει, οικειοθελώς, την άδεια του, σε εμπορική. Γιατί μπαίνει τώρα και με αυτόν τον τρόπο, αυτή η διατύπωση του άρθρου;

Τι προσπαθείτε να κάνετε, δηλαδή; Το είπαν με κάποιον τρόπο οι εκπρόσωποι των φορέων, ότι επειδή δίνονται πολλές παραγωγικές άδειες και μένουν έξω οι επαγγελματίες, να βρούμε τον τρόπο να το «σπάσουμε» αυτό. Να σπάσουμε, δηλαδή, την προτεραιότητα των παραγωγικών, για να βάλουμε επαγγελματίες από την πίσω πλευρά. Δεν είναι το πρόβλημα και το ζήτημα που προσπαθείτε να αντιμετωπίσετε, τι γίνεται με τους ανθρώπους που εμπορεύονται και άλλα προϊόντα. Το πλαίσιο για τους ανθρώπους που εμπορεύονται και άλλα προϊόντα είναι ξεκάθαρο. Αν τα εμπορεύονται εκτός της άδειας τους είναι παράνομοι, οπότε ελέγξετε το. Αν θέλουν να γίνουν νόμιμοι, υπάρχει διαδικασία. Να μετατρέψουν την άδειά τους από εμπορική σε παραγωγική.

Το ζήτημα που περνάτε, όμως, να είμαστε ξεκάθαροι και προς τον κόσμο, είναι ότι επειδή με τον υφιστάμενο νόμο, πολύ καλώς, προτεραιότητα έχουν οι παραγωγοί με την ισορροπία του 50% στις λαϊκές, αυτό θέλετε να αλλάξει. Να αλλάξει η προτεραιότητα, να μπουν σε δεύτερη μοίρα οι παραγωγοί, έναντι των επαγγελματιών πωλητών και να «σπάσει» η ισορροπία του 50%. Αυτό προκύπτει. Αυτή είναι η διαδικασία.

Σας καλώ, λοιπόν, και πάλι, να ξανασκεφτείτε, γιατί είναι πολλά τα «γκρίζα» ζητήματα, πολλά τα «γκρίζα» σημεία. Ακούσατε τους παραγωγούς, ακούσατε τους φορείς, ξανασκεφτείτε το.

**ΑΣΙΛΕΙΟΣ ΓΙΟΓΑΚΑΣ (Αντιπρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εμείς, ως Κίνημα Αλλαγής, όπως είπαμε και στη συζήτηση, επί της αρχής, του νομοσχεδίου, αντιμετωπίζουμε με επιφυλακτικότητα τα νομοσχέδια που φέρνετε στη Βουλή, υπό τον τίτλο «αναμόρφωση και εκσυγχρονισμό». Κι αυτό φάνηκε και στη συζήτηση, όπου στο σύνολό τους οι εκπρόσωποι των φορέων μάς είπαν επιγραμματικά, ότι οι απόψεις τους δεν εισακούστηκαν και ότι φέρνετε ένα νομοσχέδιο που θα προκαλέσει ζητήματα στο υπαίθριο εμπόριο.

Κύριε Υπουργέ, φαίνεται ότι το παρόν νομοσχέδιο δεν διορθώνει υφιστάμενα προβλήματα, μεταξύ των οποίων και το πρώτιστο, το οποίο είναι η σοβαρή έλλειψη ελεγκτικών μηχανισμών, η οποία, αναμφίβολα, θα συνεχίσει να υπάρχει και μετά την ψήφιση του νομοσχεδίου. Και μάλιστα, αυτό το ακούσαμε και από τα αρμόδια όργανα για τη διεξαγωγή των ελέγχων, επιβεβαιώνοντάς μας ότι η εφαρμογή του νομοσχεδίου θα είναι πάρα, μα πάρα πολύ δύσκολη.

Κύριε Υπουργέ, δυστυχώς, φαίνεται ότι υπάρχει ανισορροπία, ανάμεσα στις αρμοδιότητες που ασκούν οι Περιφέρειες και οι Δήμοι, ενώ ακούσαμε ότι η ίδια η ΚΕΔΕ διατυπώνει πάλι σοβαρές ενστάσεις, ως προς αυτά τα οποία προτείνατε.

Συγκεκριμένα, έγινε αναφορά στην πρόβλεψη δρακόντειων προστίμων, τα οποία παραβιάζουν εξόφθαλμα την αρχή της αναλογικότητας. Μάλιστα, ακούσαμε ότι οι υπερεξουσιοδοτήσεις που έχουν συγκεντρωθεί στο Υπουργείο Ανάπτυξης και Επενδύσεων, είναι υπερβολικές και δημιουργούν τεράστια ανασφάλεια σε όλους τους παραγωγικούς φορείς. Επιπλέον, ακούσαμε, ότι οι διατάξεις για τα ιδιωτικά ινστιτούτα επαγγελματικής κατάρτισης, τα φροντιστήρια, τα κέντρα ξένων γλωσσών και τα κολέγια, είναι τόσο πρόχειρες, που θα μπορούσαν δυνητικά να δημιουργήσουν συνθήκες επικίνδυνες για την ασφάλεια των παραγωγών.

Για να μην μακρηγορώ, καθώς ήμασταν όλοι μάρτυρες των όσων ακούστηκαν, κατά την ακρόαση των φορέων, είμαστε πεπεισμένοι, ότι αυτό το νομοσχέδιο είναι, σχεδόν στο σύνολό του, εξαιρετικά, προβληματικό. Όμως, βλέπουμε, ότι έχετε μία τελευταία ευκαιρία να επιδιώξετε τη μέγιστη συναίνεση μέχρι τη β΄ ανάγνωση και να προσαρμόσετε το νομοσχέδιο αυτό στις απόψεις που ακούσατε, κι αν αυτό δεν είναι εφικτό, να το αποσύρετε.

Συμφωνούμε, λοιπόν, με τους φορείς και σας αναφέρω αναλυτικά τα προβληματικά άρθρα. Το άρθρο 13, παρ.1, το οποίο καταργεί την, εδώ και 93 χρόνια, απρόσκοπτη προσέλευση των παραγωγών στις λαϊκές αγορές και θεσμοθετεί τη συμμετοχή των παραγωγών με τη διαδικασία της προκήρυξης. Στην ουσία, λοιπόν, μιλάμε πια για διαγωνισμό με μόρια και κριτήρια.

Στο άρθρο 67, έχουμε δύο νομοσχέδια, ένα φανερό που κατατίθεται στη Βουλή και ένα κρυφό, στο οποίο αναφέρονται δεκαέξι διαφορετικές υπουργικές αποφάσεις του εκάστοτε Υπουργού Ανάπτυξης, ο οποίος αποφασίζει, χωρίς να γνωρίζουμε, για το πώς θα λειτουργούν οι λαϊκές αγορές, πώς θα γίνεται η αδειοδότηση, πώς θα γίνονται οι προκηρύξεις, ποια θα είναι τα δικαιολογητικά για τις άδειες, ποιοι θα συμμετέχουν στις λαϊκές αγορές, ποια είδη θα μπορούνε να πουλάνε.

Το άρθρο 26, δεν προβλέπει την ίδρυση Νομικών Προσώπων σε όλες τις Περιφέρειες της χώρας με τη σύσταση διοικητικών συμβουλίων, όπου εξασφαλίζεται η συμμετοχή εκπροσώπων των ομοσπονδιών, παραγωγών και επαγγελματιών.

Το άρθρο 56, παρ.4, θεσπίζει την αποστολή στοιχείων στην πλατφόρμα e-καταναλωτής, κάθε πρωί, μέχρι τις 08.00, δηλαδή, τις ποσότητες, την ποιότητα και την τιμή εκκίνησης και από τους παραγωγούς και από τους επαγγελματίες, ενώ αυτή η υποχρέωση «βαραίνει» τα σουπερμάρκετ που έχουν λογιστήρια και κάνουν τζίρο μεγαλύτερο των 90 εκατομμυρίων ευρώ.

Στο άρθρο 17 και στο άρθρο 21, παρ.5δ΄, στο σημείο αυτό τίθεται αναγκαία η προϋπόθεση για την εκ νέου χορήγηση θέσης σε λαϊκές αγορές, η πώληση του 50%, τουλάχιστον, της δηλωθείσας ποσότητας στο Ολοκληρωμένο Σύστημα Διαχείρισης και Ελέγχου, στο ΟΣΔΕ, για τα είδη που αναφέρονται στην άδειά του.

Το άρθρο 66, παρ.8, προβλέπει τη μετατροπή των παραγωγικών αδειών σε επαγγελματικές, διαταράσσοντας έτσι, στην ουσία, την ισορροπία του 50-50 και μετατρέποντας τις λαϊκές αγορές σε καθαρά εμπορικές, με στόχο τη συρρίκνωσή τους.

Κύριε Υπουργέ, τη στιγμή που σύσσωμος ο αγροτικός κόσμος αντιμετωπίζει τα άσχημα της κλιματικής αλλαγής (παγετούς, χιόνια, καύσωνες, φωτιές, πλημμύρες) με την ενεργειακή κρίση, τις αυξήσεις στο ρεύμα, στα πετρέλαια, στα λιπάσματα, στα φυτοφάρμακα, αντί να ενισχύσετε, δίνετε τη δυνατότητα στους παραγωγούς λαϊκών αγορών να γίνουν επαγγελματίες πωλητές, να παρατήσουν τα χωράφια τους, να πουλάνε εισαγόμενα προϊόντα, ενώ θα μπορούσε, κάλλιστα, να επιτρέπεται στους παραγωγούς να διαθέτουν αγροτικά προϊόντα της περιοχής τους, κατά το 1/3 της παραγωγής τους, με όλα τα νόμιμα φορολογικά παραστατικά και στοιχεία, για να τα διαθέτουν απρόσκοπτα στις λαϊκές αγορές, ενισχύοντας τον ανταγωνισμό προς όφελος των καταναλωτών όλης της χώρας.

Συνεχίζω με το άρθρο 32, όπου λέμε όχι στον διαχωρισμό των προτύπων λαϊκών αγορών από τις λαϊκές αγορές και όχι στις ψευδοπρότυπες λαϊκές αγορές. Οι πρότυπες λαϊκές αγορές δεν είναι δυνατόν να λειτουργήσουν ως μόνιμες εγκαταστάσεις, πολύ δε περισσότερο, όταν θα μπορούν να συμμετέχουν και ελεύθεροι επαγγελματίες με διαφορετικό αντικείμενο δραστηριοποίησης από αυτό που δραστηριοποιούνται οι παραγωγοί και οι επαγγελματίες πωλητές λαϊκών αγορών.

Στο άρθρο 21, παρ.6, κατά τη διάρκεια ισχύος της άδειας, πρέπει όλα τα στοιχεία να είναι επικαιροποιημένα και σε πρώτη ζήτηση η ασφαλιστική και φορολογική ενημερότητα, αλλιώς οι άδειες και οι θέσεις θα χάνονται ξανά και ξανά.

Στο άρθρο 62, το ακούσαμε πάρα πολλές φορές, εδώ προβλέπονται ποινές, στην ουσία, τιμωρητικού χαρακτήρα. Εμείς λέμε όχι στην απώλεια θέσεων για τη μη έκδοση τριών αποδείξεων στο διάστημα ενός έτους και προτείνουμε το διοικητικό πρόστιμο που ορίζει η ΑΑΔΕ. Όχι, λοιπόν, στην απώλεια άδειας, λόγω μη απόδοσης του ημερήσιου ανταποδοτικού δικαιώματος για δύο συνεχόμενους μήνες.

Στο άρθρο 37, νομίζω ότι θα υπάρξουν κάποιες αλλαγές.

Συγκεντρωτικά, κύριε Υπουργέ και κυρίες και κύριοι συνάδελφοι, εμείς περιμένουμε να δούμε, αν σκοπεύετε να απαντήσετε σε καίρια ζητήματα και ποιες ενέργειες σκοπεύετε να κάνετε, ώστε να μην «νοθεύεται» η απρόσκοπτη προσέλευση των παραγωγών στις λαϊκές αγορές.

Ακούσαμε ότι η διαδικασία της προκήρυξης δημιουργεί τεράστια προβλήματα, γιατί είναι δύσκολο να συνυπάρξει με την αγροτική παραγωγή, όπου έχει συγκεκριμένη εποχικότητα. Είναι παράλογο αυτό που ειπώθηκε ως ένσταση;

Επίσης, θα διορθώσετε την εικόνα, σύμφωνα με την οποία αφήνετε κρίσιμα ζητήματα να ρυθμιστούν από δικές σας αποφάσεις; Γιατί δεν είναι παράλογο αυτό που ακούστηκε, ότι, τουλάχιστον, οι κατηγορίες των αγαθών πρέπει να προβλέπονται από τον νόμο; Θεωρείτε ότι αυτά που σημείωσαν οι φορείς και που προβλέπονται για την πλατφόρμα e-καταναλωτής, είναι λανθασμένα; Εμείς θεωρούμε, πως είναι άδικο να ζητάτε από πολύ μικρούς επαγγελματίες να ανταποκρίνονται, στον ίδιο βαθμό, με τους τεράστιους ομίλους.

Τέλος, θα αναφερθώ ξανά στα πρόστιμα, κύριε Υπουργέ, που προβλέπει ο νόμος, γιατί είναι δρακόντεια και εξοντωτικά. Επιτρέψτε μου, να σας πω, ότι θα αποδεχτούν και μη εφαρμόσιμα.

Επίσης, θα κάνετε κάτι για το πρόβλημα της ασφαλιστικής και φορολογικής ενημερότητας που έθεσαν οι παραγωγοί, έστω και με μεταβατική ισχύ; Θα εμείνετε, επίσης, στην κατάργηση των αγορών καταναλωτών; Θα φτιαχτεί μία δομή για τη διαχείριση των λαϊκών αγορών που θα λύνει τα χρόνια προβλήματα;

Κύριε Υπουργέ, κύριοι συνάδελφοι, εμείς επισημαίνουμε, ότι στις λαϊκές αγορές και στις άλλες αγορές ψωνίζει τα βασικά αγαθά επιβίωσης η συντριπτική πλειονότητα του 29% του πληθυσμού, που σύμφωνα με την Ελληνική Στατιστική Υπηρεσία ζει κάτω από το «κατώφλι» της φτώχειας, αλλά και χιλιάδες μικρομεσαία νοικοκυριά. Σε αυτές τις κατηγορίες, των λιγότερο προνομιούχων, ανήκει και η συντριπτική πλειονότητα των παραγωγών και επαγγελματιών που δραστηριοποιούνται στο υπαίθριο εμπόριο. Όλοι, λοιπόν, αυτοί οι καταναλωτές και οι έμποροι, σήμερα που συζητάμε, βρίσκονται σε μία πολύ δύσκολη κατάσταση, λόγω του διαρκώς αυξανόμενου πληθωρισμού, που, στην ουσία, «δαγκώνει» τις τσέπες των νοικοκυριών.

Και σήμερα, αντί να δώσετε λύσεις, θεωρώ, ότι, δυστυχώς, δημιουργείτε νέα προβλήματα. Εμείς δεν θα συναινέσουμε σε αυτό. Γι’ αυτό σας ζητώ, έστω και την ύστατη στιγμή, να υπάρξουν αλλαγές στο νομοσχέδιο, αλλαγές που θα το κάνουν, στην ουσία, βιώσιμο.

Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Νομίζω ότι μετά και τη σημερινή συζήτηση με την ακρόαση φορέων, επιβεβαιώνεται αυτό που και χθες δηλώσαμε στην πρώτη συνεδρίαση, δηλαδή, ότι καταψηφίζουμε το σχέδιο νόμου. «Βαραίνει» το σκεπτικό ο σκοπός και το πολιτικό πλαίσιο του σχεδίου νόμου για τις λαϊκές αγορές, που, επί της ουσίας, ανατρέπει τον χαρακτήρα του θεσμού των λαϊκών αγορών, όπως, τουλάχιστον, τον ξέρουμε, μέχρι σήμερα. Δεν καταργεί τις λαϊκές αγορές, ανατρέπει, αλλάζει τον χαρακτήρα αυτών, έτσι, όπως μέχρι σήμερα, τον γνωρίζαμε.

Επιτρέψτε μου, να αιτιολογήσω τη θέση του Κ.Κ.Ε., στα άρθρα που καταψηφίζει, γιατί υπάρχουν και άρθρα που δηλώνουμε «παρών». Υπάρχουν κρίσιμες διατάξεις που, κατά την άποψή μας, έρχονται σε αντίθεση με τις πραγματικές ανάγκες παραγωγών και επαγγελματιών. Δηλαδή, δεν επιλύουν τα χρόνια προβλήματα που αντιμετωπίζουν και στο εισόδημά τους και στη λειτουργία των λαϊκών αγορών, δεν δίνουν διέξοδο, ούτε στα πιο άμεσα ζητήματα που διογκώθηκαν, κατά τη διάρκεια της πανδημίας, ενώ, συν τοις άλλοις, οξύνουν τον ανταγωνισμό, μεταξύ των αυτοαπασχολούμενων πωλητών για μία θέση στην λαϊκή αγορά, για μία θέση στον ήλιο.

Αν κάποιος, λοιπόν, θέλει να προσδιορίσει το τελικό πολιτικό διακύβευμα του νομοσχεδίου, τις πραγματικές προθέσεις της Κυβέρνησης, δεν έχει παρά να παρακολουθήσει την πορεία της συζήτησης από το πρώτο σχέδιο -συνολικά πέντε υπήρξαν- που στο πρώτο σχέδιο τα έδινε όλα για όλα στις εταιρείες, μέχρι να φτάσει σε αυτή την προσωρινή συμβιβαστική υποχώρηση, όπως αυτή διατυπώνεται στο παρόν σχέδιο νόμου. Τακτικός ελιγμός, προφανώς, για να επανέλθει μελλοντικά -δεν βιάζεται- να επανέλθει μελλοντικά στο πρώτο σχέδιο.

Σε σχέση με τα άρθρα 13 έως 16, που αφορούν στη χορήγηση αδειών θέσεων και δικαιωμάτων δραστηριοποίησης στο υπαίθριο εμπόριο, διαφωνούμε με τον τρόπο διεξαγωγής των προκηρύξεων, μιας και τα κριτήρια που εισάγονται αποκλείουν ένα πολύ μεγάλο μέρος των παραγωγών, αλλά και των επαγγελματιών από τη δραστηριοποίησή τους στις λαϊκές αγορές. Αναφερθήκαμε και χθες στους Ρομά, τους πολύτεκνους, τις μονογονεϊκές οικογένειες, τα άτομα με αναπηρία, τους γονείς και τους κηδεμόνες ατόμων με βαριές αναπηρίες. Αποκλεισμοί που ισχύουν και στο άρθρο 46, σχετικά με τις αγορές χειροτεχνών και καλλιτεχνών.

Στο άρθρο 17, σχετικά με την ανανέωση άδειας δραστηριοποίησης πωλητών στο υπαίθριο εμπόριο, εισάγετε προϋποθέσεις που δεν υπάρχουν σε κανέναν άλλο κλάδο του στεγασμένου εμπορίου, όπως αυτή της πώλησης, τουλάχιστον, του 50% της δηλωθείσας ποσότητας στο ΟΣΔΕ.

Στο άρθρο 19, για τη μεταβίβαση άδειας παραγωγού, η άδεια μπορεί να μεταβιβαστεί μόνο για το υπόλοιπο του χρόνου, μέχρι τη λήξη της, χρόνος που με βάση το σχέδιο νόμου είναι μειωμένος, σε σχέση με το παρελθόν. Το ίδιο ισχύει για τη μεταβίβαση σε σύζυγο, που προβλέπεται μεταβίβαση μόνο σε περίπτωση γάμου, άνω των πέντε ετών.

Στο άρθρο 21, αναφορικά με την αναστολή, παραίτηση και απώλεια θέσης δραστηριοποίησης. Είναι φανερό, ότι αυστηροποιείται, ακόμη περισσότερο, το πλαίσιο με τις διατάξεις αυτές, που σχετίζονται, κυρίως, με την απώλεια θέσης δραστηριοποίησης και θα οδηγήσει στην έξοδο από τη λαϊκή αγορά ενός πολύ μεγάλου τμήματος των επαγγελματιών που δεν θα πληρούν αυτά τα κριτήρια, όπως, για παράδειγμα, πάνω από το 50% της δηλωθείσας ποσότητας, αν δεν εκδοθεί φορολογική απόδειξη δύο φορές, εντός του ίδιου έτους, καθώς και η έλλειψη δραστηριοποίησης, άνω των τριάντα ημερών συνολικά, φυσική ή άλλη καταστροφή της παραγωγής και εξάντληση αποθεμάτων των προϊόντων του. Όλα αυτά δυσκολεύουν, σε πολύ μεγάλο βαθμό, αυστηροποιούν την παραμονή αυτών των ανθρώπων στις λαϊκές αγορές. Πρόκειται για ρυθμίσεις απαράδεκτες που δεν ισχύουν και σε αυτή την περίπτωση σε κανέναν άλλο κλάδο του στεγασμένου εμπορίου. Αλίμονο, για φανταστείτε στους μεγάλους εμπορικούς μονοπωλιακούς ομίλους να βάζατε τέτοιες ρήτρες, τέτοιες απαγορεύσεις, τέτοια αυστηροποίηση. Θα ήταν μία διεθνής καπιταλιστική πρωτοτυπία, να το έκανε αυτό η Κυβέρνηση της Νέας Δημοκρατίας.

Στο άρθρο 23, αναφορικά με τον καθορισμό τέλους θέσης. Είμαστε αντίθετοι με το μεγάλο ύψος του σημερινού ημερήσιου τέλους. Οι φορείς διαχείρισης, δηλαδή, οι Περιφέρεις και οι Δήμοι που εισπράττουν το ημερήσιο τέλος, θα πρέπει με δική τους ευθύνη να αναλάβουν το σύνολο των υπηρεσιών λειτουργίας των αγορών, δηλαδή, διαγραμμίσεις, καθαριότητα, φύλαξη και πολλά άλλα, να μην εκχωρούν αυτές τις αρμοδιότητες σε ιδιωτικές εταιρίες και με αυτόν τον τρόπο να μειώσουν και αυτό το ανταποδοτικό τέλος.

Στο άρθρο 26, παρ.2, που αφορά στις αρμόδιες αρχές λειτουργίας των λαϊκών αγορών, ως φορείς διαχείρισης ορίζονται οι Δήμοι και οι Περιφέρειες για Αττική και Κεντρική Μακεδονία.

Σε αυτό δεν υπάρχει αντίρρηση από την πλευρά τη δική μας. Ωστόσο, αναθέτει σε ιδιωτικούς φορείς το σύνολο της διαχείρισης των λαϊκών αγορών, δηλαδή, θέματα φύλαξης, καθαριότητας, διαγραμμίσεις, με όποιες συνέπειες μπορεί αυτό να έχει, αφαιρώντας, πρακτικά, κάθε ευθύνη των υπηρεσιών της Περιφέρειας σε αυτά τα ζητήματα. Άρα, η λογική σκέψη οδηγεί, μέχρι και στη μείωση έως και κατάργηση της χρηματοδότησης. Σε γενικές γραμμές, έρχονται να λειτουργήσουν αυτές οι διατάξεις, με τη γνωστή λογική των ιδιωτικοοικονομικών κριτηρίων.

Στο άρθρο 29, παρ.1, σχετικά με τις ημέρες και το ωράριο λειτουργίας λαϊκών αγορών, εμείς δεν διαφωνούμε με την εξαήμερη λειτουργία των λαϊκών αγορών, αλλά στη μη κατοχύρωση της κυριακάτικης αργίας. Παλιά ίσχυε συγκεκριμένα Δευτέρα έως Σάββατο. Δίνεται, πλέον, όμως, η δυνατότητα στους φορείς διαχείρισης, Δήμους και Περιφέρειες, να καθορίζουν το ωράριο λειτουργίας των λαϊκών αγορών, έξι ημέρες τη βδομάδα, χωρίς να αποκλείεται, ρητά, η Κυριακή. Και με αυτόν τον τρόπο, προφανώς, δυσχεραίνετε, ακόμη περισσότερο, τη ζωή των παραγωγών και των επαγγελματιών.

Στο άρθρο 32, για τις πρότυπες λαϊκές αγορές, είμαστε αντίθετοι στον διαχωρισμό των πρότυπων λαϊκών από τις λαϊκές αγορές. Ο θεσμός αυτός οδηγεί, αντικειμενικά, στη διαφοροποίηση των ίδιων των αγορών. Ταυτόχρονα, ανοίγει δρόμο, ώστε στις πρότυπες να διαφοροποιούνται τα προϊόντα προς πώληση, οξύνοντας έτσι τον ανταγωνισμό για τους υπόλοιπους.

Στο άρθρο 37, παρ. 3, που αφορά πωλητές που δραστηριοποιούνται σε βραχυχρόνιες αγορές, μειώνει το ποσοστό συμμετοχής από 20% σε 10% των παραγωγών και επαγγελματιών, που έχουν τη δυνατότητα να πάρουν μέρος στις εμποροπανηγύρεις, ενώ αυτή η δυνατότητα δίνεται μόνο σε αυτούς που απασχολούνται λιγότερο από τέσσερις ημέρες στις λαϊκές αγορές, που, αριθμητικά, είναι ελάχιστοι. Δεν συμβαίνει το ίδιο, για παράδειγμα, στους εισαγωγείς, στους βιοτέχνες, στους χονδρεμπόρους και σε άλλες τέτοιες κατηγορίες. Αποκλείει, επίσης, στην παρ.3β΄, τους πωλητές βιομηχανικών ειδών και τους ανθοπαραγωγούς από τα παζάρια, αν έχουν γραμμένες πάνω από τέσσερις ημέρες στην άδειά τους.

Στο άρθρο 39, για τις κυριακάτικες αγορές, είναι αυτό που σας είπαμε προηγουμένως, ότι και με αυτόν τον τρόπο, συνεχίζεται το «ξήλωμα» της κυριακάτικης αργίας, με πρόσχημα τις τοπικές συνθήκες, αναγκάζοντας μικρεμπόρους, μικροπωλητές, να ακολουθήσουν τους νόμους της «ζούγκλας», που έχουν, ήδη, νομοθετήσει, όλες οι Κυβερνήσεις Νέας Δημοκρατίας, ΣΥΡΙΖΑ, ΚΙΝ.ΑΛ., ΠΑ.ΣΟ.Κ..

Στο άρθρο 62, για τις παραβάσεις και τις κυρώσεις, προφανώς, οι ποινές είναι εξοντωτικές, αναντίστοιχες με εκείνες του στεγασμένου εμπορίου. Βλέπουμε σε πάρα πολλές διατάξεις την αυστηρότητα για τις λαϊκές αγορές, σε σχέση με εκείνες του στεγασμένου εμπορίου.

Στο άρθρο 66, για τις μεταβατικές διατάξεις. Έχει να κάνει με τη γενικότερη κριτική μας για το νέο πλαίσιο λειτουργίας των λαϊκών αγορών. Ειδικά με την παρ.8, προβλέπει τη μετατροπή των παραγωγικών αδειών σε επαγγελματικές, διαταράσσοντας την ισορροπία του 50-50 και μετατρέποντας τις λαϊκές αγορές σε καθαρά εμπορικές, με σκοπό τη συρρίκνωση και τη διάλυσή τους.

Το άρθρο 67, αφορά στις εξουσιοδοτήσεις διατάξεις, που αποτυπώνουν την πραγματική πρόθεση της Κυβέρνησης, διότι με αυτόν τον τρόπο, με αυτές τις διατάξεις, δίνονται υπερεξουσίες στον Υπουργό Ανάπτυξης, με απλές υπουργικές αποφάσεις να αλλάζει όλα τα κρίσιμα στοιχεία του νομοσχεδίου. Δηλαδή, είτε συζητάμε, είτε δεν συζητάμε, όπου κι αν καταλήξουμε, τον τελικό λόγο τον έχει ο Υπουργός Ανάπτυξης. Αυτός θα καθορίζει τα πάντα. Καταρρίπτεται, λοιπόν, με αυτόν τον τρόπο, ο μύθος του κοινωνικού διαλόγου. Κάποιες φορές, μάλιστα, στο υπόμνημά του, αναφερόμενος στο άρθρο 67, λέει ότι στην ουσία, έχουμε δύο νομοσχέδια. Ένα φανερό, αυτό που συζητάμε, που κατατέθηκε χθες στη Βουλή και ένα κρυφό, «σκοτεινό», που αυτό καθορίζεται με βάση τις υπουργικές αποφάσεις.

Οι αλλαγές που προβλέπονται δεν οδηγούν στην προστασία των επαγγελματιών και δεν συνιστούν εκσυγχρονισμό. Δεν συνιστά εκσυγχρονισμό το να αποβάλλεται ένα σημαντικό μέρος αυτών των ανθρώπων, και μάλιστα το πιο φτωχό από το δικαίωμά του να δραστηριοποιείται στη λαϊκή αγορά. Οι αλλαγές που θα καθορίζονται από τον εκάστοτε Υπουργό, με κριτήριο την εξυπηρέτηση της εκάστοτε αντιλαϊκής πολιτικής, θα οδηγούν, όχι μόνο σε γενικευμένη ανασφάλεια και στην ανεργία τους επαγγελματίες, αλλά και στην αύξηση των ίδιων των τιμών των προϊόντων.

Το Κ.Κ.Ε. στηρίζει και θα στηρίζει τα αιτήματα αυτών των ανθρώπων. Βρίσκεται δίπλα στους αγώνες των βιοπαλαιστών εμπόρων και παραγωγών για να μπουν εμπόδια στην αλλοίωση του χαρακτήρα των λαϊκών αγορών και στις μεθοδεύσεις που εντείνουν τον ανταγωνισμό και θα οδηγήσουν χιλιάδες επαγγελματίες στην ανεργία. Συντάσσεται με όλους, όσοι παλεύουν, ζωτικής σημασίας αιτήματα για την επιβίωσή τους, να παραμείνουν οι άδειες προσωπικές και μόνιμες, σύμφωνα με το καθεστώς που ισχύει ως τώρα. Να μην χαθεί ούτε μία θέση εργασίας στις λαϊκές, κανένας να μην βρεθεί στην ανεργία. Να παραμείνει η ευθύνη για τη λειτουργία των λαϊκών αγορών σε Περιφέρειες και Δήμους. Να σταματήσουν να λειτουργούν με ιδιωτικοοικονομικά κριτήρια, με κέρδη και ζημιές. Να χρηματοδοτηθούν στο ύψος που απαιτείται με κανόνες και στελεχωμένες δομές.

Γι’ αυτό και επιβάλλεται να ενισχύονται και από τον ίδιο τον Κρατικό Προϋπολογισμό και όχι μόνο από την εισφορά των επαγγελματιών, που πρέπει, κατά τη γνώμη μας, να μειωθεί. Θα πρέπει να παρθούν, εδώ και τώρα, μέτρα, για να στηριχθεί το εισόδημα τους. Δεν έφταναν τα προβλήματα των προηγούμενων ετών, ήρθαν και οι «εγκληματικές» πολιτικές για τη διαχείριση της πανδημίας, τα τραγελαφικά άνοιξε - κλείσε της Κυβέρνησης και τα υπόλοιπα μέτρα περιορισμού, που έχουν οδηγήσει χιλιάδες ανθρώπους στην απόγνωση. Να παρθούν, επομένως, μέτρα που να καλύπτουν τις ανάγκες επιβίωσης σήμερα, αλλά και να τους προστατεύουν την επόμενη μέρα από τα χρέη και τη χρεοκοπία. Να παρθούν μέτρα προστασίας του εισοδήματος τους, μέτρα που θα μειώνουν το κόστος παραγωγής. Ήδη, οι αυξήσεις σε πετρέλαιο και σε ρεύμα έχουν «εκτινάξει» το κόστος σε λιπάσματα και σε άλλα εφόδια.

Να υπάρξει αφορολόγητο πετρέλαιο, όπως είναι στους εφοπλιστές. Άμεση μείωση της τιμής του αγροτικού ρεύματος 50% στους μικρομεσαίους αγροτοκτηνοτρόφους. Να υπάρξουν κατώτατες εγγυημένες τιμές για τα αγροτοκτηνοτροφικά προϊόντα, που να καλύπτουν το κόστος παραγωγής, να αφήνουν εισόδημα, εισόδημα επιβίωσης, για να μπορεί να συνεχίζεται η αγροτοκτηνοτροφική δραστηριότητα.

Φθηνά προϊόντα για τις λαϊκές ανάγκες, ενάντια στην κερδοσκοπία εμπόρων και βιομηχάνων. Να αποζημιωθούν στο 100% της ζημιάς από τις καταστροφές που έχουν υποστεί, ειδικά τα τελευταία χρόνια, χωρίς αστερίσκους. Να γίνουν τα απαραίτητα έργα υποδομής για εξασφάλιση επαρκούς άρδευσης, αντιπλημμυρικά έργα.

Παράλληλα, θα πρέπει να υπάρξει διαγραφή τμήματος των χρεών προς την εφορία και τις τράπεζες. Να διαγραφούν τόκοι, πρόστιμα. Επιστροφή στο αφορολόγητο όριο στα 12.000 ευρώ. Εμείς λέμε αναδρομικά, από το 2019 να υπάρξει κατάργηση του ΕΝΦΙΑ, του τέλους επιτηδεύματος, μείωση των έμμεσων φόρων. Να υπάρξει επιδότηση των εισφορών ατομικής ασφάλισης των αυτοαπασχολουμένων, για όσο διάστημα κρατούν τα μέτρα περιορισμού, χωρίς απώλεια στα συνταξιοδοτικά τους δικαιώματα.

Να υπάρξει αναστολή ρύθμισης σε τράπεζες, Δ.Ε.Η., φθηνότερο τιμολόγιο σε φως, νερό, τηλέφωνο, χωρίς χαράτσια, αναστολή κατασχέσεων και την απαγόρευση πλειστηριασμών πρώτης κατοικίας και καθιέρωση ακατάσχετου επιχειρηματικού λογαριασμού για τους αυτοαπασχολούμενους.

Αυτά και μόνο, κυρίες και κύριοι, αποτελούν μέτρα που, στοιχειωδώς, μπορούν να «ανακουφίσουν» τους αυτοαπασχολούμενους επαγγελματίες και παραγωγούς και τίποτα περισσότερο. Είναι το ελάχιστο, για να μπορούν να βγουν από τα αδιέξοδα σήμερα.

Σχετικά με τη λειτουργία των επιμελητηρίων, επιτρέψτε μου, στο άρθρο 73 που, επίσης, καταψηφίζουμε. Αν ρωτήσετε κάποιον αυτοαπασχολούμενο ποια είναι η γνώμη του για τα επιμελητήρια, ποια θα είναι η απάντηση; Η απάντηση, πιθανότατα, θα είναι, ότι πρόκειται για έναν ακόμη εισπρακτικό μηχανισμό, χωρίς καμία ιδιαίτερη χρησιμότητα για τη δουλειά του. Η απάντηση αυτή δεν απέχει πολύ από τη σημερινή πραγματικότητα των επιμελητηρίων. Όντως, η λειτουργία τους σήμερα δεν προσφέρει και πάρα πολλά στις εκατοντάδες χιλιάδες μικρές επιχειρήσεις, στους αυτοαπασχολούμενους και όχι μόνο αυτό. Αποτελούν, στην πραγματικότητα, έναν «ιμάντα» για το πέρασμα και τη νομιμοποίηση των πολιτικών των εκάστοτε κυβερνήσεων, αλλά και των επιταγών της Ευρωπαϊκής Ένωσης. Τελικά, πρόκειται για έναν μηχανισμό επιβολής των συμφερόντων του μεγάλου κεφαλαίου, που, όμως, βρίσκονται σε αντίθεση με τα συμφέροντα των πολλών, των μικρών επιχειρήσεων, που, υποτίθεται, ότι τα επιμελητήρια υπηρετούν ως θεσμό.

Το άρθρο 73, λέει σε κάποιο σημείο «με απόφαση του Διοικητικού Συμβουλίου, συνιστούν, είτε αυτοτελώς, είτε με άλλους φορείς εταιρείες μη κερδοσκοπικού χαρακτήρα. Τα επιμελητήρια, εκτός από φορείς, μέσω των οποίων περνά η πολιτική των κυβερνήσεων στους μικρομεσαίους επαγγελματίες, αναλαμβάνουν, επιπλέον, και άσκηση εμπορικής δραστηριότητας, ιδρύοντας, είτε συμμετέχοντας σε εταιρείες».

Σε άλλο σημείο, στο σχέδιο νόμου, στο άρθρο 73, λέει «με απόφαση του Δ.Σ. μπορούν να συμμετέχουν σε κεφαλαιουχικές εταιρείες, οι οποίες απολαμβάνουν όλων των ωφελειών εθνικής ή κοινοτικής χρηματοδότησης ή επιχορήγησης. Η άσκηση εμπορικής δραστηριότητας μπορεί να φτάσει έως και τη συμμετοχή τους σε κεφαλαιουχικές εταιρείες, με δυνατότητες αξιοποίησης εθνικών και κοινοτικών επιχορηγήσεων και χρηματοδοτήσεων», για να δείτε ποια είναι η πραγματική στόχευση του ρόλου των επιμελητηρίων, καθώς, επίσης, και για τη συμμετοχή σε εταιρείες ανάπτυξης επιχειρηματικών πάρκων, που θα μπορούν αυτά να επενδύουν μέρος του ταμείου τους, που, ως γνωστόν, αποτελείται από τις εισφορές των μελών τους, δηλαδή, των μικρών αυτοαπασχολούμενων, στη συντριπτική τους πλειοψηφία. Επίσης, επιχορηγούν και πρωτοβουλίες που συμβάλλουν στην οικονομική ανάπτυξη της Περιφέρειας, στην εθνική οικονομία, απονέμουν βραβεία, κ.λπ..

Στο πλαίσιο αυτής εμπορικής δραστηριότητάς τους, τα επιμελητήρια θα μπορούν με κεφάλαια από τις εισφορές των μικρών επαγγελματιών, να επιχορηγούν την πολιτική της κυβέρνησης, σε τοπικό και σε εθνικό επίπεδο, προς όφελος, προφανώς, των πολιτικών που εφαρμόζουν προς όφελος και αυτές για το μεγάλο κεφάλαιο, είτε ακόμη και τη δράση συγκεκριμένων επιχειρηματιών.

Τέλος, πάλι στο άρθρο 73, που αναφέρεται στο σημείο για την ενίσχυση οικονομικών δράσεων επαγγελματικών συλλόγων, συμπεριλαμβανομένων και αναγνωρισμένων συνδικαλιστικών οργανώσεων κ.λπ., πρόκειται για μία επαναφορά του μέτρου που ίσχυε πριν το 2010, που με αφορμή τα μνημόνια είχε αρθεί. Από το 2010 μέχρι σήμερα, επέτρεπε την οικονομική ενίσχυση μόνο σωματείων των υπαλλήλων των επιμελητηρίων, μέχρι και τη δυνατότητα παροχής δανείων σε εργαζόμενο. Για τους υπόλοιπους συνδικαλιστικούς φορείς, προέβλεπε την οικονομική ενίσχυση, μόνο αν η επιδοτούμενη δράση ήταν σύμφωνη με την πολιτική της κυβέρνησης, όπως, για παράδειγμα, τα γνωστά σεμινάρια κατάρτισης. Αυτό το καθόριζαν, συνήθως, οι σχετικές εγκύκλιοι. Προφανώς, έτσι θα γίνει και με το παρόν σχέδιο νόμου. Θα έλεγα, ότι είναι το μόνο σημείο του άρθρου, που θα μπορούσε κάποιος να συμφωνήσει, αλλά, πάντα, με προϋποθέσεις.

Επιφυλασσόμαστε στη β΄ ανάγνωση, την Πέμπτη, να τοποθετηθούμε και για τα άρθρα 71 και 72, που αφορούν στην απλούστευση του πλαισίου δραστηριοτήτων στην εκπαίδευση.

Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Μπούμπας, έχει τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σας το λέγαμε και χθες ως Ελληνική Λύση, ότι έχουμε επιφυλάξεις, έχουμε απορίες, έχουμε ερωτηματικά και συμμεριζόμαστε την αγωνία των παραγωγών λαϊκών αγορών, που έχουν εκφραστεί μέσα από τις ομοσπονδίες τους. Σήμερα οι φορείς, στην πλειάδα τους, έβαλαν σοβαρά ερωτηματικά και σοβαρές ανησυχίες, για τον ρόλο, τον χαρακτήρα, τη φιλοσοφία, τον σκοπό και τον στόχο που πρέπει να έχει λαϊκή αγορά.

Αξίζει τον κόπο κάποια στιγμή να κάνουμε μία ιστορική αναδρομή, για να δείτε, ότι από τις 18 Μαΐου του 1929, που θεσπίστηκε η λαϊκή αγορά, επί Ελευθερίου Βενιζέλου, και υπογράφηκε τότε από τον Κουντουριώτη και τον τότε Υπουργό Βουρλούμη, ότι, πολλές φορές, επιχειρήθηκε, τουλάχιστον, σε κομβικά στοιχεία του παρελθόντος, να καταργηθεί ο συγκεκριμένος θεσμός υπέρ των μεσαζόντων και υπέρ κάποιων άλλων που μεσολαβούσαν για να αισχροκερδήσουν. Άρα, λοιπόν, η ιστορία μάς δείχνει τον δρόμο για να μην επαναληφθούν λάθη του παρελθόντος, αν θέλουμε να διαφυλάξουμε τον θεσμό της λαϊκής αγοράς.

Πηγαίνοντας, λοιπόν, στα άρθρα, στο άρθρο 5, στα νομικά πρόσωπα που πρέπει να ιδρυθούν, όπως λένε οι ομοσπονδίες και συναινούμε κι εμείς, η διάταξη επιτρέπει την κατοχή μόνο μιας άδειας σε φυσικά πρόσωπα. Στα νομικά πρόσωπα δίνει τη δυνατότητα για κατοχή περισσότερων αδειών, γεγονός, όμως, που καθιστά έναν αθέμιτο ανταγωνισμό και όχι συναγωνισμό, ανάμεσα στους πλανόδιους και τους μικρεμπόρους και των μεγάλων συνεταιρισμών. Δεν μπορούμε να ψηφίσουμε το άρθρο 5. Οι προτάσεις εκεί από τις ομοσπονδίες ήταν να γίνει μία ειδική υπηρεσία, ένα Νομικό Πρόσωπο Δημοσίου Δικαίου στον Β΄ Βαθμό της Αυτοδιοίκησης, για να μπορεί και η Περιφέρεια να έχει έναν ενεργό και ουσιαστικό ρόλο και να ονομάζεται Διεύθυνση Λαϊκών Αγορών ή και Ταμείο Λαϊκών Αγορών, για να μπορούν να έχουν άποψη οι παραγωγοί, οι ίδιες οι ομοσπονδίες των παραγωγών, να μπορούν να εξωτερικεύουν τις ανησυχίες τους και να κάνουν τις δικές τους προτάσεις, διότι οι ίδιοι βιώνουν αυτό το πρόβλημα.

Είναι ένα εύλογο επιχείρημα. Έχω ανατρέξει στην Ιστορία και έχω βρει, ότι το 1931, ο Κουντουριώτης και ο Βουρλούμης, μετά από τρία χρόνια λειτουργίας λαϊκών αγορών, με πρώτη αυτή που είχε γίνει στο Θησείο το 1929, σύστησαν το Ταμείο Λαϊκών Αγορών. Άρα, αυτό που μας λένε δεν είναι η πρώτη φορά. Έχει συσταθεί το 1931 και έγινε ακριβώς γι’ αυτόν το λόγο.

Πάμε τώρα στο άρθρο 6. Εδώ αξίζει να παρατηρήσει κανείς τη διάκριση ανάμεσα στα φυσικά πρόσωπα, στους μικρεμπόρους, τους πωλητές, τις λαϊκές αγορές και στους συνεταιρισμούς. Ειδικότερα, κάθε αγροτικός συνεταιρισμός μπορεί να λάβει μέχρι μία άδεια για κάθε 20 μέλη του, όπως και κάθε γυναικείος συνεταιρισμός. Εδώ, λοιπόν, μεγαλώνει το χάσμα στους βιοπαλαιστές που μοχθούν καθημερινά για την επιβίωσή τους και τους αγροτικούς συνεταιρισμούς. Πρέπει να τους στηρίξουμε. Δεν στηρίζεται, στο άρθρο 6, αυτό που λέγεται μικρός ευέλικτος αγροτικός συνεταιρισμός. Η ισχύς εν τη ενώσει, το συνεταιρίζεσθε.

Υπάρχουν κομβικά άρθρα. Υπάρχει το άρθρο 53, το οποίο λέει όχι στην ανάθεση του καθαρισμού των εξαιρουμένων άρθρων, με βάση υπουργικές αποφάσεις. Το λέγαμε και χθες. Δεν μπορεί, δηλαδή, ο ίδιος ο Υπουργός, εκ των υστέρων, να έχει αυτή τη μεγάλη συγκέντρωση εξουσιών, να ανατρέπει κάποια άρθρα, να ορίζει τους όρους διάθεσης των προϊόντων, τα είδη πώλησης, τη δραστηριοποίηση των πολιτών, καθώς όλα αυτά στους όρους δραστηριοποίησης των πολιτών στο υπαίθριο εμπόριο, εμπεριέχουν τη σύσταση νομικών προσώπων. Άρα, εδώ, σιγά-σιγά, ελλοχεύει ο κίνδυνος να ανοίξει «ο ασκός του Αιόλου» για κάποιες εταιρείες. Αυτό πρέπει να προλάβουμε.

Ως Ελληνική Λύση, καταθέσαμε την Επίκαιρη Ερώτηση στα τέλη Φεβρουαρίου φέτος και είχαμε αυτόν τον διαξιφισμό, με τον Υπουργό, τον κ. Γεωργιάδη, ο οποίος μας έλεγε, ότι αυτό τότε δεν ήταν σχέδιο νόμου και ότι ήταν απλά μία σύσκεψη φορέων, γιατί δεν θα του απαγορεύσουμε και να συσκέπτεται. Εμείς δεν είπαμε, ότι δεν πρέπει να υπάρχει διάλογος γόνιμος, εποικοδομητικός και ουσιαστικός. Χθες, λοιπόν, έλεγε ότι άλλο ήταν το νομοσχέδιο τότε και άλλο είναι τώρα. Εγώ κρατάω τις παρατηρήσεις τότε και ως Ελληνική Λύση και λέμε, ότι ο «κορμός», ο «σκελετός», ο «άξονας» είναι ίδιος. Τότε, απλά, τι έγινε; Άλλαξε ο φορέας διαχείρισης, άλλαξε ο «Μανωλιός». Πάει στους Δήμους, που δεν έχουν και το καλύτερο παρελθόν στην ευταξία των λαϊκών αγορών και στην οργάνωση των χώρων και δεν δίνετε αρμοδιότητα και πρωτοβουλία στον Β΄ Βαθμό της Αυτοδιοίκησης, παρ’ όλο που πολλοί Περιφερειάρχες, βλέπε Τζιτζικώστα, βλέπε Κασαπίδη, βλέπε Αγοραστό, το ζητούν. Αυτό ναι, άλλαξε. Τα υπόλοιπα, όμως, σε ότι αφορά ποινές, πρόστιμα, e-καταναλωτής, laptop, σε ότι αφορά πώς θα γίνεται η μοριοδότηση, παραμένουν τα ίδια.

Άρα, δεν άλλαξε από τότε, παρά τις αντιδράσεις που είχαμε από τις ομοσπονδίες. Εγώ δεν αμφισβητώ τον «μεγάλο» διάλογο που άνοιξε το Υπουργείο με τους παραγωγούς και τις πολλές συναντήσεις, αλλά, όταν συναντιέσαι και πολλές φορές, σημαίνει ότι δεν υπάρχει δίαυλος επικοινωνίας, δεν υπάρχει κώδικας επικοινωνίας. Άρα, λοιπόν, οι πολλές συναντήσεις, ναι μεν ακούγονται όμορφα στο δημοκρατικό «τόξο» του διαλόγου, από την άλλη, όμως, φαίνεται, ότι δεν έβγαινε συμπέρασμα, δεν έβγαινε αποτέλεσμα. Γι’ αυτό γίνονταν, πολλάκις, αυτές οι συναντήσεις.

Στο άρθρο 9, έχουμε επιφυλάξεις, σε ότι αφορά στα αλκοολούχα ποτά, διότι δεν μπορεί να γίνεται, υπό το βλέμμα, κάποιων μικρών παιδιών αυτή η πώληση αλκοολούχων ποτών. Είναι ξέρετε και το μάρκετινγκ και η πλύση εγκεφάλου. Κύριε Υπουργέ, νομίζω ότι έχετε κάνει μεταπτυχιακό στο Τορόντο. Εκεί, λοιπόν, λειτουργεί μία υπαίθρια αγορά που, ενδεχομένως, να την ξέρετε, αφού ήσασταν στον Καναδά, όπου δεν έχει χάσει τη «φύση» της γαστρονομίας των απευθείας παραγωγών κρέατος, θυμίζει τα Χανιά, αλλά απαγορεύονται τα αλκοολούχα ποτά. Απαγορεύονται, λοιπόν, στην αγορά του Τορόντο τα αλκοολούχα ποτά. Το θυμίζω στον Υπουργό, γιατί ήταν στον Καναδά.

Σε ότι αφορά στο άρθρο 13, υπάρχει μία υλικοτεχνική λεπτομερής διάταξη. Αυτό στο οποίο αξίζει να σταθούμε είναι η υποχρέωση καταχώρησης σε ένα ολοκληρωμένο πληροφοριακό σύστημα, στη λεγόμενη ανοικτή αγορά. Εδώ προβλέπεται μία σειρά από νομιμοποιητικά έγγραφα που αποθαρρύνει αυτόν που επιθυμεί την έκδοση άδειας, μέσω μιας χρονοβόρας διαδικασίας. Δηλαδή, αν δούμε όλο το νομοσχέδιο, η γραφειοκρατία καλά κρατεί, σε πάρα πολλές περιπτώσεις.

Φυσικά, το κομβικό άρθρο του νομοσχεδίου είναι το άρθρο 52, παρ.8, διότι εκεί πρέπει να στηριχθεί η φιλοσοφία και η ύπαρξη των λαϊκών αγορών, η οποία πρέπει να είναι υπέρ των καταναλωτών στον πρωτογενή τομέα, στην αγροτική οικονομία. Δεν πρέπει να διαταραχθεί, δηλαδή, σε καμία περίπτωση, αυτή η ισορροπία ανάμεσα στους παραγωγούς και στους επαγγελματίες βιομηχανικών ειδών, ούτε η αναλογία των θέσεων παραγωγών προς επαγγελματίες, που είναι ένας προς έναν. Επίσης, δεν μπορεί μέσω του νόμου να επιβραβεύεται και η παραβατικότητα και οι μη ορισμένοι αδειούχοι. Σε αυτό, ναι, να συμφωνήσουμε, για να υπάρχει μία νομιμότητα, να υπάρχει ένας έλεγχος, αλλά δεν πρέπει να διαταραχθεί αυτή η ισορροπία του 50-50, διότι ο σκοπός και ο στόχος των λαϊκών αγορών, σε πρώτη φάση, ήταν ο αγρότης, ο ίδιος ο παραγωγός. Οι λαϊκές αγορές έγιναν για να μην έχουμε τους μεσάζοντες, αυτοί απειλούσαν. Αν δείτε την ιστορία στον Άγιο Ιωάννη Ρέντη, προσπαθούσε η τότε Κυβέρνηση Βενιζέλου να πείσει τους παραγωγούς να φέρουν απευθείας τα προϊόντα τους, διότι υπήρχε η μεγάλη κρίση της εποχής, αλλά και η μεγάλη κερδοσκοπία σε βάρος της δραχμής από τους μεσάζοντες, από τα μεγάλα συμφέροντα των μεσαζόντων.

Βέβαια, δεν βλέπουμε στο όλο νομοσχέδιο να υπάρχει ένας έλεγχος, να δούμε πώς μπορούμε να το διαφυλάξουμε, να υπάρχουν ελληνικά προϊόντα στις λαϊκές. Αυτό μπορεί να γίνει με το περιβόητο μητρώο των αγροτών. Όταν ξέρουμε, ότι είναι κάποιος, κατά κύριο επάγγελμα, αγρότης, θα ξέρουμε από πού είναι και η πραμάτεια του, δηλαδή, το λάχανο, το κουνουπίδι και το μαρούλι, να είναι δικά του από το χωράφι, να μην βλέπουμε, ούτε πατάτες Τουρκίας και Αιγύπτου, ούτε φακές Τυνησίας, ούτε μαϊντανό Μαλαισίας στις λαϊκές. Δεν πρέπει να στηρίξουμε τον Έλληνα παραγωγό, τον Έλληνα μικρομεσαίο, τον Έλληνα μεροκαματιάρη, τον Έλληνα αγρότη, τον Έλληνα κτηνοτρόφο, κατ’ επέκταση;

Υπάρχουν κάποια άρθρα ανησυχητικά και να πάμε σε αυτό που έγινε πολύ συζήτηση, στο άρθρο 41, παρ.2. Σε αυτή την περιβόητη αποστολή email στο e-καταναλωτής. Θα σηκωθεί, δηλαδή, η γιαγιά το πρωί, 60 χρονών, 70 χρονών, θα αφήσει το μπαστούνι, θα μπει πρώτα στο laptop να δει ποιες είναι οι καλύτερες τιμές των προϊόντων στις λαϊκές αγορές, θα πάει ο άλλος να βάζει τις σιδερόβεργες για να κάνει πάγκο, θα στείλει μέσα στη βροχή το email με γνώσεις που δεν μπορεί να τις έχει ο άνω των 50 και 55 ετών αγρότης. Όπως και να το κάνουμε, αυτή είναι η πραγματικότητα. Είναι άλλο για έναν τριαντάρη. Θα πρέπει να φέρει το παιδί του από το σπίτι, για να του δείξει πως λειτουργεί η συγκεκριμένη εφαρμογή.

Δεν είναι εφικτά αυτά τα πράγματα, αλλά πέρα από το ότι δεν είναι εφικτά στο know how, στη νέα τεχνολογία, δεν είναι αυτός ο ρόλος των λαϊκών αγορών. Ο ρόλος των λαϊκών αγορών, το είπαμε και χθες, εκ του σύνεγγυς, είναι η φιλοσοφία να υπάρχει η διαπροσωπική σχέση. Δεν ξέρει η κυρία, η νοικοκυρά τον προσωπικό της παραγωγό που της δίνει τα μαρούλια ή αυτόν που θα πάει να πάρει με πέντε ευρώ τρία ζευγάρια ή πέντε ζευγάρια κάλτσες; Δεν τον ξέρει; Τον ξέρει χρόνια. Γνωρίζει και τις τιμές, γνωρίζει και την ποιότητα των προϊόντων, γιατί η φιλοσοφία της λαϊκής αγοράς είναι να υπάρχει αυτή η αγαστή ανθρώπινη σχέση, να υπάρχει κοινωνικοποίηση και η προστασία του καταναλωτή.

Τότε, να αλλάξουμε τον τίτλο και αντί να λέγονται λαϊκές αγορές -αυτός ο όρους του 1929, επί Βενιζέλου, -να λέγεται ΥΕΑ- όχι Υποψήφιοι Έφεδροι Αξιωματικοί- αλλά Υπαίθριες Εμπορικές Αγορές . Αυτός θα είναι ο ρόλος τους μελλοντικά. Και θα δείτε, κύριε Υπουργέ, που θα μπει και φορέας διαχείρισης, όπου αυτός θα δημιουργεί τις θέσεις για την ευταξία του χώρου, για τα σταντ, για τους πάγκους, για την φύλαξη, για την καθαριότητα και για τις τουαλέτες. Μέχρι εκεί καλά, αλλά να δούμε τι περιορισμούς θα βάλει ο ιδιωτικός τομέας στους παραγωγούς.

Σε ότι αφορά στα πρόστιμα, το είπαν και οι συνάδελφοι. Είναι εξαντλητικά τα πρόστιμα. Και γι’ αυτό που λέγαμε για το email στο e-καταναλωτής, που θα τρέχει η γιαγιά με το laptop το πρωί να δει τις τιμές στο χρηματιστήριο των λαϊκών αγορών, αυτό δεν υπάρχει στο στεγασμένο εμπόριο. Γιατί άλλα μέτρα και άλλα σταθμά; Δεν υπάρχουν στα σουπερμάρκετ αυτά με έναν κύκλο εργασιών, όπου είπαν και οι συνάδελφοί, άνω των 90 εκατομμυρίων ευρώ; Γιατί αυτούς με τόσο υψηλά πρόστιμα και ανάκληση αδειών, απώλεια άδειας για τη μη πώληση προϊόντων, σε ποσοστό, τουλάχιστον, 70%, επί της δηλωθείσας ποσότητας. Όχι στην απώλεια άδειας. Τόσο εξαντλητικά πρόστιμα; Nομιμότητα ναι, αλλά ο άνθρωπος του μεροκάματου και της βιοπάλης δεν είναι και μεγάλος καταχραστής φοροφυγάς του κράτος. Να μην τρελαθούμε.

Πολύ φοβάμαι ότι θα υπενοικιαστούν άδειες από τις μεγάλες πολυεθνικές, υπαλλήλους τους θα τους παρουσιάζουν, ως πωλητές επαγγελματίες λαϊκών αγορών και θα δείτε, ότι νεωτερισμοί και προϊόντα βιομηχανοποιημένα μεγάλων εμπορικών κέντρων θα μπουν από άλλη «πόρτα» στις λαϊκές αγορές. Και φοβάμαι, ότι το ίδιο θα συμβεί και στους παραγωγούς του πρωτογενούς τομέα, αν δεν υπάρχει ένα αναλυτικό μητρώο αγροτών. Η «Διαύγεια» καλή είναι, αλλά ποιοι είναι οι πραγματικοί αγρότες και, κατά κύριο επάγγελμα, αγρότες; Φοβάμαι, ότι θα δούμε κι εκεί ασυδοσία μελλοντικά, σε ανθρώπους που και στο παρελθόν επιχειρήθηκε να γίνει το ίδιο, που δεν θα είναι πραγματικοί αυθεντικοί παραγωγοί και θα πωλούν άλλα προϊόντα εισαγωγής και στον πρωτογενή τομέα.

Θα σας θυμίσω, κύριοι, δύο φορές, επιχειρήθηκαν οι λαϊκές αγορές να καταργηθούν. Δύο φορές. Η μία το 1954 στα Τρίκαλα, εάν διαβάσετε μέσα την όλη διαδικασία και μία φορά, το 1964. Ποιοι επιχείρησαν να τις καταργήσουν; Οι μεσάζοντες. Γιατί; Γιατί έχαναν οι μεσάζοντες αυτή την αισχροκέρδεια που υπήρχε από πλευράς των παραγωγών, που πουλούσαν απευθείας τα προϊόντα τους. Και γιατί λέω ιστορική αναδρομή; Διότι η Ιστορία πολλές φορές επαναλαμβάνεται ως φάρσα. Και αυτό πρέπει να δούμε, πώς υποστηρίχτηκε τότε η λαϊκή αγορά το 1929, το 1931 και τι επιχειρήθηκε το 1954 και το 1964, διότι το έχω πει, ουκ ολίγες φορές, ότι το μέλλον είναι το παρελθόν που έρχεται από άλλη πόρτα. Αυτό πρέπει να προσέξουμε.

Εδώ, υπάρχει ο Συνήγορος του Πολίτη. Υπάρχει μία γνωμοδότηση στις 22 Μαρτίου του 2018 -δεν είμαι νομικός δείτε το, άλλωστε υπάρχουν Βουλευτές πέρα από τους νομικούς μέντορες που έχουμε πού είσαστε οι ίδιοι νομικοί- που θεωρεί, ότι είναι παράνομη η υποχρεωτική προσκόμιση φορολογικής και ασφαλιστικής ενημερότητας για την ανανέωση της άδειας πωλητή. Και μάλιστα, υπάρχει και σχετική γνωμοδότηση του Νομικού Συμβουλίου του Κράτους.

Στο άρθρο 28. Όχι, στους πλειστηριασμούς θέσεων στους επαγγελματίες πωλητές. Με τα εκκαθαριστικά άλλαξε, ήταν άλλο αυτό το προσχέδιο του φθινοπώρου τότε με την Επίκαιρη. Έχει αλλάξει αυτό, δεν μπορώ να πω είναι προς θετική κατεύθυνση.

Επίσης, σε θετική κατεύθυνση είναι και όλα αυτά τα κοινωνικά κριτήρια που πρέπει να μπουν στους πολυτέκνους, στους ανέργους, στα παιδιά των πωλητών λαϊκών αγορών και, μάλιστα, αυτή η «βεντάλια» πρέπει να εξαπλωθεί παραπάνω.

Σε ότι αφορά στις πρότυπες λαϊκές αγορές που αναφέρετε, θα πρέπει να αναβαθμιστούν οι, ήδη, υπάρχουσες λαϊκές αγορές. Όμως, ο μεγάλος καημός του μικροπωλητή, ποιος είναι; Ότι το ημερήσιο ανταποδοτικό τέλος δεν πιάνει τόπο. Δηλαδή, δεν έχει μεριμνήσει η Αυτοδιοίκηση Α΄ Βαθμού, για μία καλύτερη οργάνωση στα μέρη που γίνονται σήμερα οι λαϊκές αγορές, ανά την επικράτεια, όπως το ίδιο συμβαίνει και στη δική μου περιοχή.

Εγώ είμαι καθαρά από έναν αγροτικό νομό, με μεγάλες λαϊκές αγορές και έχω βιώσει αυτή την καθημερινότητα και έχω βρεθεί σε λαϊκές αγορές και για ρεπορτάζ, ουκ ολίγες φορές, και ξέρω την αγωνία, το παράπονο και τη διαμαρτυρία αυτών των ανθρώπων. Παρανομίες υπάρχουν παντού. Οι παρανομίες αυτές, όμως, μπορούν με μία κίνηση, πραγματικά, να παταχθούν. Αλλού θα πρέπει να ανατρέξουμε για τις μεγάλες «φοροκομπίνες» της κοινωνίας μας και το ξέρετε πάρα πολύ καλά.

Το είπα και χθες, σε ότι αφορά τη λειτουργία των επιμελητηρίων. Τα Επιμελητήρια είναι γνωμοδοτικά και συμβουλευτικά όργανα του Κράτους. Με κάτι «φωτογραφικές» διατάξεις για «ημέτερους» επιχειρηματίες, έναντι των ποινών, ο κόσμος δυσανασχετεί, διότι πληρώνει στα επιμελητήρια, για να είναι μέλος και πρέπει τα Επιμελητήρια να έχουν και αρμοδιότητες περισσότερες και πρωτοβουλίες και να μην είναι, απλά, «δορυφόροι» της εκάστοτε κυβέρνησης στο επιχειρείν της Περιφέρειας, αν θέλουμε ένα ουσιαστικό Επιτελικό Κράτος να «ορθοποδήσει» και να ευοδώσει, πραγματικά, στην ανάπτυξη. Το λέω αυτό, διότι ο ρόλος των επιμελητηρίων είναι, σίγουρα, η ενημέρωση των επιχειρηματιών, να ξέρουν τις ανάγκες της κάθε περιοχής, να κάνουν ουσιαστικές προτάσεις κοντά στον επιχειρηματικό κόσμο, σε συνεργασία με τους Δήμους και με τις Περιφέρειες.

Βλέπουμε, λοιπόν, ότι υπάρχουν πολλά τρωτά σημεία, που τα ακούσαμε από τους φορείς και τα λέγαμε και χθες, αλλά, πρωτίστως, να επαναλάβω, ότι δεν γίνεται αν δεν διαφυλάξουμε τον χαρακτήρα των λαϊκών αγορών.

Στο άρθρο 15, για τα βιομηχανικά είδη, παραγωγή ανθέων 20% συμμετοχή στις εμποροπανηγύρεις. Να είναι ανεξάρτητες από τις ημέρες προσέλευσης στις λαϊκές. Η Μονόβρυση των Σερρών, είναι μία περιοχή που, αν δεν πάει καλά ο καιρός, ο κάθε παραγωγός είναι «έρμαιο» των καιρικών συνθηκών, αλλά οι άνθρωποι θέλουν να πουλήσουν τα λουλούδια. Αν τους βάλεις εσύ αυτόν τον περιορισμό, με την αποξήρανση που θα κάνουν στα λουλούδια, δεν θα μπορέσουν να «ορθοποδήσουν» οικονομικά. Πρέπει να έχουν αυτή τη δυνατότητα για περισσότερες ημέρες. Δεν γίνεται να τους περιορίζεις.

Επίσης, δεν γίνεται -και θα το επαναλάβω- να έχουμε απώλεια άδειας στους έξι συνεχόμενους μήνες, αν δεν πληρώσει κάποιος το ανταποδοτικό δικαίωμα για δύο συνεχόμενους μήνες. Ξέρετε πολύ καλά, ότι οι άνθρωποι θέλουν να πληρώνουν. Το σύστημα, βέβαια, είναι λίγο «ύπουλο» και «πονηρό» σε παγκόσμια κλίμακα, γιατί θέλει πάντα να χρωστάς και όχι να εξοφλείς. Ο άνθρωπος που εξοφλεί είναι και ελεύθερα σκεπτόμενος άνθρωπος, αλλά ο άνθρωπος που χρωστάει είναι «έρμαιο», είναι «όμηρος», είναι «δούλος» πολλών ανθρώπων.

Αν δείτε, όμως, το τι έχει γίνει, τώρα, που τους ζητούν οι Δήμοι να πληρώσουν για θέσεις που, λόγω της πανδημίας, αυτοί όχι απλά να δεν έκαναν σεφτέ, αλλά να δείτε σε τι οικονομική απόγνωση είναι. Οι άνθρωποι θέλουν να τακτοποιήσουν τις οφειλές τους, αλλά υπάρχουν και περιπτώσεις που δεν έχει κόσμο, λόγω αυτών των συνθηκών.

Εν κατακλείδι, θα πρέπει να διαφυλάξουμε -και το αντιλαμβάνεστε όλοι- τον χαρακτήρα και τη φιλοσοφία της λαϊκής αγοράς. Λέγεται και ακούστηκε, ότι, ευτυχώς, η Κυβέρνηση και ο κ. Γεωργιάδης, κράτησαν ανοιχτές τις λαϊκές αγορές, κατά την περίοδο της πανδημίας, που συνεχίζεται με τα lockdown, αλλά να δείτε την αισχροκέρδεια, πόσο πήγε σε βάρος του καταναλωτή, αυτή η ισορροπία του 50-50. Μάλλον, αυτό που ήταν μόνο το 50% στις λαϊκές.

Η Ομοσπονδία, λοιπόν, της Κρήτης λέει χαρακτηριστικά, ότι η τομάτα που είχε 0,20 λεπτά του ευρώ, πήγε στο 1,20 στον καταναλωτή, λόγω του ότι δεν υπήρχαν οι λαϊκές αγορές. Αυτό το θέτω, ως παράδειγμα, για να δείτε, ότι οι λαϊκές αγορές, όντως, αποτελούν την «καταφύγιο» και «όαση» για την αισχροκέρδεια, αλλά και για τον ίδιο τον παραγωγό, ο οποίος με κάτι περίεργα συμβόλαια με κάποιους εμπόρους είναι «έρμαιο» των εμπόρων. Τουλάχιστον, να κρατήσουμε αυτή τη δυνατότητα να πουλάνε την πραμάτεια του, το εμπόρευμά του, απευθείας, διότι ο άνθρωπος το έχει ανάγκη και να μην «κολλάμε» σε κάποια αποδείξεις, τρεις τον αριθμό και τον στέλνουμε στον Καιάδα και στα «κάτεργα».

Πάνω απ’ όλα αυτό που έγινε το 1929 και το 1931, τότε, επί Σπύρου Πάτση και του Βουρλούμη του τότε Δημάρχου της Αθήνας, η Ιστορία λέει την αλήθεια και πρέπει να την σεβαστούμε, γιατί οι λαϊκές αγορές πρέπει να μείνουν λαϊκές αγορές και όχι εμπορικές.

Επιφυλασσόμεθα, κυρίες και κύριοι.

Σας ευχαριστώ θερμά.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργοί, για εμάς και μετά τη διαβούλευση συνεχίζει να είναι κομβικής σημασίας το άρθρο 67. Τι συνιστά το άρθρο 67; Το διευθυντικό δικαίωμα, όπως λέμε στις άλλες περιπτώσεις, ότι για όλα αποφασίζει ο Υπουργός. Όλα όσα «χάθηκαν», μετά την κατακραυγή, από το σχέδιο νόμου της Κυβέρνησης, με το άρθρο 67, οποιαδήποτε στιγμή, μπορούμε να τα ξαναδούμε μέσα.

Θα αναφέρω ξανά τι περιλαμβάνει το άρθρο 67, για ποια θέματα δίνει την υπερεξουσία στον Υπουργό, για να καταλαβαίνουν και οι πολίτες που μας ακούνε. Με απόφαση, λοιπόν, του Υπουργού Ανάπτυξης, καθορίζονται ειδικοί όροι ποιότητας υγιεινής, ασφάλειας τροφίμων, που διατίθενται στο υπαίθριο εμπόριο.

Με απόφαση των Υπουργών Ανάπτυξης και Αγροτικής Ανάπτυξης, καθορίζονται τα είδη πώλησης για τον παραγωγό και τον επαγγελματία πωλητή.

Με απόφαση του Υπουργού Ανάπτυξης, καθορίζεται ο τρόπος αλλαγής και προσθήκης πωλούμενων προϊόντων, η συνδυαστική πώλησή τους και η μορφή, τα αναγραφόμενα στοιχεία στην πινακίδα που οφείλουν να τηρούνται στα σημεία πώλησης, πάγκους, οι παραγωγοί και οι επαγγελματίες πωλητές λαϊκών αγορών.

Με απόφαση του Υπουργού Ανάπτυξης, ορίζονται τα δικαιολογητικά που απαιτούνται για τη χορήγηση, τη μεταβίβαση και την ανανέωση της άδειας παραγωγού και επαγγελματία πωλητή και των αντίστοιχων θέσεων ή δικαιωμάτων δραστηριοποίησης στο υπαίθριο εμπόριο, που είναι κεντρικά ζητήματα.

Με απόφαση του Υπουργού Ανάπτυξης, καθορίζονται οι ειδικότεροι όροι δραστηριοποίησης πωλητών στο υπαίθριο εμπόριο, ο αριθμός των θέσεων, και οι τομείς των διατιθέμενων προϊόντα, ανά είδος, στις λαϊκές αγορές.

Με απόφαση του Υπουργού Ανάπτυξης, καθορίζονται οι ειδικότεροι όροι λειτουργίας των βραχυχρόνιων αγορών και τα είδη προϊόντων και υπηρεσιών που διατίθενται ή παρέχονται σε αυτές.

Με απόφαση του Υπουργού Ανάπτυξης, καθορίζονται οι όροι και οι προϋποθέσεις έκδοσης και τα στοιχεία της βεβαίωσης δραστηριοποίησης, ετήσιας διάρκειας, στο υπαίθριο εμπόριο για τη συμμετοχή των πωλητών σε βραχυχρόνιες αγορές.

Με απόφαση του Υπουργού Ανάπτυξης, καθορίζονται τα στοιχεία της άδειας χορήγησης θέσης και δικαιώματος της δραστηριοποίησης στο πλανόδιο εμπόριο.

Με απόφαση του Υπουργού Ανάπτυξης, καθορίζονται τα στοιχεία της άδειας χορήγησης θέσης δραστηριοποίησης χειροτέχνη - καλλιτέχνη.

Με κοινή απόφαση των Υπουργών Ανάπτυξης, Υγείας και Περιβάλλοντος, εξειδικεύονται οι όροι και οι προϋποθέσεις για την υπαγωγή σε γνωστοποίηση της λειτουργίας καντινών σε ιδιωτικό χώρο.

Με απόφαση του Υπουργού Ανάπτυξης, καθορίζονται οι τεχνικές προδιαγραφές της χορηγούμενης άδειας, της θέσης, της δραστηριοποίησης και του δικαιώματος δραστηριοποίησης πωλητή στο πλανόδιο εμπόριο.

Με κοινή απόφαση των Υπουργών Ανάπτυξης και Ψηφιακής Διακυβέρνησης, ορίζονται οι ομάδες χρηστών, καθώς και η λειτουργία και οι όροι χρήσης για τεχνικό ή άλλο θέμα που αφορά στη λειτουργία της ηλεκτρονικής πλατφόρμας της λαϊκής αγοράς.

Με κοινή απόφαση των Υπουργών Ανάπτυξης και Επενδύσεων, Ναυτιλίας Νησιωτικής Πολιτικής και Τουρισμού, ορίζονται οι αρμόδιες αρχές, οι φορείς λειτουργίας και η, εν γένει, λειτουργία του υπαίθριου εμπορίου. Θεσπίζονται όροι και προϋποθέσεις δραστηριοποίησης των κατόχων αδειών υπαίθριου εμπορίου σε χώρους αρμοδιότητας κάθε νομικής μορφής φορέα διοίκησης και εκμετάλλευσης λιμένα κ.λπ.. Καταλαβαίνετε ότι, ήδη, καλύπτουμε όλα τα θέματα της λειτουργίας των λαϊκών και αυτό δεν τελειώνει εδώ.

Με κοινή απόφαση του Υπουργού Ανάπτυξης και Επενδύσεων, και κατά περίπτωση των αρμόδιων Υπουργών, εξειδικεύονται οι υποχρεώσεις των ελεγκτικών οργάνων και δίνονται κατευθυντήριες γραμμές για την άσκηση των ελέγχων.

Με απόφαση του Υπουργού Ανάπτυξης, εξειδικεύεται το περιεχόμενο της εντολής ελέγχου, καθώς και της έκθεσης ελέγχου. Έχουμε, δηλαδή, κάθε λεπτομέρεια για τον έλεγχο στις λαϊκές.

Με απόφαση του Υπουργού Ανάπτυξης, καθορίζεται ο χρόνος έναρξης ισχύος του 4ου εδαφίου του άρθρου 56, καθώς και σχετικά ζήτημα με την υποχρέωση καταχώρισης στοιχείων από τους δραστηριοποιούμενους στις λαϊκές αγορές στην ψηφιακή πλατφόρμα e καταναλωτής. Αυτές που, όπως ακούσαμε επανειλημμένα, θα συμβουλεύονται οι ηλικιωμένοι συμπολίτες μας, πριν πάνε στη μοναδική λαϊκή που έχει ο Δήμος τους, για να επιλέξουν, αν θα πρέπει να πάνε στη Λαμία ή στη Θήβα, για να ψωνίσουν στη λαϊκή που είναι φθηνότερη η τομάτα.

Με απόφαση του Υπουργού Ανάπτυξης, δύναται να εξειδικεύονται τα αντικείμενα της οικονομικής δραστηριότητας των νομικών προσώπων και επιχειρήσεων που μπορούν να δραστηριοποιούνται στις ειδικές θεματικές αγορές.

Βλέπω, δηλαδή, ότι το άρθρο 67, είναι το νομοσχέδιο. Ο νέος νόμος περιλαμβάνεται στην «καρδιά» του, στην ουσία του, στο άρθρο 67, καθώς για όλα μπορεί να αποφασίζει ο Υπουργός.

Δεν τελειώνουν, όμως, εδώ τα ζητήματα. Υπάρχει σειρά άρθρων, με τα οποία ποινικοποιείται, στην πράξη, η συμμετοχή των φτωχότερων παραγωγών. Οι άνθρωποι, δηλαδή, που θα βρεθούν σε αδυναμία να πληρώσουν τα απροσδιόριστα ακόμη τέλη, για να μπορούν να μπαίνουν μέσα στις λαϊκές. Οι άνθρωποι που θα βρεθούν να μην έχουν τη δυνατότητα να ενημερώνονται, κάθε πρωί, πριν ξεκινήσουν για τη λαϊκή από την ηλεκτρονική πλατφόρμα, για το τι ποσότητες προϊόντων έχουν και ποιες είναι οι τιμές τους. Λες και δεν ξέρουμε όλοι, ότι οι λαϊκές είναι ένα παζάρι και η τιμή αλλάζει με την ώρα, άλλη τιμή είναι το πρωί, άλλη είναι η τιμή, όταν κλείνει η λαϊκή, γιατί οι άνθρωποι θέλουν να πουλήσουν την πραμάτεια τους.

Με το άρθρο 5, καταργείται η απρόσκοπτη προσέλευση των παραγωγών στις λαϊκές, καθώς και των πλανόδιων εμπόρων, με τη διαδικασία προκήρυξης αδειών και θέσεων, διάρκειας από ένα έως πέντε έτη. Δεν ορίζεται το χρονικό διάστημα, ενώ για τους επαγγελματίες πωλητές είναι ξεκάθαρο το χρονικό διάστημα, είναι πέντε έτη. Είπε ο κ. Υπουργός, ότι θα το διαμορφώσει, ότι θα το αλλάξει, θα περιμένουμε να δούμε την αλλαγή.

Γενικά, θα θέλαμε να μάθουμε από τον κ. Γεωργιάδη και από την Κυβέρνηση, ποιες θα είναι οι, επιπλέον, τροπολογίες που θα φέρει. Δεν μιλάμε μόνο γι’ αυτές που εντάσσονται στο πλαίσιο της κριτικής που έχει ακουστεί απ’ όλες τις πλευρές της Επιτροπής, απ’ όλα τα κόμματα. Αναφέρομαι και σε καινούργιες ιδέες ή σε παλαιότερες που είχαν αποσυρθεί από την κατακραυγή, αλλά και σε άσχετες τροπολογίες. Είναι σε ιδέες, δηλαδή, και τροπολογίες που δεν έχουν μπει στη δημόσια διαβούλευση. Θα πρέπει σε μία δημοκρατική κοινωνία, που σέβεται το Κοινοβούλιο, να ανακοινώνονται και να μπαίνουν, τουλάχιστον, σε διαβούλευση πριν από την ακρόαση των φορέων, κατ’ ελάχιστον και σαφέστατα, όχι ανήμερα της συζήτησης στην Ολομέλεια, όπως βλέπουμε νομοσχέδιο-νομοσχέδιο να γίνεται.

Γι’ αυτό θα ήθελα να απαντήσει η πολιτική ηγεσία του Υπουργείου, ποιες θα είναι οι τροπολογίες που σκοπεύει να φέρει. Είμαστε στην, κατ’ άρθρον συζήτηση, αύριο είναι η β΄ ανάγνωση και νομίζω ότι είναι το σωστό χρονικό διάστημα, για να απαντηθούν αυτά τα ερωτήματα.

Το άρθρο 8, αφορά στις άδειες χειροτεχνών-καλλιτεχνών, οι οποίοι πρέπει να έχουν προσκόμιση βεβαίωση πιστοποίησης ίδιας δημιουργίας και βεβαίωση χειροτεχνικής δεξιότητας.

Με το άρθρο 15, απαγορεύεται η συμμετοχή σε διαδικασίες χορήγησης αδειών και παραχώρησης θέσεων, σε όσους δεν έχουν εξοφλήσει κάθε οφειλή που αφορά τέλη υπαίθριου εμπορίου. Ποιοι δεν έχουν εξοφλήσει τις οφειλές τους; Οι άνθρωποι που είναι σε οικονομική δυσπραγία. Για ποιους γίνονται οι λαϊκές; Για δύο κατηγορίες πολιτών. Για τους παραγωγούς που πρέπει να έχουν δυνατότητα να πουλήσουν την παραγωγή τους και που βρίσκονται σε οικονομική δυσπραγία, προφανώς, καθώς δεν είναι, ούτε έμποροι μεγάλοι, ούτε σουπερμάρκετ, και για τους πολίτες, οι οποίοι πρέπει να έχουν πρόσβαση σε προϊόντα υψηλής ποιότητας σε προσιτές τιμές, κάτι που δεν επιτυγχάνει το ολιγοπώλιο των σουπερμάρκετ.

Επίσης, όσοι έχουν, ήδη, άδεια μπορούν να τη χάσουν για τους ίδιους λόγους. Στο άρθρο 21, αυτό.

Στο άρθρο 16, μπαίνουν κριτήρια χορήγησης άδειας και θέσης δραστηριοποίησης στο υπαίθριο εμπόριο. Μπαίνει η μοριοδότηση και θα μπορούσε να πει κανείς, ότι μπορεί να είναι, κοινωνικά, σωστή η μοριοδότηση. Να δούμε, όμως, παρακάτω τα κριτήρια της μοριοδότησης. Μοριοδοτείτε τους κατόχους τίτλων Τριτοβάθμιας Εκπαίδευσης και βάζετε τη μοριοδότηση αυτή πιο πάνω από την αστεγία και πιο πάνω από άλλα θέματα. Προσπαθώ να καταλάβω, το αν κάποιος έχει πτυχίο Πανεπιστημίου, τι ρόλο διαδραματίζει, στο να μπορεί να είναι καλός αγρότης, να έχει καλά προϊόντα και να προσφέρει προϊόντα υψηλής ποιότητας σε προσιτές τιμές στους πολίτες; Νομίζω ότι και πάλι εδώ, πηγαίνουμε να «εκτοπίσουμε» ανθρώπους από τη διαδικασία, να τους κάνουμε να χάσουν τα μόρια, που αφορούν σε κοινωνικά ζητήματα, που αφορούν τη λαϊκή, που αφορούν, δηλαδή, στο αν ο άνθρωπος μπορεί να έχει πρόσβαση, χωρίς μεσάζοντα, και να βιοποριστεί με την παραγωγή του, χωρίς τα χαράτσια που δεν θα του επέτρεπαν να το κάνει.

Το άρθρο 17 είναι από τα, πλέον, προβληματικά. Προβλέπεται, ως αναγκαία προϋπόθεση για την εκ νέου χορήγηση θέσης σε λαϊκή αγορά, αλλά και του δικαιώματος για πλανόδια δραστηριοποίηση, η πώληση του 50% της δηλωθείσας ποσότητας προϊόντων στο ΟΣΔΕ. Αν δεν πάνε καλά οι δουλειές, εκτός από τη μείωση των εισοδημάτων τους, οι επαγγελματίες και οι παραγωγοί χάνουν και την άδεια τους, που τους εξασφάλιζε αυτό το χαμηλό εισόδημα. Έχουμε, δηλαδή, έναν παραγωγό, ο οποίος δηλώνει στο ΟΣΔΕ μία παραγωγή και πλέον, αν δει ότι δεν πουλάει, τουλάχιστον, τη μισή, δεν θα μπορεί να συνεχίσει να πουλάει στις λαϊκές. Εντελώς, παράλογο.

Το άρθρο 26, αφορά στους φορείς λειτουργίας των λαϊκών αγορών, στους οποίους δίνεται η δυνατότητα να ρυθμίζουν το ύψος του ανταποδοτικού τέλους. Όλα αυτά, βέβαια, χωρίς να διευκρινίζεται το ύψος αυτού. Δηλαδή, θα μπορεί κάθε Δήμος, κάθε Περιφέρεια να ορίζει διαφορετικά ύψη αυτού του ανταποδοτικού τέλους. Θα μπορεί, δηλαδή, κάποιος Δήμος να δέχεται περισσότερο οικονομικά ευάλωτους παραγωγούς και κάποιος να δέχεται λιγότερο. Όλα αυτά είναι, πραγματικά, παράλογα.

Επίσης, συγκλονιστικό. Το ίδιο άρθρο προβλέπει την ανάθεση από τους Δήμους σε ιδιωτικό φορέα του ελέγχου της καθαριότητας, της υγιεινής, της φύλαξης διαγράμμισης και άλλων αντίστοιχων καθηκόντων. Δεδομένου ότι οι Δήμοι έχουν και υπηρεσίες ΟΤΑ και όλες τις απαραίτητες υπηρεσίες, η πρόβλεψη αυτή αποτελεί μία ακόμη ευκαιρία ιδιωτικοποίησης, για να βάλουμε μέσα εργολάβους, για να μειώσουμε τους ανθρώπους στην καθαριότητα.

Χθες στην Ολομέλεια, απαντώντας σε Επίκαιρη Ερώτησή μου, ο κ. Βορίδης, μάς είπε, ότι, άλλωστε, οι εργαζόμενοι στην καθαριότητα στους Δήμους είναι μη παραγωγικοί εργαζόμενοι και ότι δεν πρόκειται η Κυβέρνηση να προσλάβει, παρά τις προηγούμενες δεσμεύσεις της, κανέναν νέο εργαζόμενο στην καθαριότητα. Επίσης, δεν ανανεώνει, όπως λέει ο ίδιος -στην πράξη τους «ρίχνει» στην ανεργία, τις συμβάσεις εργαζομένων που προσέλαβε, εν μέσω πανδημίας, ενώ δεν θα προσλάβει κανέναν, ούτε και το 2022, επειδή είναι μη παραγωγικοί. Θα προσλάβει στους Δήμους μόνο μηχανικούς και ανθρώπους που συμβάλλουν στην οικονομική ανάπτυξη των Δήμων. Αυτό είναι το πλαίσιο, στο οποίο κινείται και το άρθρο 26.

Στο άρθρο 56, θεσπίζει την αποστολή στοιχείων στη πλατφόρμα e-καταναλωτής για κάθε πρωί μέχρι τις 08.00.Θέλω να καταλάβω, πραγματικά, και έχει γίνει κοινός τόπος η «φαιδρότητα» αυτού του άρθρου, πρώτον τι σημασία έχει αυτό το άρθρο, σε περιοχές που υπάρχει μόνο μία λαϊκή. Θεωρείτε ότι θα ταξιδεύουν από νομό σε νομό, για να επιλέξουν οι καταναλωτές τη φθηνότερη τιμή τομάτας;

Δεύτερον, θέλω να καταλάβω, πως θα έχουν πρόσβαση οι πολίτες που πολλές φορές είναι μεγάλης ηλικίας και δεν έχουν τέτοια εξοικείωση με τα μέσα κοινωνικής δικτύωσης και τους υπολογιστές.

Τρίτον, θέλω να καταλάβω, ποιος είναι υπολογισμός του Υπουργείου. Πόσο χρόνο θα απαιτεί για τον μέσο παραγωγό αυτή η υποχρέωση. Δηλαδή, πόσο έξτρα χρόνο θα απαιτείται από τον παραγωγό. Τι θα γίνεται, όταν η τιμή στην οποία πουλάει τα προϊόντα, θα αλλάζει μέσα στην ημέρα. Όπως είπαμε, αλλάζουν στις λαϊκές πάντα, από το πρωί μέχρι το τέλος της λαϊκής.

Υπάρχουν ατελείωτες απορίες. Η αίσθηση είναι, ότι προσπαθείτε να δημιουργήσετε έμμεσους αποκλεισμούς, «χρυσώνοντας το χάπι» για έναν αδαή καταναλωτή, ότι έτσι θα έχει πρόσβαση σε καλύτερες τιμές, για να επιλέγει σε ποια λαϊκή θα πάει να ψωνίσει.

Ακόμα και στην Αθήνα, σε πόσους Δήμους υπάρχει πάνω από μία λαϊκή την ημέρα; Πολύ σπάνια, σε πολύ λίγους Δήμους. Θα επιλέξει κάποιος να πάει περπατώντας στη λαϊκή της γειτονιάς του, ή να πάρει το αμάξι και να πάει σε μία άλλη λαϊκή, επειδή σε κάποιο προϊόν θα έχει φθηνότερη τιμή; Είναι αδιανόητα αυτά τα πράγματα. Χρησιμοποιείτε «εργαλεία» που θα μπορούσαν να έχουν σωστή χρήση, διαστρεβλώνοντάς τα.

Το άρθρο 62, προβλέπει ποινές, καθαρά τιμωρητικού και εξοντωτικού χαρακτήρα για σειρά παραβάσεων. Εξαντλείτε την αυστηρότητά σας στους παραγωγούς, την ώρα που «κλείνετε τα μάτια» σε παραβάσεις φοροδιαφυγής και γενικότερα στην παρανομία των πολύ μεγάλων επιχειρήσεων.

Να θυμίσω, ότι, μόλις, την προηγούμενη εβδομάδα -αύριο ψηφίζονται τα κρίσιμα άρθρα- πέρασε, επί της αρχής, το νομοσχέδιο που προβλέπει, ότι οι επιθεωρητές περιβάλλοντος δεν θα μπορούν, στην πράξη, να βάζουν πρόστιμα. Θα πρέπει από τρεις που ήταν οι διαδικασίες, να πάμε σε δεκατρείς, προκειμένου να μπορούν να επιβάλουν τα πρόστιμα οι επιθεωρητές περιβάλλοντος και θα τα επιβάλουν, εφόσον δοθεί μία περίοδος που μπορεί να φτάνει την τριετία για τη συμμόρφωση των επιχειρήσεων.

Και μας λέτε, ότι το κάνετε, γιατί δεν θέλετε να κλείσουν οι επιχειρήσεις. Τα δε πρόστιμα δεν είναι, αναφορικά με την παράβαση, αλλά αναφορικά με τον τζίρο της επιχείρησης. Μία επιχείρηση με μικρό τζίρο ή που δηλώνει μικρό τζίρο, δεν μπορεί να έχει μεγάλα πρόστιμα, ανεξαρτήτως τις παρανομίες που κάνει.

Εδώ, όμως, βλέπουμε, ότι εξαντλείτε την αυστηρότητά σας ξαφνικά σε αυτούς τους ανθρώπους. Οι παραγωγοί στις λαϊκές δεν είναι σαν τις εταιρείες, που πρέπει να αποφύγουμε το να κλείσουν, το να χρεοκοπήσουν; Είναι άλλοι άνθρωποι αυτοί; Τι συμβαίνει, ακριβώς, εδώ; Προβλέπεται η απώλεια άδειας και θέσης, σε περίπτωση που δεν εκδοθεί απόδειξη, πλέον, από δύο ή τρεις φορές στο έτος, με τους παραγωγούς να ζητούν να επιβάλλονται τα σχετικά πρόστιμα που προβλέπονται στην ΑΑΔΕ για τις σχετικές παραβάσεις.

Μας φέρνετε ένα νομοσχέδιο, που με χιλιάδες τρόπους αποκλείει τους πιο ευάλωτους από τους παραγωγούς, ευνοεί, στην πράξη, αυτούς που έχουν μεγαλύτερη οικονομική δυνατότητα και αυτούς που θα μπορούν να δηλώνουν τα στοιχεία τους. Δημιουργείτε, δηλαδή, υποχρεώσεις εφάμιλλες με αυτές των μεγάλων εταιριών. Είστε τιμωρητικοί, την ώρα, που επίσημα ως Κυβέρνηση λέτε, ότι δεν θέλετε να είστε τιμωρητικοί στις επιχειρήσεις. Στους μικρούς παραγωγούς, όμως, είστε τιμωρητικοί.

Ξέρετε τι μου θυμίζει; Προφανώς, μου θυμίζει τις προθέσεις του νομοσχεδίου, όταν είχε πρωτοανακοινωθεί για την είσοδο των επιχειρήσεων. Δεν καταφέρατε να το περάσετε, εν μέσω της κατακραυγής, το περνάτε, όμως, σταδιακά, ξεκινώντας από την «εξόντωση» των μικρών παραγωγών. Επίσης, μου θυμίζει, την αταλάντευτη συστράτευσή σας στο κλείσιμο των αυτοαπασχολούμενων και των μικρών επιχειρήσεων. Μας το είπε ο κ. Γεωργιάδης, όταν ανακοίνωνε από ένα τηλεοπτικό κανάλι τις συνενώσεις των μικρών επιχειρήσεων, ως προϋπόθεση δανεισμού, κάτι που πήρε πίσω η Κυβέρνηση. Μένει να δούμε το νομοσχέδιο, όταν φτάσει στη Βουλή με τη διαβούλευση, τι θα περιλαμβάνει.

Μας το λέτε με κάθε τρόπο. Μας το λέτε με το Ταμείο Ανάκαμψης που πάει μόνο στις μεγάλες επιχειρήσεις, ενώ από τις μικρές επιχειρήσεις θα έχουν πρόσβαση μόνο αυτές που έχουν «λευκό» Τειρεσία, αυτές που μπορούν να έχουν τραπεζικό δανεισμό κι αυτές για μικρά ποσά. Σήμερα, πόσες επιχειρήσεις στην Ελλάδα έχουν τέτοια πρόσβαση; Νομίζω ούτε το 10%, πλέον.

Προφανώς, και καταψηφίζουμε αυτό το νομοσχέδιο. Περιμένουμε από την Κυβέρνηση να μας πει ποιες τροπολογίες θα φέρει, ποια σημεία θα αποδεχτεί από τη μαζική κριτική. Επιπλέον, περιμένουμε να μας πει, πώς θα αλλάξει πορεία και θα δει τον μικρό παραγωγό, τον μικρό αυτοαπασχολούμενο ως τη «ραχοκοκαλιά» και τη μεγάλη δύναμη αυτής της χώρας. Αυτός ο μικροέμπορος είναι αυτό που παρήγαγε αυτή η χώρα πάντοτε. Εσείς θέλετε να τον ξεκάνετε, διαλύοντας μία τεχνογνωσία, από γενιά σε γενιά, και από οικογένεια σε οικογένεια. Σας ενοχλεί, ότι παράγουν τόσοι πολλοί άνθρωποι το 90% των μέσων εσόδων και της απασχόλησης. Αυτό είναι το πλεονέκτημά μας. Δείτε πώς μπορείτε να το προστατεύσετε.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ολοκληρώσαμε με τους Εισηγητές και τους Ειδικούς Αγορητές. Περνάμε στις τοποθετήσεις των συναδέλφων.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Κομνηνάκα Μαρία, Λαμπρούλης Γεώργιος, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω, συμφωνούμε όλοι στη διαχρονική αξία του θεσμού των λαϊκών αγορών που μετρά πάνω από εννιά δεκαετίες προσφοράς. Ένας θεσμός, κατεξοχήν, λαϊκός, που απευθύνεται σε όλα τα νοικοκυριά, δίνοντας τη δυνατότητα πρόσβασης σε φρέσκα, κατά κανόνα, ποιοτικά προϊόντα, σε τιμές πιο προσιτές από το στεγασμένο εμπόριο.

Υπό αυτή την έννοια, ο θεσμός των λαϊκών αγορών επιτελεί κοινωνικό έργο, μειώνοντας ή εξαφανίζοντας, ουσιαστικά, τους μεσάζοντες στην εφοδιαστική «αλυσίδα», αν μιλούμε για παραγωγούς που οι ίδιοι διαθέτουν τα προϊόντα τους απευθείας από το χωράφι στον πάγκο της λαϊκής.

Η αξία των λαϊκών αγορών, ως χώρων διάθεσης προϊόντων σε προσιτές τιμές, αποδεικνύεται, ακόμη περισσότερο, σε περιόδους κρίσεων ή διαταραχών στις αγορές για διάφορους λόγους, όπως η διεθνής εκτίναξη του ενεργειακού κόστους που επιφέρει «αλυσιδωτές» αυξήσεις σε αγαθά και υπηρεσίες.

Κυρίες και κύριοι συνάδελφοι, εάν συμφωνούμε στην αξία του θεσμού των λαϊκών αγορών, πιστεύω ότι κατανοούμε και την ανάγκη διαρκούς εκσυγχρονισμού του, που επιτάσσουν οι καιροί, προς όφελος, πρωτίστως, των καταναλωτών, με απόλυτο σεβασμό στους κανόνες διαφάνειας, αλλά και με αναγνώριση του έργου που επιτελούν όσοι, είτε διαθέτουν την παραγωγή τους, είτε διακινούν ως επαγγελματίες προϊόντα στις λαϊκές αγορές.

Επιτρέψτε μου, λοιπόν, κύριε Υπουργέ, στο πνεύμα της εποικοδομητικής συζήτησης που εγκαινίασε ο ίδιος ο Εισηγητής της Νέας Δημοκρατίας, ο συνάδελφος, ο κ. Στράτος Σιμόπουλος, τον οποίο θέλω να συγχαρώ και από αυτό το βήμα για την τοποθέτησή του, να καταθέσω συγκεκριμένες παρατηρήσεις, μετά από τη συνεργασία που είχα με τον Γραμματέα της Ομοσπονδίας Λαϊκών Αγορών Θεσσαλίας, τον κ. Βασίλη Λυγούδη και τον Πρόεδρο των Παραγωγών Λαϊκών Αγορών Νομού Λάρισας, τον κ. Δημήτρη Κούικα.

Ως προς τη διάρκεια ισχύος των αδειών δραστηριοποίησης στο υπαίθριο εμπόριο, στο άρθρο 5, θα πρέπει να διευκρινιστεί, ότι η διάρκεια ισχύος των αδειών των παραγωγών είναι για πέντε χρόνια, όπως και για τους επαγγελματίες και όχι για ένα έως πέντε χρόνια για να μην δημιουργείται η εντύπωση, ότι έχουμε δύο μέτρα και δύο σταθμά.

Θα πρέπει, επίσης, να διευκρινιστεί στο άρθρο 13, για τη χορήγηση αδειών, ότι οι υφιστάμενες θέσεις δεν τίθενται σε προκήρυξη. Στις λαϊκές υπάρχουν και παραγωγοί σε ηλικίες κοντά στη συνταξιοδότηση, οι οποίοι έχουν ως μοναδική διέξοδο την πώληση των προϊόντων τους στη λαϊκή. Μην δημιουργήσουμε, λοιπόν, συνθήκες κοινωνικού αυτοματισμού, με παραγωγούς, άνω των 40 ετών, που θα μειονεκτούν, έναντι της μοριοδότησης νεότερων, κινδυνεύοντας να χάσουν τις θέσεις που χρόνια έχουν. Στην προκήρυξη να μπαίνουν οι κενές, οι «χηρεύουσες» θέσεις. Μάλιστα, οι παραγωγοί ζητούν η προκήρυξη των νέων θέσεων να γίνεται, ανά τρεις μήνες και, επιπλέον, να υπάρχει ελεύθερη προσέλευση των παραγωγών, αν υπάρχει προσωρινή θέση, έως ότου αυτή προκηρυχθεί.

Ιδιαίτερα δεσμευτική είναι η διάταξη στο άρθρο 17, που καθιστά αναγκαία προϋπόθεση για την εκ νέου χορήγηση θέσης την πώληση, τουλάχιστον, του 50% της δηλωθείσας ποσότητας στο ΟΣΔΕ. Κατανοώ το πνεύμα του νομοθέτη για την αποφυγή παραγωγών «μαϊμού», απλά, νομίζω ότι θα πρέπει να υπάρξει μεγαλύτερη ευελιξία. Η παραγόμενη ποσότητα δεν είναι σταθερή, ούτε υπολογίζεται εύκολα. Οπότε, αν υπάρχει, εκ των προτέρων, δέσμευση για τις ποσότητες που προκύπτουν από τη δήλωση καλλιέργειας στο ΟΣΔΕ, τότε κινδυνεύουν να βρεθούν έκπτωτοι από τη θέση. Μιλούμε για τη φυσική παραγωγή, η οποία δέχεται ισχυρές επιδράσεις από το περιβάλλον και τα κλιματικά φαινόμενα. Οι παραγωγοί αντιπροτείνουν να υποβάλουν υπεύθυνη δήλωση των ποσοτήτων που μπορούν ή θέλουν να πουλήσουν στη λαϊκή και μετά να επιβάλλεται υποχρεωτικά το 50%, επί των ποσοτήτων που δήλωσαν.

Αναφορικά με το τέλος θέσης, το γνωστό ως ημερήσιο δικαίωμα, του άρθρου 23, επειδή η είσπραξη ηλεκτρονικά είναι, εκ των πραγμάτων, δυσχερής για τους παραγωγούς μεγαλύτερης ηλικίας, που δεν έχουν εξοικείωση με την τεχνολογία, θα μπορούσε να δοθεί η δυνατότητα σε κάθε εισπράττουσα αρχή, σε κάθε Δήμο, να επιλέξει τον τρόπο είσπραξης του δικαιώματος. Στον Δήμο Λαρισαίων, για παράδειγμα, η πληρωμή του δικαιώματος γίνεται την ημέρα προσέλευσης στη λαϊκή αγορά από τον επόπτη της λαϊκής αγοράς. Έτσι η πληρωμή είναι πιο άμεση και δεν αδικούνται και οι παραγωγοί, προπληρώνοντας για ημέρες, που, ενδεχομένως, δεν θα μπορέσουν να συμμετέχουν στη λαϊκή.

Με το άρθρο 56, υποχρεούνται, όσοι δραστηριοποιούνται στις λαϊκές αγορές να ενημερώσουν την ψηφιακή πλατφόρμα e-Καταναλωτής της Γενικής Γραμματείας Εμπορίου και Προστασίας του Καταναλωτή για την τιμή εκκίνησης και τη διαθέσιμη ποσότητα, ανά προϊόν, με στόχο τη διαφάνεια και την προστασία του καταναλωτή. Η μεταρρύθμιση αυτή, γιατί για ουσιαστική μεταρρύθμιση αναμφίβολα πρόκειται, θα έλεγα ότι είναι εύλογο να ξεκινήσει από την Αθήνα και τη συμπρωτεύουσα. Η αποστολή όλων αυτών των στοιχείων με SMS, πρακτικά, δεν είναι εφικτή στις λαϊκές αγορές στην επαρχία και ειδικά σε κεφαλοχώρια από παραγωγούς σε ηλικίες κοντά στη σύνταξη, που δεν έχουν την εξοικείωση με τα ηλεκτρονικά μέσα και κινδυνεύουν να κληθούν να καταβάλουν μεγάλα πρόστιμα, σε σχέση με τον τζίρο που επιτυγχάνουν. Το μέτρο αυτό εφαρμόζεται σε μεγάλες οργανωμένες επιχειρήσεις, όπως τα σουπερμάρκετ. Στην περίπτωση, όμως, των λαϊκών αγορών στην επαρχία, ούτε το εισόδημα, αλλά ούτε και οι τζίροι δικαιολογούν την επιβολή τέτοιας πρακτικής.

Τέλος, κύριε Υπουργέ, θα παρακαλούσα να ξαναδούμε τα πρόστιμα. Τα πρόστιμα θα πρέπει να έχουν σωφρονιστικό και όχι τιμωρητικό χαρακτήρα. Η ποινή της ανάκλησης της θέσης είναι ένα εξωφρενικό, εξοντωτικό μέτρο, που θα πρέπει να επανεξεταστεί, στο πλαίσιο της ισονομίας, με όσα ισχύουν στο στεγασμένο εμπόριο.

Θα κλείσω, λέγοντας, ότι, αναμφίβολα, οφείλουμε να εκσυγχρονίσουμε τη λειτουργία των λαϊκών αγορών, στο πλαίσιο της διαφάνειας και της ασφάλειας, σε ό,τι αφορά στα τρόφιμα και τον καταναλωτή. Αυτή είναι νομίζω και η πρόθεση του νομοθέτη και όλων όσων συμμετέχουμε ενεργά με παρατηρήσεις στη συζήτηση και επεξεργασία του σχεδίου νόμου. Θέλω να πιστεύω ότι και οι παρατηρήσεις που κατέθεσα θα ληφθούν σοβαρά υπόψη στο πλαίσιο της καλής νομοθέτησης.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει η κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Ξεκινώ με μία διαπίστωση. Παρακολουθώντας τις συνεδριάσεις, ειδικά και τη 2η με τους φορείς, θα πω, ότι είναι ένα νομοσχέδιο που αφορά, ιδιαίτερα, στην κοινωνία, ενώ από την άλλη μεριά, και οι εκπρόσωποι της Συμπολίτευσης, γενικότερα, στις τοποθετήσεις τους, βάζουν κάποιες σημαντικές παρατηρήσεις για το εν λόγω σχέδιο νόμου που συζητάμε, που σημαίνει, ότι υπάρχουν θέματα τα οποία η Κυβέρνηση πρέπει να τα δει.

Θα φέρω ως παράδειγμα και τον νόμο που ψηφίστηκε, επί Κυβέρνησης ΣΥΡΙΖΑ, ενός νόμου, συνολικά, για το υπαίθριο εμπόριο, νόμος, ο οποίος, πραγματικά, έγινε προϊόν μιας εκτενέστατης διαβούλευσης φορέων του υπαίθριου εμπορίου, μιλώ για τον ν. 4497/2017, έχοντας σημαντικά αποτελέσματα και έγινε δεκτό από τους ενδιαφερόμενους θετικά.

Τώρα, αν υπάρχουν ζητήματα που μπορούν να διορθωθούν, μπορούν να βελτιωθούν στον εν λόγω νόμο, ο όποιος ισχύει τώρα, καλό ήταν να το κάνει η Κυβέρνηση. Όμως, φοβάμαι πολύ, ότι η στόχευση είναι διαφορετική.

Ξεκινώντας, όμως, δεν μπορώ να μην πω, μετά και από τη συζήτηση που έγινε και μετά από κάποιες «αντιδικίες» που υπήρξαν στη 2η συνεδρίαση με τους φορείς, δυο λόγια για το υπαίθριο εμπόριο και για τις λαϊκές. Το υπαίθριο εμπόριο είναι ένα σημαντικό υποσύνολο του εμπορίου, όπως είναι και το στεγασμένο. Οι δε άνθρωποι που απασχολούνται, είτε έχει να κάνει με τους παραγωγούς που έρχονται στις λαϊκές αγορές, είτε με τους μικροεπιχειρηματίες, πραγματικά, είναι άνθρωποι με αξιοπρέπεια, οι οποίοι δουλεύουν και προσφέρουν, συγχρόνως, στο κοινωνικό σύνολο, γιατί οι λαϊκές αγορές, το λιανεμπόριο και το πλανόδιο εμπόριο, έχουν σημαντική κοινωνική συνεισφορά και στην πλειοψηφίας τους, κυρίως, αφορούν ευαίσθητες κοινωνικές ομάδες, αλλά και συνολικά τον πληθυσμό.

Πρώτα απ’ όλα, θα έλεγα, λοιπόν, ότι διανύουμε μία συγκεκριμένη εποχή σε παγκόσμιο επίπεδο. Διανύουμε την εποχή της κλιματικής κρίσης. Η τάση ερημοποίησης των εδαφών, οι επιπτώσεις που έχει η κλιματική αλλαγή και στην αγροτική παραγωγή, είναι πολύ σημαντικές. Αυτό σημαίνει, ότι χρειάζονται κάποιες άλλες πολιτικές. Αντί η Κυβέρνηση σε αυτές τις συνθήκες, να στηρίξει, πραγματικά, και να δει τα προβλήματα που έχουν οι παραγωγοί και να στηρίξει τον πρωτογενή τομέα ουσιαστικά, ο οποίος πρωτογενής τομέας και οι παραγωγοί βιώνουν την ραγδαία αύξηση των τιμών από τα λιπάσματα, από τα πιθανά φυτοφάρμακα, από τα αγροεφόδια γενικότερα, αλλά, κυρίως, από την αύξηση των τιμών του ηλεκτρικού, έρχεται τώρα και φέρνει ένα σχέδιο νόμου όχι την κατάλληλη στιγμή.

Αν ήθελε, λοιπόν, να πάρει κάποια μέτρα, θα έπρεπε, πρώτα απ’ όλα, να βρει κάποιες λύσεις και για το κόστος της ηλεκτρικής ενέργειας και στην αγροτική παραγωγή. Σημειώνω ότι σήμερα έγινε η γενική συνέλευση μετόχων της ΔΕΗ που έγινε δεκτή η ιδιωτικοποίηση της επιχείρησης, με τη μη συμμετοχή φορέων του Δημοσίου στην αύξηση του μετοχικού κεφαλαίου, ενώ, επίσης, έγινε δεκτή και η ιδιωτικοποίηση του ΔΕΔΔΗΕ. Είναι μία σημαντική στιγμή και για την ενέργεια στη χώρα μας, αλλά, κυρίως, για τον λαό μας, για τον οποίο οι δυσμενείς επιπτώσεις θα υπάρχουν και στον τομέα ελέγχου των τιμών, ενώ η Πατρίδα χάνει ένα αναπτυξιακό «εργαλείο» στην ενέργεια.

Σε ότι αφορά στο σχέδιο νόμου. Ένας θεσμός, όπως είναι ο θεσμός των λαϊκών αγορών, ένας θεσμός αδιαμεσολάβητος που φέρνει κοντά παραγωγούς και καταναλωτές, η νομοθέτηση που κάνετε είναι σε αντίθετη κατεύθυνση σήμερα. Δεν μπορώ να μην πω σε αυτό, ότι, τη στιγμή που η Ευρωπαϊκή Ένωση μιλάει για δεκαετία βιοποικιλότητας και η βιοποικιλότητα είναι στους σοβαρούς στόχους που τίθενται σε παγκόσμιο επίπεδο, αλλά και για την Ευρωπαϊκή Ένωση, η οποία έχει θεσπίσει, μάλιστα, ένα πρόγραμμα που το λέει «Από το Αγρόκτημα στο πιάτο», δηλαδή, μία αλλαγή μοντέλου διατροφής, έρχεστε εσείς με το εν λόγω σχέδιο νόμου να νομοθετήσετε σε αντίθετη κατεύθυνση.

«Ανοίγετε», κατά κάποιον τρόπο, την «πόρτα» σε εισαγωγές προϊόντων διατροφής από τρίτες χώρες. Το φρέσκο προϊόν, που είναι σημαντικό χαρακτηριστικό στις λαϊκές αγορές και που το καταναλώνουν οι Έλληνες πολίτες, φοβάμαι, ότι θα περιοριστεί με τα μέτρα που εισάγονται, βάζοντας δυσκολίες στους παραγωγούς. Βέβαια, από τη στιγμή που δεν υπάρχουν έντονοι και ισχυροί ελεγκτικοί μηχανισμοί, φοβάμαι ότι κι’ αυτό που λέμε «φρέσκο» δημιουργούνται κάποια ερωτηματικά.

«Εκτοπίζετε» τους παραγωγούς με ένα σωρό κριτήρια και τους στέλνετε σε μεγάλες αλυσίδες τροφίμων. «Ξηλώνετε» το υπάρχον θεσμικό πλαίσιο, αντί για άδεια θα υπάρχει η θέση, που θα την αποκτά κάποιος με κριτήρια, όπως πτυχία, ηλικία, αριθμός παιδιών κ.λπ., που δεν σχετίζονται με την πραγματικότητα της λαϊκής αγοράς, για να το πω απλοϊκά. Αποκλείετε εκπροσώπους παραγωγών και μικροπωλητών από τη λήψη αποφάσεων για θέματα που τους αφορούν.

Στο άρθρο 37, ουσιαστικά, διαλύονται οι αγορές καταναλωτών. Είχαμε εδώ εκπροσώπους από τις αγορές καταναλωτών και εθελοντές που τόνισαν και τον εθελοντικό, αλλά περισσότερο τον κοινωνικό χαρακτήρα των αγορών καταναλωτών, που, ειδικά, μέσα στα χρόνια της οικονομικής κρίσης και των μνημονίων, συνεισέφεραν πολύ στον τομέα αυτόν σε «αδύναμους» συμπολίτες μας.

Επίσης, αυτό το σχέδιο νόμου που συζητάμε για το υπαίθριο εμπόριο, μπορεί να αλλάξει, ανά πάσα στιγμή, λόγω του άρθρου 69 με τις δεκαέξι υπουργικές αποφάσεις, οι οποίες θα εκδίδονται από τον Υπουργό που μπορεί να αλλάζει πάρα πολλά στοιχεία.

Τα υπόλοιπα θα τα πούμε στην Ολομέλεια. Παρ’ όλα αυτά, δεν μπορώ να μην θέσω δύο ζητήματα που μπαίνουν από τους επαγγελματίες μικροπωλητές και λιανεμπόρους. Ένα ζήτημα έχει να κάνει με τα παζάρια και τις εμποροπανηγύρεις. Το αίτημά τους, πρώτα απ’ όλα, είναι να ισχύσει ο νόμος από την 1η του χρόνου, για να μπορέσουν και οι Δήμοι να προσαρμοστούν στο καινούργιο κανονιστικό πλαίσιο. Το θέμα δεν είναι μόνο να ψηφίσουμε εμείς εδώ, για να υλοποιηθεί χρειάζεται ένα χρονικό διάστημα συγκεκριμένο, ώστε και οι Δήμοι, αντίστοιχα, να προσαρμοστούν για τη λειτουργία των εμποροπανηγύρεων.

Το δεύτερο αίτημα που το βλέπουμε λογικό, τουλάχιστον εγώ, είναι το δεκαπενθήμερο το Πάσχα, να ισχύει ότι και τα Χριστούγεννα για τις υπαίθριες αγορές και τις εμποροπανηγύρεις. Είναι κάτι που μπορεί να το προσαρμόσει η Κυβέρνηση.

Από ΄κει και πέρα, όμως, η φιλοσοφία όλου του νομοσχεδίου δεν είναι σε θετική κατεύθυνση. Μάλιστα, αυτό το άρθρο με τις δεκαέξι υπουργικές αποφάσεις είναι και το πιο σημαντικό, με την έννοια, ότι ο εκάστοτε Υπουργός που μπορεί να μην έχει νομοθετήσει στο εν λόγω νομοσχέδιο, θα μπορεί να αλλάζει πράγματα στην πορεία, που δεν θα είναι θετικά για την εξυπηρέτηση, όχι μόνο των μικρών εμπόρων και των παραγωγών στις λαϊκές αγορές, αλλά και για το κοινωνικό σύνολο, στη συνείδηση του οποίου ο θεσμός της λαϊκής αγοράς είναι καταξιωμένος, εδώ και δεκαετίες.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ**: Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τι καταλαβαίνουμε σήμερα από την πορεία της συζήτησης; Φαντάζομαι ότι συμμερίζεστε την αγωνία μου να είναι μία εξελικτική διαδικασία που προσθέτει. Καταλάβαμε από τους «κόλακες» και τους «πρόθυμους» που συμμετείχαν στην ακρόαση φορέων να επαινέσουν, με προφανή εμφατικό τρόπο, τον κ. Γεωργιάδη ως πρόσωπο, αλλά και το νομοθετικό πλαίσιο που εισάγεται, ότι η πρόθεση κεντρικά, πολιτικά είναι μία: να περιοριστεί η παρουσία των παραγωγών στις λαϊκές ή στις υπαίθριες αγορές.

Αυτό κανείς, όσο πολιτική διαστροφή και αν διαθέτει, δεν μπορεί να το ερμηνεύσει ως μεταρρύθμιση. Και δεν μπορεί να το ερμηνεύσει ως μεταρρύθμιση, σε μία χρονική περίοδο που η διατροφική «αλυσίδα», η αγροτική οικονομία, οι κοινωνικές ισορροπίες επιβάλλουν να προβάλλουμε στο μέλλον την αναγκαιότητα στις νέες πρότυπες καλλιέργειες, να στραφούν νέοι παραγωγοί με τεχνογνωσία. Δεν αναφέρομαι σε αυτή τη «λαθροχειρία» της μοριοδότησης στα πτυχία και στα μεταπτυχιακά. Αναφέρομαι σε μία πολιτική επιλογή, που θα μπορούσε να είναι μια νομοθετική σας πρωτοβουλία για τις αγορές βιολογικών προϊόντων, για τις υπαίθριες λαϊκές αγορές και την ενίσχυση της προσπάθειας των παραγωγών να συμβάλουν στις σύγχρονες προκλήσεις της διατροφικής «αλυσίδας». Κάτι που ωφελεί, κυρίως, τους Έλληνες καταναλωτές, τους Έλληνες πολίτες και τους ασθενέστερους οικονομικά. Κάτι τέτοιο δεν συμβαίνει.

Και ξέρετε κάτι; Επειδή ήταν, εξαντλητικά, αναλυτική η προσέγγιση του νομοσχεδίου από τον Εισηγητή της παράταξής μας, τον κ. Αραχωβίτη, άρθρο προς άρθρο, έχω την εντύπωση, ότι κάνουμε έναν διάλογο, όπου δεν συμμετέχουμε με την ίδια διάθεση όλες οι πλευρές. Γιατί; Γιατί είστε αποφασισμένοι -και το καταλάβαμε, όπως σας είπα, από ορισμένες τοποθετήσεις των «κολάκων» και των «χειροκροτητών»- να πετύχετε τον στόχο σας, όπως, πολιτικά, πετύχατε και τον στόχο που περιέγραψε η κυρία Καφαντάρη. Έχετε μία αέναη μάχη να καταστρέψετε ιστορικά ορόσημα. Ενενήντα τρία χρόνια, μετά την ίδρυση των λαϊκών αγορών, στην ουσία, τις βάζετε στο περιθώριο, σε ότι αφορά στους παραγωγούς. Εβδομήντα ένα χρόνια, μετά τη λειτουργία της ΔΕΗ, σήμερα μπαίνει ουσιαστικά -με τη γενική συνέλευση που περιγράφηκε- τέλος στον αναγκαίο έλεγχο, στον βαθμό που διασώθηκε, του Δημοσίου, για να αντιμετωπιστούν η ακρίβεια, η ενεργειακή κρίση, αυτό που έρχεται από κάθε γωνιά της Ελλάδας ως κραυγή απελπισίας και αγωνίας.

Πριν από λίγο, διάβαζα μία επιστολή που έχει στείλει και σε εσάς, κύριε Παπαθανάση, αλλά και στον κ. Γεωργιάδη, ο Πρόεδρος του Επιμελητηρίου Πιερίας, στέλεχος της Νέας Δημοκρατίας, ενεργό στέλεχος, κοντοχωριανός, κύριε Σιμόπουλε, από την Κατερίνη, ο κ. Χατζηχιδήρογλου, ο οποίος ζητάει από την Κυβέρνησή σας να λάβετε μέτρα- περιλαμβάνει και την ενεργειακή κρίση και τον ρόλο της ΔΕΗ σε αυτήν την προσπάθεια, ποια ΔΕΗ, χάθηκε από σήμερα- έτσι ώστε να αντιμετωπίσουν οι μικρομεσαίοι επιχειρηματίες, οι επιχειρηματίες της ελληνικής περιφέρειας το δυσβάσταχτο κόστος της ακρίβειας του πολυσύνθετου «μωσαϊκού», πλέον, της ακρίβειας.

Εσείς τι κάνετε; Έρχεστε και μας λέτε, ότι στις λαϊκές αγορές ή σε όλα τα υπόλοιπα που σας περιγράφουμε, ότι είστε μεταρρυθμιστές, αποτελεσματικοί, «μεσσίες», αλάθητοι και σε τίποτα δεν δέχεστε ακόμη και από την ίδια τη Συμπολίτευση, από τη «μήτρα» σας την κοινοβουλευτική- υποδείξεις ή αλλαγές που «βγάζουν μάτι», ότι πλήττουν τους παραγωγούς και τους καταναλωτές, γιατί γι’ αυτούς συζητάμε.

Ξέρετε, κύριε Υπουργέ, μου θυμίζετε κάτι που συνέβη χθες και είναι στα όρια του κωμικοτραγικού. Έχει πρωταγωνιστή έναν άλλον Υπουργό της Κυβέρνησής σας, τον κ. Καραμανλή, τον Υπουργό Υποδομών και Μεταφορών. Ανήγγειλε, λοιπόν, με στόμφο, ότι θα καταργήσει στο μισό τις άδειες εισόδου στον Δακτύλιο, που πρόκειται να εφαρμοστεί από τις 25 Οκτωβρίου. Τον ρώτησαν σε τι αριθμό θα μειωθούν; Πόσες είναι και πόσες θα είναι το μισό που εξήγγειλε; Απάντησε ότι δεν ήξερε. Πέστε μου εσείς, αν έχει ολοκληρωμένη πολιτική αντίληψη η εξαγγελία «κόβω στο μισό τις άδειες εισόδου σε δημοσιογράφους, Βουλευτές και σε υπόλοιπους δικαιούχους, αλλά δεν ξέρω ποιο είναι το μισό αυτού του ολόκληρου που κόβω».

Αυτός ο ερασιτεχνισμός, αυτή η προχειρότητα φαίνεται και σε αυτό το νομοσχέδιο.

Συζητήσαμε, με αφορμή την τοποθέτηση του Υπουργού Ανάπτυξης, το θέμα αδιαφάνεια, «νταραβέρι», «λαδώματα», κ.λπ.. Είναι η δεύτερη μέρα σήμερα που συζητάμε. Δεν έχω καταλάβει, όλα αυτά τα χρόνια, και αν είναι ακριβής ή όχι η αίσθησή μου, αλλά κάποιος πρέπει να απαντήσει επίσημα, εάν ο κ. Γεωργιάδης μέμφεται τους, κατά συντριπτική πλειοψηφία, αυτοδιοικητικούς Α΄ και Β΄ βαθμού αυτής της χώρας και για τα προηγούμενα χρόνια, ότι ήταν η μία πλευρά του «νταραβεριού». Ναι ή όχι; Δηλαδή, έχουμε «τυφλό λάδωμα;» Σε ποιους απευθυνόταν το αδίκημα του λαδώματος, στο κενό; Δεν υπάρχει κενό.

Κάτι τελευταίο, γιατί θα έχουμε τη δυνατότητα να τα πούμε και στην Ολομέλεια, που έχει σχέση με την κοινωνική συνοχή και τον χρόνο προσαρμογής που δεν δίνετε. Ακόμη, δεν έχει υλοποιηθεί ακόμη η εξαγγελία Σαμαρά για το ελεύθερο Wi-Fi σε όλη τη χώρα. Φαντάζομαι υλοποιείται. Ήταν μία εξαγγελία και μάλιστα το είχε πει και με στόμφο, ότι «το είπα και θα το κάνω. Όταν το λέει ο Σαμαράς, το κάνει». Δεν μπαίνουμε ακόμη με το Wi-Fi του κ. Σαμαρά στην Ελλάδα. Ο χρόνος προσαρμογής έχει σχέση και με την κοινωνική συνοχή. Τον χρόνο που πρέπει να δώσετε σε όποια μορφή επιλεγεί εκσυγχρονισμού, τεχνικής αναβάθμισης των λειτουργιών στις λαϊκές αγορές, που δεν φαίνεται να προκύπτει από το νομοσχέδιο και βέβαια, την ισορροπία, μεταξύ επαγγελματιών πωλητών και παραγωγών που θέλετε να τη διαταράξετε.

Θα διαταράξετε, όμως, δυστυχώς και οποιαδήποτε προσπάθεια έχει ξεκινήσει, για να υπάρχει διαφάνεια σε αυτό που λέγεται λαϊκές αγορές, υπαίθριες αγορές, με την αυστηροποίηση στα όρια του εξοντωτικού των ποινών που επιβάλλετε, με διάφορες «πηγές» και αφετηρίες. Δηλαδή, για δύο αποδείξεις προβλέπεται αναστολή τόσων ημερών, για ένα άλλο παράπτωμα σε μία άλλη δραστηριότητα, πάλι αναστολή ή απώλεια της θέσης, της αδείας ή όπως το περιγράφετε, εν πάση περιπτώσει. Να ξέρετε, ότι είναι πολύ λεπτή η ισορροπία. Είναι λεπτή «κόκκινη» γραμμή, το πως καμιά φορά «ρίχνεις νερό στον μύλο της αδιαφάνειας», δημιουργώντας αντικείμενα και αφορμές, ώστε η αδιαφάνεια και οι πελατειακές σχέσεις να ενισχύονται και όχι να αντιμετωπίζονται.

Τα υπόλοιπα θα τα πούμε στην Ολομέλεια. Εύχομαι, πραγματικά, αυτή η αέναη μάχη σας κατά των ιστορικών ορόσημων αυτής της χώρας να μην έχει και συνέχεια σε κάτι άλλο. Πάντως τις λαϊκές αγορές, τη ΔΕΗ και άλλες δράσεις, έχετε καταφέρει να τις απορυθμίσετε πλήρως.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριοι συνάδελφοι, δράττομαι της ευκαιρίας να ξεκινήσω την τοποθέτησή μου, με αφορμή, με εφαλτήριο, ένα περιστατικό, το οποίο νομίζω, ότι με τον, πλέον, γλαφυρό τρόπο χαρακτηρίζει το πολιτικό mentalite της Κυβέρνησης του κ. Μητσοτάκη.

Σήμερα, λοιπόν, το πρωί, πράγματι, ερωτηθείς ο Υπουργός Υποδομών και Μεταφορών, για το περίφημο ζήτημα των δράσεων που θα λάβει χώρα για τον Δακτύλιο και τα μέτρα που επιδιώκει να εφαρμόσει, ώστε να απομειωθεί ο φόρτος μέσα στον «σκληρό» αστικό πυρήνα της πόλης των Αθηνών, ανέφερε, ότι προτίθεται να απομειώσει στο ήμισυ τον αριθμό αυτών των διελεύσεων και των εξαιρέσεων που διέπουν τον κανονισμό. Και όταν ερωτηθής, αίφνης, ποιο είναι το πλήθος αυτών, που, αυτή τη στιγμή, έχουν τη δυνατότητα, παράτυπα, κατ’ εξαίρεση, να εισέρχονται εντός Δακτυλίου, δεν το γνώριζε. Είναι ασύλληπτο αυτό από έναν Υπουργό Κυβέρνησης ευνομούμενης χώρας, εν έτη 2021.

Αν αντιληφθούμε το τι συνέβη σήμερα, θα καταλάβουμε πολλά γι’ αυτούς που διοικούν και έχουν στα χέρια τους, όχι ευτυχώς όλους, αλλά για πολλούς εξ αυτών, τα ηνία της χώρας.

Επιτρέψτε μου, προτού ξεκινήσω, όλοι γνωρίζουμε, ότι με το Α΄ Μέρος του κατατεθέντος σχεδίου νόμου, επέρχονται αλλαγές στη λειτουργία του υπαίθριου εμπορίου, μία ιστορική σύντομη αναδρομή γι’ αυτό το ζήτημα των περίφημων λαϊκών αγορών.

Στην Ελλάδα, ο θεσμός των λαϊκών αγορών ήταν γνωστός από τα χρόνια της οθωμανικής αυτοκρατορίας, όταν γινόταν το γνωστό παζάρι σε μεγάλα οικιστικά κέντρα, μία καθορισμένη ημέρα της εβδομάδας. Νομικά, καθιερώθηκαν, επί Κυβέρνησης Ελευθερίου Βενιζέλου το 1929. Τρία χρόνια αργότερα, μάλιστα, ιδρύθηκε το Ταμείο Λαϊκών Αγορών. Οι λαϊκές αγορές, από τότε που καθιερώθηκαν, μέχρι να φτάσουν στη σημερινή τους μορφή, πέρασαν αρκετά, πολλά θα έλεγα στάδια εξέλιξης.

Η απελθούσα Κυβέρνηση του ΣΥΡΙΖΑ θεσμοθέτησε με τον γνωστό νόμο, τον 4497/2017, ένα ολοκληρωμένο, ένα ολιστικό πλαίσιο καθορισμού των όρων και των προϋποθέσεων λειτουργίας συγκεκριμένων υπαίθριων εμπορικών δραστηριοτήτων. Ο νόμος του 4497 προέκυψε, κατόπιν σχοινοτενών διαβουλεύσεων, που διήρκησαν, σχεδόν, ένα έτος. Οι δραστηριότητες υπαίθριου εμπορίου αποτελούν έναν σημαντικό παράγοντα της ευρύτερης λειτουργίας του εμπορίου στη χώρα μας, καθώς περιλαμβάνουν σειρά δράσεων που σχετίζονται, τόσο με τη διάθεση προϊόντων του πρωτογενούς και δευτερογενούς τομέα της οικονομίας, όσο και με την εύκολη πρόσβαση των καταναλωτών, το τονίζω αυτό, σε αυτά. Το ζήτημα ποιο είναι; Με ποιον τρόπο παράγεται πολιτική, για να ενισχυθούν οι λαϊκές αγορές. Επιτυγχάνεται αυτό; Αν ναι, με ποιον τρόπο επιτυγχάνεται με το κατατεθέν σχέδιο νόμου; Η ανάλυση, δυστυχώς, των συνεπειών ρύθμισης, δεν είναι, ιδιαιτέρως, διαφωτιστική.

Τώρα επιτρέψτε μου μία αναφορά στη χρονική συγκυρία, ουσιαστικά, στο μομέντουμ, που εισέρχεται αυτό το σχέδιο νόμου στη Βουλή. Να θυμίσω στο Σώμα, ότι υπήρξε μία προσέγγιση από πλευράς Κυβέρνησης το προηγούμενο διάστημα, προ αρκετών μηνών, για να εισέλθει στις αρμόδιες Επιτροπές. Απεσύρθη, μετά, προφανώς, και τις αντιδράσεις, οι οποίες αναδείχθηκαν από παραγωγικούς, κυρίως, φορείς από τον χώρο των λαϊκών αγορών.

Έρχεται, λοιπόν, αυτή τη χρονική στιγμή. Ας αναρωτηθούμε τι συμβαίνει αυτή τη στιγμή. Έχουμε μία έντονη και αρκετά χρονοβόρα, δυστυχώς, πανδημική κρίση. Έχουμε την ενεργειακή κρίση, προ των πυλών μας. Ήδη, υπάρχει ένα ντόμινο αντιδράσεων, διότι πάρα πολλοί συμπολίτες μας, νοικοκυριά, επιχειρηματίες, αρχίζουν και βλέπουν τους εκκαθαριστικούς λογαριασμούς. Έχουμε ανατιμήσεις σε πρώτες ύλες, ανατιμήσεις σε βασικά είδη διατροφής. Επιτρέψτε μου, να χαρακτηρίσω παθητική τη στάση, μέχρι στιγμής, της Κυβέρνησης, σε συνάρτηση και σε σχέση με άλλα κράτη μέλη και ειδικά της Μεσογείου. Έχουμε δυσοίωνες προβλέψεις για τον χειμώνα σε όλα τα επίπεδα. Οι επιπτώσεις για τους αγρότες, παραγωγούς, επαγγελματίες, αλλά και για τα νοικοκυριά χαμηλότερου εισοδήματος, είναι δυσβάσταχτες.

Πείτε μας, λοιπόν, με το σχέδιο νόμου που εισάγετε σήμερα, με ποιον τρόπο θα ενισχυθεί το εισόδημα του παραγωγού. Αντιστοίχως, με ποιον τρόπο θα βοηθήσετε τα νοικοκυριά με χαμηλό εισόδημα, να αντιμετωπίσουν τις ανατιμήσεις στα βασικά είδη διατροφής. Πώς βοηθάτε τους παραγωγούς; Μέσω της κατάργησης της απρόσκοπτης προσέλευσής τους στις λαϊκές αγορές; Μέσω του επιπρόσθετου διοικητικού κόστους, που επιφέρει κατανάλωση στοιχείων στην πλατφόρμα του e-καταναλωτής; Μέσω των ποινών τιμωρητικού χαρακτήρα -για εξοντωτικά πρόστιμα μίλησε ο συνάδελφος, ο κ. Μάξιμος Χαρακόπουλος, εκ Λαρίσης ορμώμενος- που επιφέρουν μέχρι και απώλεια της άδειας; Μέσω της σύνδεσης της λαϊκής με τη θέση;

Πραγματικά, είναι απορίας άξιο που αποσκοπεί αυτό το νομοθέτημα, ειδικά στο παραγωγικό σκέλος; Που αποσκοπεί η μετατροπή των παραγωγικών αδειών σε επαγγελματικές; Πώς θα βοηθήσει την αγροτική παραγωγή της χώρας μας; Πως ενισχύεται ο ανταγωνισμός προς όφελος των καταναλωτών;

Πρόθεση της Κυβέρνησης είναι να μην επιβιώσουν οι μικρομεσαίοι και οι φτωχοί να καταστούν φτωχότεροι.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Σιμοπούλε, επειδή μιλήσατε λίγο, θα σας δώσουμε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Ευχαριστώ κύριε Πρόεδρε.

Θέλω να πω προς τους συναδέλφους, που έθεσαν το θέμα της δήλωσης του Υπουργού Υποδομών, ότι σε μία εποχή που στη χώρα, κυριολεκτικά, βλέπουμε, συνεχώς, να ξεμπλοκάρονται έργα σημαντικά, που ήταν σταματημένα για δεκαετίες, να προκηρύσσονται καινούργια έργα και γενικά, ο χώρος των υποδομών να πηγαίνει εξαιρετικά, είναι, τουλάχιστον, άδικο, μία δήλωση του Υπουργού Υποδομών να παίρνει τέτοιες διαστάσεις. Εκείνο που μετράει στο τέλος, είναι η ποσοτική διάσταση αυτού που είπε. Δηλαδή, αν μειωθούν, στη μέση, ουσιαστικά, οι διελεύσεις, θα έχουμε, προφανώς, πολύ μεγάλα οφέλη, σε ότι αφορά στο περιβάλλον.

Σε μία ερώτηση, το αν οι διελεύσεις είναι πέντε, ή δυόμισι εκατομμύρια, νομίζω, η ποσοτική διάσταση εδόθη και επιμένω, ότι σε μία εποχή, όπου οι υποδομές στη χώρα, πραγματικά, «απογειώνονται» σε επίπεδο έργων, είναι, τουλάχιστον, άδικο να εστιάζεται σε μία τέτοια δήλωση η κριτική.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, συγνώμη. Δεν κατάλαβε ο συνάδελφος. Δεν μιλάμε για τις διελεύσεις. Μιλάμε για τις άδειες ελευθέρας εισόδου. Για να τις «κόψεις» στο μισό, πρέπει να ξέρεις το όλο. Αν δεν ξέρεις το όλο, είσαι «πολιτικός απατεώνας». Πολύ απλά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Δόθηκε μία χαρά η εξήγηση.

**ΒΑΣΙΛΕΙΟΣ ΓΙΟΓΑΚΑΣ (Αντιπρόεδρος της Επιτροπής):** Θα ήθελα να το σταματήσουμε εδώ.

**ΧΡΗΣΤΟΣ ΓΙΑΝΝΟΥΛΗΣ:** Συγνώμη. Αποσύρω τον όρο «πολιτικός απατεώνας», αλλά, σίγουρα, δεν είναι πολιτικά ορθή η διαχείριση, το να κόβεις το μισό, χωρίς να ξέρεις το όλο.

**ΒΑΣΙΛΕΙΟΣ ΓΙΟΓΑΚΑΣ (Αντιπρόεδρος της Επιτροπής):** Την άλλη εβδομάδα θα είναι εδώ ο κ. Καραμανλής, οπότε θα έχουμε τη δυνατότητα να συζητήσουμε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Νομίζω ότι ποσοτικά έδωσε αυτό που ήθελε να δώσει.

**ΒΑΣΙΛΕΙΟΣ ΓΙΟΓΑΚΑΣ (Αντιπρόεδρος της Επιτροπής):** Νομίζω ότι δεν είναι ώρα να συνεχίσουμε αυτή τη συζήτηση.

Τον λόγο έχει Αναπληρωτής Υπουργός, ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ κύριε Πρόεδρε.

Χαίρομαι που ο κ. Γιαννούλης απέσυρε την έκφραση «πολιτικός απατεώνας». Πάντως, κυρίες και κύριοι Βουλευτές, όπως προέκυψε από τη συζήτηση, το σύνολο του Σώματος συμφωνεί για την ανάγκη λειτουργίας και ενίσχυσης των λαϊκών αγορών. Και επειδή πολλά ακούστηκαν, θα ήθελα, πριν ξεκινήσω να ρωτήσω τον κ. Γιαννούλη, ποιοι είναι αυτοί οι «πρόθυμοι» και οι «κόλακες», οι οποίοι βρέθηκαν στη Βουλή των Ελλήνων να μιλούν; Ποιοι είναι αυτοί που θεωρεί, ότι είναι «στημένοι», για να πουν μία θετική πρόταση για το νομοσχέδιο. Θα ήθελα να μου πει, επίσης, αν κατά τη διάρκεια της ακρόασης των φορέων, δεν υπάρχει και δεν προκύπτει συζήτηση, σχετικά με θετικά άρθρα νομοσχεδίων ή με άρθρα που γίνονται αντικείμενο κριτικής.

Θα ήθελα, λοιπόν, να πω, ότι είναι πολύ ατυχές το στοιχείο αυτό του χαρακτηρισμού των φορέων που βρέθηκαν εδώ. Θα ήθελα να μου πει, αν αυτοί είναι οι παραγωγοί, αν αυτοί είναι οι έμποροι. Αν, δηλαδή, το 50% των εργαζομένων, αυτών που συμμετέχουν σε μία λαϊκή αγορά, είναι «πρόθυμοι», είναι «κόλακες» και βρέθηκαν εδώ, απλά και μόνο, για να δώσουν τα εύσημα στον Υπουργό, τον κ. Γεωργιάδη.

Επίσης, θέλω να σας πω, ότι, ουδέποτε, ο Υπουργός, ο κ. Γεωργιάδης, δεν αναφέρθηκε σε κάποια «δωροδοκία» κάποιου μέλους της Αυτοδιοίκησης. Είναι πολύ σημαντικό να καταλάβουμε, ότι μέσα σε μία λειτουργία της Αυτοδιοίκησης, πρωτίστως και αυτό συμβαίνει μέσα σε αυτό το νομοσχέδιο, η Κυβέρνηση δίνει στήριξη, ενίσχυση της λειτουργίας της, κυρίως, γιατί πιστεύουμε στον θεσμό της Αυτοδιοίκησης, κύριε Γιαννούλη.

Επίσης, θα ήθελα να σας πω, ότι ξέχασε ο ΣΥΡΙΖΑ, επί τεσσεράμισι χρόνια που βρέθηκε στη διακυβέρνηση αυτής της χώρας, να μας μιλήσει για ένα μέτρο που έφερε, έτσι ώστε να βελτιώσει την ποιότητα της διαβίωσης της Αθήνας, της Αττικής. Έχοντας, λοιπόν, αυτή την πρόταση του κ. Καραμανλή, που μιλούσε καθαρά για το τι πρέπει να γίνει, έτσι ώστε να έχουμε ένα καλύτερο περιβάλλον στην Αττική, θα ήθελα να ακούσω τις προτάσεις και αυτά που συνέβησαν, επί τεσσεράμισι χρόνια, που βελτίωσαν, κυρίες και κύριοι του ΣΥΡΙΖΑ, την ποιότητα της ζωής των κατοίκων της Αττικής.

Πριν πάμε στο σχέδιο νόμου, θέλω να σας πω, αν και αναφέρθηκε ο Υπουργός, ο κ. Γεωργιάδης, που δίνει την ένταση και την επιθυμία αυτής της Κυβέρνησης, αυτού του Υπουργείου να στηρίξει τις λαϊκές αγορές, ότι γνωρίζετε πολύ καλά, ότι, εν μέσω της πανδημίας, -νομίζω όλοι το αντιληφθήκατε- υπήρξε μία κρίσιμη στιγμή, για τη λειτουργία των λαϊκών αγορών, καθώς δεν μπορούσε να ελεγχθεί η είσοδος και η έξοδος των ατόμων. Δημιουργήσαμε, λοιπόν, και φέραμε μέτρα, έτσι ώστε να συνεχίσουν να λειτουργούν και επιμείναμε έως το τέλος, καθ’ ότι υπήρχε τότε μία δυναμική, στο να κλείσουν οι λαϊκές αγορές. Εμείς, λοιπόν, πιστεύουμε και πιστέψαμε και συνεχίζουμε να πιστεύουμε και αυτή είναι η έννοια του νομοσχεδίου, ότι οι λαϊκές αγορές ωφελούν τον ανταγωνισμό και ωφελούν τον Έλληνα πολίτη, ακριβώς, γιατί δίνουν φθηνότερες τιμές και μεταφέρουν από το χωράφι μέσα στην κατανάλωση αυτά τα αγαθά.

Τι συμβαίνει, όμως, στη σημερινή εποχή και από πού κινδυνεύουν οι λαϊκές αγορές; Αυτή θα ήταν μία ουσιαστική κουβέντα που θα έπρεπε να κάνουμε, κύριε Αραχωβίτη, επειδή άκουσα με μεγάλη προσοχή την τοποθέτησή σας. Τι είναι αυτό που έρχεται και που μπορεί να φέρει τις λαϊκές αγορές σε μία κατάσταση, όχι τόσο ανταγωνιστικής λειτουργίας; Αυτό είναι η σύγχρονη εποχή, είναι η ψηφιακή εποχή, είναι εκεί που ο καταναλωτής μπορεί να διαβάζει και να βλέπει ακριβώς τις τιμές και να μην πηγαίνει στις λαϊκές αγορές, που ενώ έχουν φθηνότερες τιμές, να πηγαίνει και να οδηγείται σε μία άλλη αγορά.

Αυτό, λοιπόν, που φέρνει αυτό το νομοσχέδιο, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου», είναι αυτό, ακριβώς, το στοιχείο και πρέπει να σταθούμε σε ένα-δύο άρθρα, που νομίζω, ότι διαφοροποιούν τον ιδεολογικό χάρτη, μεταξύ της Νέας Δημοκρατίας και του ΣΥΡΙΖΑ. Ειλικρινά, λυπάμαι, ακούγοντας μέσα σε αυτή τη Βουλή, ότι διατάξεις που έχουν σχέση με τη μοριοδότηση, τη διαφάνεια και την ενίσχυση των νέων, κύριοι του ΣΥΡΙΖΑ, δεν έρχεστε να πείτε, ότι είναι προς τη σωστή κατεύθυνση, ότι είναι κάτι το οποίο το θέλουμε και αυτό έχει σχέση και με εσάς, κύριε Πάνα, που αναφερθήκατε, συγκεκριμένα, σε αυτές τις διατάξεις.

Έχουμε, λοιπόν, μία προσπάθεια, ακριβώς, να φέρουμε ένα ολοκληρωμένο πλαίσιο ρύθμισης και διαχείρισης του υπαίθριου εμπορίου. Πώς το κάνουμε αυτό; Το κάνουμε με την ανάπτυξη της υγιούς επιχειρηματικότητας. Δίνουμε, δηλαδή, αυτά τα στοιχεία, που πρέπει να έχει ο Έλληνας παραγωγός και ο Έλληνας έμπορος, έτσι ώστε να συμμετέχει ισότιμα και με διαφάνεια σε μία λειτουργία που εμείς τη βλέπουμε θετική και που θέλουμε να τη στηρίξουμε και που θέλουμε να υπάρχει και που θέλουμε να ενισχυθεί και που δεν θέλουμε να κινδυνεύσει ποτέ.

Ενισχύουμε, όμως, ταυτόχρονα, και αναφέρομαι σε αυτό που είπατε, κύριε Γιαννούλη- και τον θεσμό της Τοπικής Αυτοδιοίκησης, διότι πιστεύουμε στην Τοπική Αυτοδιοίκηση και στην Αυτοδιοίκηση γενικά, δίνοντας ένα εύχρηστο «εργαλείο», με το οποίο θα μπορεί να οργανώνει η Αυτοδιοίκηση καλύτερα τις λαϊκές αγορές. Επειδή, κατά τη διάρκεια της συζήτησης, ακούστηκε η ανάγκη δημιουργίας ενός Ταμείου, μα τι είναι αυτό που κάνουμε, κυρίες και κύριοι του ΣΥΡΙΖΑ; Βλέπετε να φέρνουμε κάπως μία διαφορετική ιδιωτική λειτουργία; Μα στον δημόσιο τομέα, στην Αυτοδιοίκηση, παραμένει όλη η λειτουργία και ο συντονισμός των λαϊκών αγορών και εδώ φαίνεται ακόμη το πόσο στηρίζουμε και το πώς ενισχύουμε την Αυτοδιοίκηση.

Θέλουμε, λοιπόν, να αποκλείσουμε μέσα από αυτό το νομοσχέδιο την άνιση μεταχείριση. Θέλουμε να δούμε τις νέες και τους νέους, αυτούς που θέλουν να μπουν στην παραγωγική διαδικασία, να βλέπουν και να βρίσκουν με διαφάνεια όλα τα δεδομένα, τα οποία θα βρίσκονται μέσα στο συγκεκριμένο ηλεκτρονικό σύστημα, έτσι ώστε να μπορεί κάποιος που έχει τα συγκεκριμένα μόρια -και θα μιλήσουμε για τα μόρια, είναι τα άρθρα 16 και 56 που θέλω να σταθώ, γιατί αυτά διαφοροποιούν τον ιδεολογικό μας προσανατολισμό- να έχει ίσες ευκαιρίες, ίσες ευκαιρίες με διαφάνεια σε όλους τους νέους και τις νέες στις αγροτικές περιοχές.

Βεβαίως, πλέον, οι πωλητές, γιατί ήταν ένα θέμα που είχε αναφερθεί και ήταν ένα ζήτημα που δημιουργήθηκε και εν μέσω της κρίσης, θα μπορούν να δραστηριοποιούνται σε όλη την επικράτεια. Επίσης, θα μπορούν να δραστηριοποιούνται οι κάτοχοι άδειας πωλητή και μετά τη συνταξιοδότησή τους, πλην, βεβαίως, των επαγγελματιών του στάσιμου εμπορίου.

Διευρύνονται οι επιλογές για τη μεταβίβαση των αδειών παραγωγών και επαγγελματιών πωλητών και απλοποιούνται οι όροι και οι προϋποθέσεις. Παράλληλα, μεριμνούμε για την απρόσκοπτη και ομαλή συνέχιση της δραστηριοποίησης των υφιστάμενων αδειούχων πωλητών. Έτσι, διευθετείται οριστικά το ζήτημα της θέσης σε όλους τους υφιστάμενους πωλητές όλων των λαϊκών αγορών και επιλύεται το θέμα της συνέχισης της λειτουργίας των λαϊκών αγορών, με ελλιπείς πράξεις ίδρυσης και λειτουργίας. Γνωρίζετε, ότι αυτό ήταν ένα θέμα που δεν το λύσατε στον νόμο που φέρατε και δημιουργήθηκαν πολλά προβλήματα και κατά τη φάση της πανδημίας.

Το μέλλον, όμως, όπως σας είπα, κυρίες και κύριοι, είναι ψηφιακό. Επομένως, μέσω της ψηφιοποίησης, εκσυγχρονίζουμε και απλοποιούμε δραστικά το πλαίσιο λειτουργίας των υπαίθριων αγορών και εισάγουμε, πλέον, διαφάνεια και οργάνωση. Και πώς το κάνουμε αυτό; Με την ηλεκτρονική καταγραφή όλων των μορφών οργανωμένων υπαίθριων αγορών στο Ολοκληρωμένο Πληροφοριακό Σύστημα «Ανοιχτή Αγορά».

Αυτό στο οποίο αναφερθήκατε, σχετικά με τις κάρτες, που σας είπα, ότι αυτό είναι ποιοτικό, κύριε Γιαννούλη, γίνεται εδώ. Δηλαδή, καταγράφεται, πλέον, ψηφιακά και όπως κάναμε, κατά τη φάση της πανδημίας, που μπορούσαμε να ελέγξουμε ακριβώς τη διαχείριση και την πώληση των αντισηπτικών και των ειδών πρώτης ανάγκης, που λειτούργησε καταπληκτικά και όπως είδατε η Ελλάδα ήταν από τις λίγες χώρες που δεν υπήρξε έλλειψη στα αντισηπτικά και στα είδη πρώτης ανάγκης, είναι ακριβώς, γιατί με την ψηφιοποίηση αυτή, με τη παρουσίαση όλων των αντισηπτικών, μέσω των εταιρειών, την άμεση αυτή καταγραφή, μπορέσαμε και αντιμετωπίσαμε πολλά ζητήματα. Και αν ενθυμείσθε, είχαμε και πολλές κατασχέσεις από τέτοια είδη, τα οποία πήγαν στον στρατό και δημιουργήθηκαν εκεί αντισηπτικά.

Έτσι, λοιπόν, γίνεται και υποχρεωτική η ανάρτηση στο σύστημα από τον φορέα λειτουργίας της αγοράς των διοικητικών πράξεων της ίδρυσης του κανονισμού λειτουργίας, καθώς και του τοπογραφικού διαγράμματος. Με τον τρόπο αυτόν, γνωρίζουμε ακριβώς πώς λειτουργεί μία λαϊκή αγορά, έχουμε τις θέσεις και μπορούμε πολύ εύκολα να προβούμε και στους ελέγχους. Όλα αυτά γιατί; Για τη θωράκιση, ακριβώς, των εμπόρων και των παραγωγών, έτσι ώστε να μην υπάρχει ποτέ καμία «σκιά» στη λειτουργία τους.

Αλλά επειδή αναφερθήκατε πολύ σε ένα πολύ επιτυχημένο σύστημα, το οποίο λέγεται e-καταναλωτής -και είμαι σίγουρος, ότι κι’ εσείς, κυρίες και κύριοι του ΣΥΡΙΖΑ, κάποια στιγμή, το συμβουλευτήκατε- επί τεσσεράμισι χρόνια, δεν καταγράψατε ποτέ τις τιμές. Αυτό που παραλάβαμε, ήταν ένα σύστημα χειρόγραφο, με καθυστέρηση δεκαπέντε ημερών και αν ενδιαφερόσασταν πραγματικά, επειδή λέτε, ότι ενδιαφέρεστε για τον καταναλωτή, αυτό το νομοσχέδιο υπηρετεί τον πολίτη και υπηρετεί τον πολίτη, διότι του δίνει τα στοιχεία του ανταγωνισμού, έτσι ώστε να βρει φθηνότερα προϊόντα, ενώ από την άλλη, υπηρετεί τη διαφάνεια, τον έμπορο και τον παραγωγό, διότι δίνει στον νέο και στις νέες και σε αυτούς που θέλουν να ασχοληθούν, μία διαφάνεια, έτσι ώστε να αισθάνονται, ότι όλα είναι στο «φως» και μπορούν να τα δουν.

Αυτό, λοιπόν, που παραλάβαμε, ήταν ένα σύστημα που δεν μπορούσε να γνωρίζει κάποιος ποιες είναι οι τιμές της αγοράς. Τρεις υπάλληλοι, τέσσερις υπάλληλοι -αυτό αφήσατε, σας το λέω για να το ξέρετε- προσπαθούσαν με καθυστέρηση δέκα και δεκαπέντε ημερών να περάσουν τις τιμές από τα προϊόντα της αγοράς. Επομένως, δεν υπήρχε καμία γνώση. Νομίζω, ότι στην τύχη βγάζατε τα δελτία τύπου σχετικά με τις τιμές. Σας το λέω και μπορείτε να το ελέγξετε.

Τι κάναμε, λοιπόν; Αυτή τη στιγμή που μιλάμε, κύριε Γιαννούλη, ανοίξτε το κινητό σας και μπορείτε να δείτε τις τιμές που βρίσκονται στην περιοχή σας. Νομίζω, ότι σε όποια περιοχή και αν ζείτε, εδώ στην Αττική, στη Θεσσαλονίκη και σε άλλα κέντρα, μπορείτε να δείτε σε πραγματικό χρόνο τις τιμές, ώστε να κρίνετε που μπορείτε να αγοράσετε. Αυτό, λοιπόν, είχε μεγάλη επιτυχία, γιατί δημιουργήθηκε ανταγωνισμός, μέσω αυτής της εφαρμογής, διότι, κάθε πρωί, υποχρεούτο η μεγάλη «αλυσίδα» να καταγράφει τα προϊόντα της.

Ξέρετε ποιος είναι ο κίνδυνος; Σε αυτό το σημείο, θα σας πω τα βασικά στοιχεία, στα οποία έχουμε διαφοροποίηση, ιδεολογική διαφοροποίηση. Πέραν των άλλων άρθρων, και θα ήθελα, για να μην το ξεχάσω, να συγχαρώ τον κ. Σιμόπουλο για την καταπληκτική και εμπεριστατωμένη τοποθέτησή του στο νομοσχέδιο, θα σταθώ και σε κάποιες παρατηρήσεις, όπως είναι το θέμα που αναφέρθηκε ο κ. Χαρακόπουλος, όπως και άλλοι, σχετικά με το άρθρο 5 ως προς την εποχικότητα, το ένα ως πέντε χρόνια, δηλαδή, των παραγωγών. Αυτό νομίζω χρειάζεται μία διευκρίνιση. Έχει σχέση με την εποχικότητα. Δεν έχει σχέση με κάτι άλλο. Θα γίνει η συγκεκριμένη διευκρίνιση.

Στέκομαι, λοιπόν, στα άρθρα 13 έως 16, στα οποία μπορείτε να δείτε πολύ εύκολα και να κατανοήσετε, αν τα διαβάσετε με προσοχή, που διαφωνείτε να πάρει ένας νέος, κάτω των 30 ετών περισσότερα μόρια; Θέλω να μου πείτε που διαφωνείτε και δεν το ψηφίζετε. Πείτε μου. Που διαφωνείτε να πάρει περισσότερα μόρια, κύριοι του ΣΥΡΙΖΑ, ένας με τέσσερα τέκνα και πάνω; Γιατί δεν το ψηφίζετε; Πείτε ότι συμφωνώ με αυτό και θα το ψηφίσω. Που διαφωνείτε, ότι θα πάρει όποιος έχει αστεγία δύο ετών δέκα μόρια;

Και που διαφωνείτε, γιατί αναφερθήκατε σε αυτό, στον τίτλο σπουδών Τριτοβάθμιας Εκπαίδευσης; Δεν το διαβάσατε καλά. Λέει «συναφούς με το αντικείμενο της πρωτογενούς παραγωγής». Δηλαδή, έρχεται ένας νέος, ο οποίος σπουδάζει αγροδιατροφή και μπαίνει σε αυτή την παραγωγική διαδικασία και δεν θέλετε να τον στηρίξετε;

Πείτε τα, λοιπόν, αυτά, για να καταλάβουμε, τι, ακριβώς, σκέφτεστε, σχετικά με τη διαφάνεια και πως εσείς με τον νόμο του 2017 «καλύπτατε» το θέμα της διαφάνειας και της στήριξης των νέων που θέλουν να μπουν στην παραγωγή και στο επάγγελμα. Πείτε μου με ποιον τρόπο το κάνατε και δεν το ψηφίζετε;

Ας πάμε, όμως, στο άρθρο 56, που έχει μεγάλη σημασία. Σας είπα, ότι το κάθε νομοσχέδιο που έρχεται στη Βουλή από τους εκπροσώπους του λαού σε αυτή τη Δημοκρατία, πρέπει, πρωτίστως, να υπηρετεί τον πολίτη. Πρέπει να υπηρετεί τον πολίτη και στη συνέχεια, στο υποσύνολο, τον επαγγελματία, τον έμπορο και το δημόσιο συμφέρον.

Πείτε μου, λοιπόν, πως εξυπηρετείτε τον πολίτη, όταν λέτε όλα αυτά για το άρθρο 56; Όταν ξεκινάει το πρωί μία λαϊκή αγορά, όλοι γνωρίζουμε ότι μπαίνει μία τιμή και όλοι γνωρίζουμε, ότι κατά τη διάρκεια της ημέρας αυτή η τιμή είναι εκπτωτική. Δεν είπαμε, ότι θα μπει μέσα στη διάρκεια της ημέρας να γράψει την πτώση της τιμής. Ξεκινά με μία τιμή το πρωί και αυτή η τιμή μπορεί να είναι ανταγωνιστική και να τη δει κάποιος καταναλωτής και να μην πάει στο σουπερμάρκετ να ψωνίσει. Να ξέρει, πριν ξεκινήσει, ότι η τομάτα που έχει 1,10, ή 1,20 ή 1,30, ανάλογα την προέλευσή της, θα πέσει στη διάρκεια της ημέρας και θα ξέρει ότι θα πάει εκεί να ψωνίσει. Πείτε μου που διαφωνείτε με αυτό να υπηρετήσουμε τον πολίτη και να του δώσουμε αυτά τα στοιχεία της ανταγωνιστικότητας;

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Στο πρόστιμο διαφωνούμε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Θέλω, κύριε Αραχωβίτη, να μας πείτε που διαφωνείτε. Γιατί αν δεν διαφωνείτε, είστε σε σύγχυση.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Στο πρόστιμο διαφωνούμε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Εμείς, λοιπόν, σας είπαμε το εξής: ότι αυτός ο νόμος υπηρετεί, πρωτίστως, τον πολίτη, υπηρετεί τον έμπορο, υπηρετεί τον παραγωγό, ο όποιος θέλει με διαφανείς διαδικασίες να λειτουργεί η λαϊκή αγορά, να μην υπάρχει περίπτωση κάποιος -σε αυτό που αναφερθήκατε- να τον «πετάξει» έξω, να μπορεί να γνωρίζει πώς και με ποιους κανόνες μπορεί να προσέλθει, πώς θα πουλήσει τα προϊόντα του και γενικά να έχει αυτό και να «χτίζει» αυτή την εμπιστοσύνη απέναντι στο κράτος.

Από την πρώτη στιγμή, σας είπαμε, ότι αυτή η Κυβέρνηση, η Κυβέρνηση του Κυριάκου Μητσοτάκη, αυτό κάνει. «Χτίζει» την εμπιστοσύνη του κράτους με τον πολίτη, «χτίζει» την εμπιστοσύνη του κράτους -και μπορούμε να κάνουμε άπειρες συζητήσεις- με την επενδυτική κοινότητα, γιατί φέρνουμε επενδύσεις. Επενδύσεις που δεν φέρατε ούτε μία κατά τη διάρκεια των τεσσεράμισι ετών, μειώνει την ανεργία, στηρίζει την επιχειρηματικότητα, δημιουργεί νέες θέσεις εργασίας και φέρνει πίσω τα παιδιά που βρίσκονται στο εξωτερικό. Αυτό κάνουμε και θα συνεχίσουμε να το κάνουμε.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ :** Κύριε Υπουργέ, πολύ σύντομα, θα ήθελα να σας πω το εξής. Κατανοώ την έλλειψη πληροφόρησης, γιατί αν ήσασταν εδώ στην ακρόαση των φορέων, θα είχατε παρακολουθήσει έναν συγκεκριμένο να επιτίθεται κατά του Εισηγητή της Πλειοψηφίας, του κ. Σιμόπουλου. Μάλλον, δεν με καταλάβατε. Είπα για τους «κόλακες», μιλώντας γενικά, αλλά εφόσον δεν το παρακολουθήσατε, σας ενημερώνω. Υπήρξε συγκεκριμένα μία περίπτωση.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Νόμιζα ότι αναφερόσασταν σε εμένα.

**ΧΡΗΣΤΟΣ ΓΙΑΝΝΟΥΛΗΣ:** Εσείς ως κόλακας; Όχι, βέβαια. Εσείς δεχθήκατε επίθεση από τον συγκεκριμένο. Δεν περιγράφω εσάς ως «κόλακα», κύριε Σιμόπουλε. Απλώς, λέω στον κ. Υπουργό, τον ενημερώνω, ότι υπήρξε εκπρόσωπος, ο οποίος επιτέθηκε στον Εισηγητή της Πλειοψηφίας και στους παριστάμενους Βουλευτές, απαξιώνοντας την κοινοβουλευτική μας δράση. Το χειρότερο, όμως, είναι, ότι διατύπωσε ψευδείς, στα όρια της συκοφαντικής διάστασης, πληροφορίες, για το γεγονός, ότι η Γενική Συνομοσπονδία Επαγγελματιών, Παραγωγών και Πωλητών Λαϊκών Αγορών της Θεσσαλονίκης, δεν υφίσταται. Απαντήσαμε, ότι με την 220 Σ΄ απόφαση του Ειρηνοδικείου Θεσσαλονίκης υφίσταται και όλο το υπόλοιπο της συγκεκριμένης τοποθέτησης, ήταν μία «κολακεία» στο νομοσχέδιο και στον κ. Γεωργιάδη. Βγάζει ο καθένας τα συμπεράσματά του.

Για τα υπόλοιπα, δεν έχω να σας απαντήσω. Ειλικρινά, η ζωή κρίνει. Εκ του αποτελέσματος, κρίνονται όλα, για το ποιος υπηρετεί τον πολίτη, την κοινωνία, την κοινωνική συνοχή. Όμως, είδα ότι δεν απαντήσατε, παρά το ότι μου θέσατε, προσωπικά, αρκετά ερωτήματα, στο ζήτημα των «εξοντωτικών» προστίμων και στην αδιαφάνεια ή τη διαφάνεια. Το αποφύγατε. Αυτή είναι η «ταμπακιέρα» ή μάλλον ένα από τα σημαντικά ζητήματα.

Πάντως, σε ότι αφορά στην απορία σας για το ποιους εννοούσα, πιστεύω να ήταν επαρκής η εξήγηση και να δείτε και τα Πρακτικά. Και τη συζήτηση για τα «νταραβέρια» και τα «λαδώματα», δεν την ξεκινήσαμε εμείς. Ο Υπουργός και συνεργάτης σας, ο κ. Γεωργιάδης την ξεκίνησε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Αραχωβίτης έχει τον λόγο.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Κύριε Παπαθανάση, τουλάχιστον, εσείς, δεν πιστεύω, ότι δεν καταλαβαίνετε. Καταλαβαίνετε απόλυτα. Και καταλαβαίνετε απόλυτα πού είναι η διαφωνία μας, σε ότι αφορά στο e-Καταναλωτής και τη δήλωση στο ΟΠΣΑΑ. Το πρόβλημα μας -και το ξαναλέμε- είναι στην παρ.4, στα πρόστιμα, στα 500άρια πρόστιμα για έναν αδήλωτο άνηθο, που οδηγούν, σε συνδυασμό με το άρθρο 62 παρ.5, σε απώλεια άδειας. Το αποσύρετε; Αποσύρετε την κύρωση αυτή, για να συζητήσουμε για την πρωτοπορία του ΟΠΣΑΑ, κ.λπ.; Αν το αποσύρετε το «εξοντωτικό» πρόστιμο και το κάνετε προαιρετικό, να το συζητήσουμε. Μην κάνετε, λοιπόν, ότι δεν καταλαβαίνετε. Μην λέτε σε εμάς, ότι είμαστε κατά της πρωτοπορίας.

Επίσης, επειδή αναφερθήκατε και στο τι έκανε ο ΣΥΡΙΖΑ, να σας θυμίσω, ότι ο ΣΥΡΙΖΑ ολοκλήρωσε την Αθηνών-Πατρών, τον δρόμο «καρμανιόλα», τον Λεύκτρο-Σπάρτη, την Ιονία Οδό, με όφελος πάνω από 850 εκατομμύρια. Αυτά έκανε ο ΣΥΡΙΖΑ, σε ότι αφορά στο Υπουργείο Μεταφορών, για να μην επεκταθούμε στα άλλα.

Σε σχέση με τη μοριοδότηση, αυτό που σας είπαμε είναι, ότι το σύστημα μοριοδότησης, όπως παρουσιάζεται στο άρθρο 16, έναντι του 33, του προηγούμενου νόμου, οδηγεί σε τραγελαφικά αποτελέσματα. Πώς αλλιώς να σας το πούμε;

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Σιμόπουλος, έχει τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Κατ’ αρχήν, κύριε Αραχωβίτη, «παραβιάζετε ανοιχτές θύρες» και βέβαια το κατανοώ, γιατί δεν γνωρίζατε και τα θέματα. Η Κυβέρνηση του ΣΥΡΙΖΑ παρέλαβε τα μεγάλα έργα στο 99%, τα παρέδωσε στο 100%, χωρίς, μάλιστα, να καλέσει αυτούς, οι οποίοι συνέβαλαν στο να είναι στο 99%.

Αυτό, λοιπόν, που ρωτάω είναι, αν τελικά είναι υπέρ του e-Καταναλωτής η Αξιωματική Αντιπολίτευση και αν, απλώς, το συνδυάζει με τα πρόστιμα. Αυτό το απλό ερώτημα θέτω.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Θα αποσύρετε τα πρόστιμα; Η ερώτηση είναι σαφής. Θα τα αποσύρετε; Ναι ή όχι;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει, ο κ. Υπουργός.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):**

Λοιπόν, εγώ θέλω να σας πω, κύριε Γιαννούλη, ότι αυτό που προάγει τη διαφάνεια, το ξέρετε, το γνωρίζετε, είναι όταν τα στοιχεία είναι καταγεγραμμένα και όταν είναι σε σημείο που μπορεί κάποιος να τα διαβάσει.

Η ψηφιακή, λοιπόν, μεταρρύθμιση γενικά είναι αυτό που φέρνει. Φέρνει, ακριβώς, την έννοια της διαφάνειας. Επομένως, δεν θέλω να γυρίσω και να πω, ότι με την πρόταση που κάνουμε, δεν αντιλαμβάνεστε ότι πάμε προς αυτή την κατεύθυνση.

Σας ρώτησα, γιατί δεν ψηφίζετε ή να σας πω κάτι; Δεν συμφωνείτε με τη μοριοδότηση. Ωραία, πείτε μας ποια θα πρέπει να είναι η μοριοδότηση. Εν πάση περιπτώσει, σημασία έχει, ότι όλα γίνονται με μία διαφάνεια και προάγεται η δυνατότητα ενός νέου, ο οποίος βρίσκεται στην Περιφέρεια και θέλει να λειτουργήσει και θέλει να γίνει παραγωγός, να γνωρίζει πολύ καλά με ποιον τρόπο θα μπει και θα λειτουργήσει και θα εργαστεί σε μία λαϊκή αγορά.

Ως προς τα πρόστιμα, σας είπα και πάλι, ότι καμία πρόθεση δεν υπήρχε, κατά τη διάρκεια της πανδημίας, να επιβάλλουμε πρόστιμα. Γνωρίζετε πολύ καλά, ότι κατά την εφαρμογή του e-Καταναλωτής και εκεί υπήρχαν πρόστιμα, εάν μία «αλυσίδα» δεν κατέθετε καθημερινά ηλεκτρονικά τις τιμές, έτσι ώστε ο καταναλωτής να μπορέσει να τις βρει. Δεν γίνεται να λειτουργήσει ένα σύστημα, αν δεν υπάρχει μία επίπτωση σε κάποιον που δεν κάνει τη συγκεκριμένη πράξη. Αυτό, λοιπόν, πρέπει να συνειδητοποιήσουμε όλοι.

Άρα, λοιπόν, δέχεστε τον e-Καταναλωτής, απ’ ότι καταλαβαίνω. Προφανώς, αυτό που εννοείτε, γιατί αν μου πείτε, ότι δεν υπάρχουν πρόστιμα, σημαίνει ότι είναι προαιρετική η καταγραφή των προϊόντων, κάτι που γνωρίζετε πολύ καλά, ότι αν είναι προαιρετική, δεν θα το κάνει κανείς αυτό.

Άρα, λοιπόν, σας αρέσει ο e-Καταναλωτής, θέλετε να καταγράφονται τα προϊόντα, λέω εγώ, αλλά δεν θέλετε να επιβάλλονται πρόστιμα. Ε, δεν γίνεται αυτό. Κάπως θα πρέπει να λειτουργεί και να υποχρεούται η κάθε μία και ο καθένας να καταγράφει τις τιμές. Αυτή είναι όλη η ουσία της λειτουργίας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Αραχωβίτης, έχει τον λόγο.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Δεν έχουμε κάτι άλλο, αν αυτή είναι η απάντηση, σε ότι αφορά στα πρόστιμα, και προς τους συναδέλφους της Συμπολίτευσης που έθεσαν το θέμα και προς εμάς. Η άποψή σας είναι πως τα πρόστιμα θα πρέπει να είναι πεντακοσάρια και αφαίρεση της άδειας.

Ευχαριστούμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Γιαννούλης, έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Παπαθανάση, σέβομαι και την προσωπική σας παρουσία και τη δουλειά που κάνετε, αλλά θα με αναγκάσετε να πω κάτι που έχει ειπωθεί και στο παρελθόν. Είναι το δίλημμα μεταξύ του έντιμου, του ηθικού και του νόμιμου. Οι απευθείας αναθέσεις αναρτώνται με διαφανή πρόθεση στις σχετικές ψηφιακές πλατφόρμες, αλλά το πολιτικό περιεχόμενο των απευθείας αναθέσεων δεν αλλάζει.

Οπότε, το ζήτημα της διαφάνειας μην το εξαντλείτε μόνο στο e-Καταναλωτής ή σε όλα αυτά. Είναι μία συζήτηση που θα την κάνουμε, μάλλον, με περισσότερη άνεση χρόνου.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Παπαθανάσης, έχει τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Να σας θυμίσω, κύριε Γιαννούλη, ότι εμείς φέραμε την αναμόρφωση του ν.4412. Όπως, επίσης, να σας θυμίσω, ότι κατά τον ν.4412 οι απευθείας αναθέσεις δεν αναρτώντο στο ΚΗΜΔΗΣ. Εμείς φέραμε, λοιπόν, τις απευθείας αναθέσεις να αναρτώνται. Άρα, εμείς πήγαμε υπέρ της διαφάνειας.

**ΧΡΗΣΤΟΣ ΓΙΑΝΝΟΥΛΗΣ:** (Ομιλεί εκτός μικροφώνου)

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Όχι, όχι, κύριε Γιαννούλη. Εσείς τις απευθείας αναθέσεις δεν τις είχατε στον ν. 4412 να αναρτώνται.

**ΧΡΗΣΤΟΣ ΓΙΑΝΝΟΥΛΗΣ:** Γιατί ποτέ δεν έγινε η κατάχρηση που γίνεται τώρα, κύριε Υπουργέ. «Μην ξύνεστε στην γκλίτσα του τσοπάνη».

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Εμείς φέραμε διάταξη και αναρτώνται.

**ΧΡΗΣΤΟΣ ΓΙΑΝΝΟΥΛΗΣ:** Γιατί οι απευθείας αναθέσεις είναι η «μανιέρα» σας δύο χρόνια.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Κύριε Πρόεδρε, να κρατήσουμε, ότι ο Υπουργός αναγνωρίζει τη χρησιμότητα, την πρωτοπορία του ν.4412.

Ευχαριστούμε, κύριε Υπουργέ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στο σημείο αυτό,Ολοκληρώθηκε η διαδικασία.

Λύεται η συνεδρίαση για την Πέμπτη, στις 10.00΄, στην ίδια Αίθουσα.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Κομνηνάκα Μαρία, Λαμπρούλης Γεώργιος, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 17.30΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**